|  |  |
| --- | --- |
|  |  |
|  |
| **KAUNO MIESTO SAVIVALDYBĖ** |
|  |
| **KAUNO MIESTO SAVIVALDYBĖS 2024 METŲ VEIKLOS ATASKAITA** |
|       Nr.       |
| Kaunas |

**I SKYRIUS**

**ĮŽANGINIS ŽODIS**

Mieli kauniečiai, Kauno miesto savivaldybės tarybos nariai, Kauno miesto savivaldybės administracijos darbuotojai, per pastaruosius kelerius metus pastebimai pasikeitęs ir miesto gyventojams, svečiams, investuotojams patraukliu ir moderniu miestu tapęs Kaunas 2024 metais ir toliau kryptingai ir ambicingai augo.

Tokia akivaizdi pažanga – tai nuoširdaus ir bendro Kauno miesto savivaldybės administracijos, Savivaldybės tarybos, savivaldybės įmonių, miesto bendruomenės, iniciatyvių kauniečių ir susijusių organizacijų darbo rezultatas.

Nepaisydami laikmečio iššūkių, mieste suplanuotų darbų nestabdėme. Tik dar labiau susitelkę, bendrai prisitaikę prie aplinkybių, aktyviai ėmėmės ir įgyvendinome 2024–2026 metų Kauno miesto savivaldybės strateginiame veiklos plane numatytas papriemones, kauniečiams aktualias veiklas.

Kauno miesto plėtros strategijoje pasitvirtinę Kauno miestui svarbias sritis, 2024 metais ypatingą dėmesį skyrėme miesto žaliųjų erdvių (parkų, skverų) tvarkymui, švietimo įstaigų rekonstrukcijai ir statybai, darnaus judumo (pėsčiųjų ir dviračių takų, tiltų) projektams. Laikydamiesi žaliojo kurso, aktyviai įgyvendinome miesto taršos mažinimo ir gyvenimo kokybės gerinimo projektus. Sprendėme miestiečiams aktualius sveikatos apsaugos paslaugų prieinamumo didinimo, sveikos gyvensenos veiklų bei kultūros renginių pasiūlos užtikrinimo, ugdymo kokybės gerinimo klausimus.

2024 metais, šalia jau sėkmingai veikiančio Dariaus ir Girėno stadiono, pastatytas Lengvosios atletikos maniežas, sėkmingai įgyvendinta Dainų slėnio, taip pat Kauno rotušės rekonstrukcija, atidarytas ypač didelio investuotojų dėmesio sulaukiantis Aleksoto inovacijų pramonės parkas, veikti pradėjo vienu iš pagrindinių miesto turizmo traukos taškų tampanti Mokslo ir inovacijų centro „Mokslo sala“, sėkmingai vykdyti Kauno susisiekimui svarbių tiltų, Pietrytinio aplinkkelio statybos ir kiti miesto gyventojams svarbūs projektai.

Mieste sėkmingai veikia Kauno startuolių ekosistema.

Esu dėkingas kolegoms už laiku ir sėkmingai atliktus darbus, Kauno miesto savivaldybės tarybai – už patarimus, kritiką ir pagalbą įgyvendinant išsikeltus bendrus tikslus ir užsibrėžiant naujus.

Mūsų siekis buvo ir išlieka tas pats: auginti miestą, kuriame gera gyventi ir kurti savo ateitį kiekvienam. Tikiu, kad bendromis pastangomis ir toliau išlaikysime dabartinį pagreitį ir tęsime miesto progresą toliau, kad Kaunas kasdien taptų dar gražesnis, patogesnis ir patrauklesnis.

**II SKYRIUS**

**SAVIVALDYBĖS TARYBOS VEIKLA**

Kauno miesto savivaldybės taryba – savivaldybės atstovaujamoji institucija, kuri turi savivaldybės valdžios ir viešojo administravimo įgaliojimus ir kurią sudaro tarybos nariai – savivaldybės bendruomenės atstovai. Kauno miesto savivaldybės tarybą sudaro **41 narys**.

2024 metais dirbo 2023 metais savivaldos rinkimuose išrinkta Kauno miesto savivaldybės taryba (toliau – Savivaldybės taryba).

Vadovaudamasi Lietuvos Respublikos vietos savivaldos įstatymu, Savivaldybės taryba savo įgaliojimus įgyvendina kolegialiai Savivaldybės tarybos posėdžiuose. Savivaldybės taryba svarstomais klausimais priima sprendimus.

2024 metais Savivaldybės taryba rinkosi į **10 posėdžių** ir juose priėmė **1 070 sprendimų**. Apie Savivaldybės tarybos posėdžių sušaukimą, posėdžio darbotvarkę, priimtus sprendimus gyventojai buvo informuojami teisės aktų nustatyta tvarka ir terminais Savivaldybės interneto svetainėje [www.kaunas.lt](http://www.kaunas.lt). Visi Savivaldybės tarybos posėdžiai buvo tiesiogiai transliuojami visuomenei, o garso ir vaizdo įrašai skelbiami Savivaldybės interneto svetainėje.

Savivaldybės tarybos veikla tarp Savivaldybės tarybos posėdžių tęsiama Savivaldybės tarybos komitetuose, komisijose, Savivaldybės kolegijoje, Savivaldybės tarybos narių frakcijose, grupėse ir mišrioje grupėje, taip pat Savivaldybės tarybos nariams priimant nuolatinius savivaldybės gyventojus.

2024 metais dirbo **20 Savivaldybės tarybos komitetų ir komisijų (tarybų):**

Darnios plėtros ir investicijų komitetas;

Ekonomikos ir finansų komitetas;

Miesto ūkio ir paslaugų komitetas;

Savivaldos plėtojimo komitetas;

Sveikatos ir socialinių reikalų komitetas;

Švietimo, kultūros ir sporto komitetas;

Kontrolės komitetas;

Antikorupcijos komisija;

Apdovanojimų komisija;

Balsų skaičiavimo komisija;

Bendruomenės sveikatos taryba;

Bendruomeninių organizacijų taryba;

Etikos komisija;

Jaunimo reikalų taryba;

Neįgaliųjų reikalų komisija (Asmens su negalia gerovės taryba);

Nevyriausybinių organizacijų taryba;

Peticijų komisija;

Senjorų reikalų komisija;

Šeimos reikalų komisija;

Tarybos veiklos reglamento ir procedūrų komisija.

**Darnios plėtros ir investicijų komitetas** pagal Savivaldybės tarybos suteiktus įgaliojimus savo posėdžiuose svarstė, rengė ir teikė išvadas dėl Savivaldybės strateginio planavimo dokumentų ir juos įgyvendinančių planavimo dokumentų rengimo ir įgyvendinimo; dalyvavimo rengiant ir įgyvendinant regionų plėtros planus; dalyvavimo sprendžiant gyventojų užimtumo, kvalifikacijos įgijimo ir perkvalifikavimo klausimus, viešųjų ir sezoninių darbų organizavimo; sąlygų verslo ir turizmo plėtrai sudarymo ir šios veiklos skatinimo; leidimų (licencijų) išdavimo įstatymų nustatytais atvejais ir tvarka; teritorijų planavimo, Savivaldybės bendrojo plano ar Savivaldybės dalių bendrųjų planų ir detaliųjų planų sprendinių įgyvendinimo; Savivaldybės saugomų teritorijų steigimo, apsaugos ir tvarkymo; specialiųjų architektūros reikalavimų nustatymo ir statybą leidžiančių dokumentų išdavimo įstatymų nustatyta tvarka.

2024 metais įvyko **11 Darnios plėtros ir investicijų komiteto posėdžių**. Komiteto posėdžiuose apsvarstytas **781 klausimas**.

**Ekonomikos ir finansų komitetas** pagal Savivaldybės tarybos suteiktus įgaliojimus savo posėdžiuose svarstė, rengė ir teikė išvadas dėl Savivaldybės biudžeto ir Savivaldybės metinių ataskaitų rinkinio tvirtinimo; Savivaldybės biudžeto tikslinimo; paskolų ėmimo ir garantijų teikimo už ilgalaikes paskolas; vietinių rinkliavų ir mokesčių tarifų nustatymo; Savivaldybei nuosavybės teise priklausančios žemės ir kito turto valdymo, naudojimo ir disponavimo juo; Savivaldybei priskirtos valstybinės žemės ir kito valstybės turto valdymo, naudojimo ir disponavimo juo patikėjimo teise; koncesijų suteikimo tikslingumo.

2024 metais įvyko **11 Ekonomikos ir finansų komiteto posėdžių**. Komiteto posėdžiuose apsvarstyti **1052 klausimai**.

**Miesto ūkio ir paslaugų komitetas** savo posėdžiuose pagal Savivaldybės tarybos suteiktus įgaliojimus svarstė klausimus, susijusius su miesto ūkiu, prekybos ir kitų paslaugų teikimo tvarkos nustatymu; komunikacijomis, energetika, pastatų renovavimu; keleivių vežimo vietiniais maršrutais organizavimu; viešosios tvarkos ir prevencijos užtikrinimu; Savivaldybės socialinio būsto remontu; šilumos ir geriamojo vandens tiekimo ir nuotekų tvarkymo organizavimu; Savivaldybės vietinės reikšmės kelių ir gatvių priežiūra, taisymu, tiesimu ir saugaus eismo organizavimu; sanitarijos ir higienos taisyklių tvirtinimu ir jų laikymosi kontrolės organizavimu, švaros ir tvarkos viešosiose vietose užtikrinimu, teikė išvadas ir pasiūlymus Savivaldybės tarybai ir Savivaldybės administracijai.

2024 metais įvyko **12 Miesto ūkio ir paslaugų komiteto posėdžių**. Komiteto posėdžiuose apsvarstyti **693 klausimai**.

**Savivaldos plėtojimo komitetas** savo posėdžiuose pagal Savivaldybės tarybos suteiktus įgaliojimus svarstė klausimus, susijusius su seniūnijomis, bendruomenėmis, nevyriausybinėmis organizacijomis, Savivaldybės valdymo modernizavimu, Savivaldybės administracijos struktūros formavimu, bendradarbiavimu su užsienio šalių savivaldybėmis ir kt., teikė išvadas ir pasiūlymus Savivaldybės tarybai ir Savivaldybės administracijai.

2024 metais įvyko **10 Savivaldos plėtojimo komiteto posėdžių.** Komiteto posėdžiuose apsvarstyta **316 klausimų**.

**Sveikatos ir socialinių reikalų komitetas** savo posėdžiuose pagal Savivaldybės tarybos suteiktus įgaliojimus svarstė klausimus, susijusius su sveikatos priežiūra, socialiniu būstu, socialinėmis pašalpomis ir kompensacijomis, socialinėmis paslaugomis, triukšmo prevencija ir kt., teikė išvadas ir pasiūlymus Savivaldybės tarybai ir administracijai.

2024 metais įvyko **11 Sveikatos ir socialinių reikalų komiteto posėdžių**. Komiteto posėdžiuose apsvarstyta **119 klausimų**.

**Švietimo, kultūros ir sporto komitetas** pagal Savivaldybės tarybos suteiktus įgaliojimus savo posėdžiuose svarstė, rengė ir teikė išvadas dėl Savivaldybės teritorijoje gyvenančių vaikų iki 16 metų mokymosi pagal privalomojo švietimo programas užtikrinimo; švietimo pagalbos teikimo mokiniui, mokytojui, šeimai, mokyklai, vaiko minimaliosios priežiūros priemonių vykdymo organizavimo ir koordinavimo; bendrojo ugdymo mokyklų mokinių neatlygintino pavėžėjimo į mokyklas ir į namus organizavimo; ikimokyklinio ugdymo, vaikų ir suaugusiųjų neformaliojo švietimo organizavimo, vaikų ir jaunimo užimtumo organizavimo; maitinimo paslaugų organizavimo teisės aktų nustatyta tvarka švietimo įstaigose, įgyvendinančiose mokymą pagal ikimokyklinio, priešmokyklinio ir bendrojo ugdymo programas; gyventojų bendrosios kultūros ugdymo ir etnokultūros puoselėjimo (dalyvavimo kultūros plėtros projektuose, muziejų, teatrų, kultūros centrų ir kitų kultūros įstaigų steigimo, reorganizavimo, pertvarkymo, likvidavimo ir jų veiklos priežiūros, savivaldybės viešųjų bibliotekų steigimo, reorganizavimo, pertvarkymo ir jų veiklos priežiūros); kūno kultūros ir sporto plėtojimo, gyventojų poilsio organizavimo; sporto ir turizmo infrastruktūros priežiūros ir plėtros.

2024 m. įvyko **10 Švietimo, kultūros ir sporto komiteto posėdžių**. Komiteto posėdžiuose apsvarstyti **306 klausimai**.

**Kontrolės komitetas** pagal Savivaldybės tarybos suteiktus įgaliojimus savo posėdžiuose svarstė ir teikė išvadas ir (ar) siūlymus dėl Savivaldybės kontrolės ir audito tarnybos veiklos rezultatų; dėl Savivaldybės kontrolės ir audito tarnybos veiklos plano projekto; dėl Savivaldybės kontrolės ir audito tarnybos ataskaitos dėl veiklos plano įvykdymo; dėl Savivaldybės kontrolės ir audito tarnybos atliktų Savivaldybės, jos įstaigų ir įmonių finansinio ir veiklos auditų metu nustatytų trūkumų ar teisės aktų pažeidimų pašalinimo ir kt.

2024 metais įvyko **13 Kontrolės komiteto posėdžių**. Komiteto posėdžiuose apsvarstyti **37 klausimai**. Prireikus į posėdžius buvo kviečiami Savivaldybės administracijos atstovai. Siekdami gauti daugiau informacijos apie nagrinėjamus klausimus, šio komiteto nariai lankėsi K. Griniaus palaikomojo gydymo ir slaugos ligoninėje ir Kauno ledo rūmuose ir susitiko su jų vadovais.

**Antikorupcijos komisijos tikslas** – skatinti visuomenės nepakantumą korupcijai ir jos apraiškoms, bendradarbiauti su Savivaldybės bendruomene ir viešosios informacijos platintojais. Komisijos uždavinys – nagrinėti korupcijos ir su ja susijusius reiškinius bei atvejus, priimti sprendimus nagrinėjamais klausimais ir kontroliuoti jų vykdymą. Taip pat Antikorupcijos komisija vykdo šias funkcijas: reglamento nustatyta tvarka Savivaldybės tarybos ar mero iniciatyva dalyvauja atliekant Savivaldybės institucijų parengtų teisės aktų projektų antikorupcinį vertinimą; dalyvauja rengiant Savivaldybės korupcijos prevencijos veiksmų planą ir teikia išvadas merui ir Savivaldybės tarybai dėl šio veiksmų plano ir jo įgyvendinimo; nagrinėja Savivaldybės bendruomenės narių, valstybės institucijų, gyvenamųjų vietovių bendruomenių ar bendruomeninių organizacijų atstovų pasiūlymus ir pastabas dėl kovos su korupcija priemonių vykdymo; informuoja visuomenę apie savo veiklą, vykdomas korupcijos prevencijos priemones Savivaldybėje, taip pat apie kovos su korupcija rezultatus; korupcijos prevencijos tikslais analizuoja Savivaldybės administracijos, biudžetinių ir viešųjų įstaigų, kurių savininkė yra Savivaldybė, ir Savivaldybės valdomų įmonių atliktus viešuosius pirkimus ir apie galimus korupcijos atvejus informuoja merą, Savivaldybės tarybą, kompetentingas institucijas ir įstaigas. Komisijos pirmininkas ir nariai turi teisę susipažinti su visa analizuojamų viešųjų pirkimų informacija; atlieka kitas kituose teisės aktuose nustatytas funkcijas, susijusias su Savivaldybėje įgyvendinama valstybės politika korupcijos prevencijos srityje.

 2024 metais įvyko **1 Antikorupcijos komisijos posėdis**, kuriame buvo **svarstoma Korupcijos prevencijos programos**, kurios tikslas – kurti korupcijai atsparią aplinką Savivaldybėje, tobulinant esamas ir diegiant naujas korupcijos prevencijos priemones, tokiu būdu sistemingai šalinant korupcijos rizikos veiksnius, didinant Savivaldybės veiklos viešumą ir atvirumą, vykdomų procedūrų skaidrumą ir joje dirbančių asmenų antikorupcinį sąmoningumą ir atsparumą korupcijai, **įgyvendinimo 2023 metais ataskaita**. Pažymėtina, kad 2024 metais gauti 2 anoniminiai laiškai, kuriuose paminėta informacija buvo tikrinama. Pranešimuose nurodyti faktai nepasitvirtino. Siekiant efektyviai vykdyti Antikorupcijos komisijai priskirtas funkcijas, buvo aktyviai bendradarbiaujama su Savivaldybės administracija.

**Apdovanojimų komisijos** tikslas – pagerbti fizinius asmenis už aktyvų Kauno miesto vardo garsinimą Lietuvoje ir užsienyje savo darbais ir veikla meno, mokslo, kultūros, sporto, visuomeninėje ar kitose srityse, taip pat už svarų indėlį kuriant Kauno miesto gyventojų kultūrinę, ekonominę, socialinę ir dvasinę gerovę.

2024 metais įvyko **14 Apdovanojimų komisijos posėdžių**. Buvo apsvarstyti **47 prašymai** apdovanoti  **Kaunui nusipelniusius 93 asmenis**. Apdovanojimų komisija teikė Savivaldybės merui **išvadas dėl apdovanojimų skyrimo**. Komisijos nariai aktyviai dalyvavo organizuojant apdovanojimų įteikimo ceremonijas.

**Bendruomenės sveikatos tarybos** veiklos uždaviniai yra formuoti Savivaldybės teritorijoje visuomenės sveikatos politiką; užtikrinti bendruomenės dalyvavimą sprendžiant sveikatos problemas; koordinuoti visuomeninių organizacijų ir Savivaldybės institucijų bendradarbiavimą gerinant gyventojų sveikatą.

2024 metais įvyko **1 Bendruomenės sveikatos tarybos posėdis**. Šio posėdžio metu:

pateikta ir išklausyta informacija apie 2024 m. I–III ketv. **sveikatos rėmimo specialiosios programos lėšomis vykdomus projektus** „Savižudybių prevencijos modelio įgyvendinimas“, „Judėk sveikai“ ir „Sveiki senjorai“;

išklausyta informacija apie vykdomą **priklausomybių prevenciją** Kauno miesto ugdymo įstaigose;

patvirtinti Kauno miesto savivaldybės **visuomenės sveikatos rėmimo specialiosios programos 2025 metų lėšų naudojimo prioritetai**:

*psichikos sveikatos stiprinimas* (smurto, savižudybių prevencija, streso kontrolė ir kt.) (Kauno miesto savižudybių prevencijos modelio priemonių plano įgyvendinimas);

*fizinio aktyvumo skatinimas* (projekto „Judėk sveikai“ įgyvendinimas);

*nelaimingų atsitikimų ir traumų prevencija* (tarp jų ir pirmosios pagalbos teikimas) (projekto „Sveiki senjorai“ įgyvendinimas);

*sveikatai žalingos elgsenos* (rūkymo, alkoholio ir kitų psichoaktyviųjų medžiagų vartojimo ir kt.) *prevencija*;

aptartos kitos **priemonės gyventojų sveikatos būklei gerinti ir bendruomenės dalyvavimui sprendžiant sveikatos problemas užtikrinti**.

**Bendruomeninių organizacijų tarybos** (toliau – BOT) veiklos tikslas – užtikrinti ir skatinti bendruomeninių organizacijų dalyvavimą nustatant, formuojant ir įgyvendinant bendruomeninių organizacijų plėtros politiką Savivaldybėje, stiprinti bendradarbiavimą tarp Savivaldybės institucijų, įstaigų ir bendruomeninių organizacijų.

2024 metais įvyko **4 BOT posėdžiai**, kurių metu:

pristatyti projektų vykdytojų, kuriems 2023 metais buvo skirtas finansavimas pagal Socialinės apsaugos ir darbo ministerijos priemonę „Stiprinti bendruomeninę veiklą savivaldybėse“, **projekto veiklų įgyvendinimo rezultatai** ir jiems pritarta (už projektų veiklą neatsiskaitė šie projektų vykdytojai: Eigulių bendruomenės centras „Stipri Eigulių bendruomenė”, Narsiečių bendruomenė „Kartu galime daug daugiau!“);

**pritarta** Socialinės apsaugos ir darbo ministerijos priemonės „Stiprinti bendruomeninę veiklą savivaldybėse“ bandomojo modelio išorės ekspertų pateiktai **suvestinei ir patvirtintas** vertinimo rezultatus apibendrinantis **sąrašas projektų**, kuriems, ekspertų sprendimu, finansavimas buvo sumažintas;

pristatyta BOT 2023 metų **veiklos ataskaita** ir jai pritarta;

**pritarta** bendruomenių, kurioms ekspertai sumažino finansavimą, pateiktoms **patikslintoms sąmatoms**;

**apsvarstytas ir patvirtintas** Socialinės apsaugos ir darbo ministerijos priemonės „Stiprinti bendruomeninę veiklą savivaldybėse“ bandomojo modelio papildomo kvietimo **išorės ekspertų vertinimas**.

BOT nuosekliai bendradarbiavo su kitomis Kauno mieste veikiančiomis bendruomeninėmis ir nevyriausybinėmis organizacijomis, dalijosi gerąja patirtimi.

**Kauno miesto savivaldybės jaunimo reikalų tarybos** (toliau – KJRT) tikslai – nagrinėti su jaunimo politika Savivaldybėje susijusius klausimus; teikti Savivaldybės institucijoms ir įstaigoms pasiūlymus dėl jaunimo politikos, jos įgyvendinimo ir su tuo susijusių teisės aktų projektų; stiprinti Savivaldybės institucijų, įstaigų ir jaunimo bei su jaunimu dirbančių organizacijų bendradarbiavimą.

2024 metais įvyko **1 KJRT posėdis**, kurio metu aptarta **KJRT 2023 m. veiklos ataskaita** ir **2024 metų veiklos planas**. Be to, 2024 m. **išvažiuojamųjų vizitų metu** buvo aplankytas Arkivyskupijos jaunimo centras, atvirasis jaunimo centras Šančiuose, taip pat atvirieji jaunimo centrai – VšĮ „Užimtumo centras“ ir VšĮ „Gerumo rankos“. Pažymėtina, jog KJRT nutarė rekomenduoti Savivaldybės administracijai 2024 metais **atlikti jaunimo situacijos tyrimą Kaune** ir **įgyvendinti jaunimo srities iniciatyvų finansavimo, paremto dalyvaujamojo biudžeto principu, programą**.

 **Neįgaliųjų reikalų komisijos** (toliau – NR komisija) tikslas – nagrinėti svarbiausius neįgaliųjų socialinės integracijos klausimus, bendradarbiauti su Savivaldybės institucijomis, įstaigomis, nevyriausybinėmis neįgaliųjų organizacijomis ir bendruomenėmis.

 2024 metais įvyko **1 NR komisijos** **posėdis**. NR komisija inicijavo kasmetinių apdovanojimų „Kaunas visiems“, skirtų verslo įmonėms, kuriančioms palankią aplinką neįgaliesiems, įdarbinančioms daugiausia negalią turinčių asmenų, NVO iniciatyvoms, įstaigoms, pritaikančioms aplinką neįgaliesiems, **nominantų teikimą ir svarstymą**. 2024 metais apdovanojimai „Kaunas visiems“ atrinktiems asmenims skirti 3 kategorijose: verslas, iniciatyva ir vieta.

Pasikeitus teisės aktams, Savivaldybės tarybos 2024 m. balandžio 23 d. sprendimu Nr. T-160 vietoj Neįgaliųjų reikalų komisijos sudaryta Kauno miesto savivaldybės asmens su negalia gerovės taryba.

**Asmens su negalia gerovės taryba** 2024 metais **posėdžiavo 1 kartą**. Posėdžio metu:

aptarta **keltuvų ir pandusų situacija** požeminėse perėjose;

pristatytas Kauno miesto gatvių dizaino gidas, kuriame **vieningai sunormuoti aklųjų ir silpnaregių vedimo sistemos sprendiniai**.

 Pažymėtina, jog Savivaldybės tarybos nariai 2024 metais aktyviai domėjosi ir kitais asmenims su negalia aktualiais klausimais, iškilus klausimams, bendradarbiavo su Savivaldybės administracija.

 **Kauno miesto savivaldybės peticijų komisijos** (toliau – Peticijų komisija)tikslas – padėti Savivaldybėje įgyvendinti Lietuvos Respublikos Konstitucijos 33 straipsnio trečiojoje dalyje laiduojamą peticijos teisę.

2024 metais įvyko **4 Peticijų komisijos posėdžiai**, kurių metu nagrinėti šie klausimai:

dėl piliečio M. K. kreipimosi „Dėl dviračio vežimo miesto, rajono ir tarpmiestiniuose, priemiestiniuose autobusuose“;

dėl piliečio M. K. kreipimosi „Dėl dviračio vežimo rajono autobusuose;

dėl piliečių kreipimosi „Dėl statybos leidimo neišdavimo ir (ar) stabdymo daugiabučių statybos projektui adresais: Kaunas, Baltų pr. 87B ir 87C“.

Posėdžių metu Peticijų komisija:

nusprendė **pripažinti piliečio M. K. kreipimąsi** „Dėl dviračio vežimo miesto, rajono ir tarpmiestiniuose, priemiestiniuose autobusuose“ **peticija,** priimti ją nagrinėti ir prašyti Savivaldybės administracijos Transporto ir eismo organizavimo skyriaus pateikti siūlymus, kaip galima spręsti kreipimesi išdėstytus reikalavimus ir siūlymus; atsižvelgdama į Transporto ir eismo organizavimo skyriaus rašte išdėstytą informaciją ir motyvus, nusprendė **netenkinti minėtoje peticijoje pateiktų prašymų ir siūlymų**;

vadovaudamasi Lietuvos Respublikos peticijų konstitucinio įstatymo 12 straipsnio 2 dalies 6 punktu, kuriame nurodyta, jog kreipimasis neturėtų būti pripažintas peticija, jeigu peticijų komisija per vienerius kalendorinius metus dėl tokio paties turinio prašymo ar siūlymo, pateikto kreipimesi, jau yra pateikusi išvadą, nusprendė **nepripažinti piliečio M. K. kreipimosi** „Dėl dviračio vežimo rajono autobusuose“ **peticija**;

nusprendė **nepripažinti piliečių kreipimosi** „Dėl statybos leidimo neišdavimo ir (ar) stabdymo daugiabučių statybos projektui adresais: Kaunas, Baltų pr. 87B ir 87C“ **peticija**, nes jis neatitinka Lietuvos Respublikos peticijų konstitucinio įstatymo 7 straipsnio 1 dalies ir 12 straipsnio 2 dalies 3 ir 4 punktų reikalavimų.

**Kauno miesto savivaldybės senjorų reikalų komisijos** tikslas – užtikrinti veiksmingą Savivaldybės institucijų bei įstaigų ir Kauno miesto senyvo amžiaus asmenų (toliau – senjorai) interesams atstovaujančių nevyriausybinių organizacijų, bendruomenių bendradarbiavimą, sudarant galimybę senjorams dalyvauti sprendžiant su jais susijusius klausimus įvairiose Savivaldybės institucijose ir įstaigose, skatinti senjorų mokymąsi ir aktyvų dalyvavimą visuomeniniame ir politiniame gyvenime.

2024 metais įvyko **1 Kauno miesto savivaldybės senjorų reikalų komisijos posėdis**. Posėdžio metu nagrinėtas **klausimas dėl pagyvenusių žmonių mėnesio renginių**. Atsižvelgdama į posėdžio metu priimtus nutarimus, Savivaldybės administracija organizavo renginius „Spalis – pagyvenusių žmonių mėnuo“, skirtus senjorams.

**Kauno miesto savivaldybės šeimos reikalų komisijos** (toliau – Šeimos reikalų komisija) tikslai – padėti įgyvendinti Kauno miesto savivaldybės formuojamą šeimos stiprinimo politiką, stiprinti ir plėtoti bendradarbiavimą tarp Savivaldybės, Savivaldybės institucijų ar įstaigų ir nevyriausybinių organizacijų, dirbančių su šeimomis ar joms atstovaujančių, siekti, kad Savivaldybės priimami sprendimai atitiktų Savivaldybės teritorijoje gyvenančių šeimų poreikius, teises ir interesus.

2024 metais įvyko **3 Šeimos reikalų komisijos posėdžiai**. Posėdžių metu buvo nagrinėjami **šventės šeimoms Kaune organizavimo, vaiko saugumo užtikrinimo, narkotinių medžiagų paplitimo, žalingų įpročių prevencijos klausimai**. Pažymėtina, jog:

sprendžiant narkotinių medžiagų paplitimo, žalingų įpročių prevencijos klausimus Kaune, Šeimos reikalų komisijos nariai glaudžiai **bendradarbiavo su Savivaldybės Socialinių paslaugų skyriaus atstovais**;

Šeimos reikalų komisijos nariai informavo nevyriausybinių organizacijų ir vyriausybinių įstaigų atstovus, tokius kaip bendruomenės pareigūnai, apie galimybę dalyvauti „Kauno miesto gimtadienio“ dienoje, skirtoje šeimoms, ir paragino juos savo palapinėse užsiimti **šeimoms aktualios informacijos sklaida**.

**Kauno miesto savivaldybės tarybos veiklos reglamento ir procedūrų komisijos** tikslas – užtikrinti Lietuvos Respublikos vietos savivaldos įstatymo (toliau – VSĮ) nuostatų įgyvendinimą Savivaldybės tarybos veikloje ir siekti Tarybos veiklos reglamento (toliau – Reglamentas) nustatytų procedūrų laikymosi užtikrinimo.

2024 metais įvyko **2 Tarybos veiklos reglamento ir procedūrų komisijos posėdžiai**. Posėdžių metu ši komisija:

atsižvelgdama į Vyriausybės atstovų įstaigos Vyriausybės atstovo Kauno ir Marijampolės apskrityse 2023 m. rugpjūčio 8 d. teikimą Nr. TR2-13-(5.2E) „Dėl Kauno miesto savivaldybės tarybos veiklos reglamento, patvirtinto Kauno miesto savivaldybės tarybos 2023 m. kovo 28 d. sprendimu Nr. T-81 „Dėl Kauno miesto savivaldybės tarybos veiklos reglamento patvirtinimo“, 15 punkto nuostatos“, Lietuvos Respublikos specialiųjų tyrimų tarnybos Antikorupcinio vertinimo išvadą „Dėl savivaldybių tarybos narių veiklos apmokėjimo teisinio reglamentavimo“, Kontrolės ir audito tarnybos raštą ir naujai įsigaliojusius VSĮ pakeitimus, nutarė siūlyti Savivaldybės tarybai **atlikti 11 Reglamento punktų pakeitimus**. Šio nutarimo pagrindu buvo parengtas Savivaldybės tarybos sprendimo projektas, kuriam 2024 m. vasario 13 d. Taryba pritarė ir priėmė sprendimą Nr. T-4 „Dėl Kauno miesto savivaldybės tarybos 2023 m. kovo 28 d. sprendimo Nr. T-81 „Dėl Kauno miesto savivaldybės tarybos veiklos reglamento patvirtinimo“ pakeitimo“;

atsižvelgdama į 2024 m. birželio 20 d. įsigaliojusius VSĮ pakeitimus, 2024 m. rugpjūčio 26 d. svarstė klausimą dėl Reglamento pakeitimo ir nusprendė siūlyti Savivaldybės tarybai **atlikti 32 Reglamento punktų pakeitimus**. Šio nutarimo pagrindu buvo parengtas Savivaldybės tarybos sprendimo projektas, kuriam 2024 m. rugsėjo 10 d. Taryba pritarė ir priėmė sprendimą Nr. T-626 „Dėl Kauno miesto savivaldybės tarybos 2023 m. kovo 28 d. sprendimo Nr. T-81 „Dėl Kauno miesto savivaldybės tarybos veiklos reglamento patvirtinimo“ pakeitimo“.

**III SKYRIUS**

**Savivaldybės mero potvarkiai ir bendravimas su gyventojais**

Įstaigos veiklos dokumentai yra neatsiejama atliekamų funkcijų dalis. Dokumentų valdymas apima dokumentų valdymo procesus nuo dokumentų rengimo, tvarkymo, apskaitos iki jų saugojimo bei naikinimo. Siekiant užtikrinti procesų efektyvumą ir skaidrumą, dokumentų valdymas Kaunomiesto savivaldybėje vykdomas dokumentų valdymo sistemoje „Kontora“ (toliau – DVS  Kontora).

Savivaldybės veikloje Administracijos direktoriaus, jo pavaduotojų ir seniūnų sprendimai įforminami įsakymais, Savivaldybės mero sprendimai – potvarkiais, visus juos rengia, derina ir teikia pasirašyti Savivaldybės administracijos darbuotojai.

1 paveiksle pateikiamas Savivaldybėje užregistruotų teisės aktų pasiskirstymas.

**1 paveikslas.** Kauno miesto savivaldybėje užregistruotų teisės aktų pasiskirstymas

2024 metų duomenis lyginant su 2023 metų duomenimis, 2024 metais iš viso užregistruoti 6 338 teisės aktai Savivaldybės veiklos klausimais. Pasirašytų ir užregistruotų **teisės aktų skaičiaus augimas** palygintisu 2023 metais **sudaro 6 procentus.**

Lyginant su 2023 metų duomenimis, Savivaldybės administracijos vadovų ir seniūnijų 2024 metais išleistų teisės aktų skaičius sumažėjo 16 proc., tuo tarpu Savivaldybės **mero potvarkių skaičius 2024 metais išaugo iki 68 procentų**.

Džiugu, kad elektroniniai dokumentai Savivaldybėje yra svarbi įstaigos dokumentų valdymo dalis:

**99 proc. Savivaldybės mero potvarkių** veiklos klausimais ir **99 proc. Savivaldybės administracijos direktoriaus įsakymų** veiklos klausimais (**100 proc. Savivaldybės administracijos direktoriaus pavaduotojų įsakymų** veiklos klausimais) yra derinami, vizuojami (pasirašomi) elektroniniu parašu ir registruojami DVS  Kontora priemonėmis;

elektroninių dokumentų naudojimas gerokai **supaprastina darbo procesus, padidina efektyvumą, užtikrina skaidrumą**;

elektroniniai dokumentai gali būti **pasiekiami bet kur ir bet kada**, tai leidžia lengviau ir greičiau surasti reikalingą informaciją tiek darbuotojams, tiek miestiečiams.

DVS „Kontora“ dokumentai vykdyti perduodami **rezoliucijomis**. Šiais raštiškais vadovų nurodymais pavedama atsakingiems asmenims nagrinėti interesantų prašymus ir (ar) vykdyti kitas dokumente esančias užduotis. Siekiant užtikrinti efektyvų gaunamuose dokumentuose keliamų klausimų nagrinėjimą ir (ar) užduočių vykdymą, dokumentai nagrinėti ir (ar) vykdyti perduodami tiek Savivaldybės administracijos vadovų rezoliucijomis, tiek tiesiogiai padalinių vadovams, priklausomai nuo dokumentų pobūdžio ir turinio.

Administracijos direktorius ir jo pavaduotojai 2024 metais **8 486 rezoliucijomis** perdavė dokumentus vykdytojams. Lyginant su 2023 metais, tokių **dokumentų skaičius padidėjo 20 procentų**.

Asmenų prašymai, pasiūlymai ir skundai Savivaldybei siunčiami paštu adresu Laisvės al. 96, Kaunas, elektroniniu paštu info@kaunas.lt, per elektroninių pranešimų ir dokumentų pristatymo fiziniams ir juridiniams asmenims informacinę sistemą „E. pristatymas“, per e. paslaugų portalą www.epaslaugos.lt arba pateikiami tiesiogiai atvykus į Savivaldybės administracijos interesantų priimamąjį (Laisvės al. 94, Kaunas).

Gyventojai visada turi galimybę kreiptis į merą elektroniniu paštu meras@kaunas.lt, išdėstydami savo problemas, pateikdami pasiūlymus, išsakydami nuomonę, pastebėjimus ir lūkesčius.

Savivaldybės mero ir vicemerų darbotvarkės yra viešinamos, t. y. kasdien skelbiamos Savivaldybės interneto svetainėje www.kaunas.lt.

**IV SKYRIUS**

**STRATEGINIS PLANAVIMAS**

2024 metais Savivaldybė dirbo vadovaudamasi trumpalaikiu Kauno miesto savivaldybės 2024–2026 metų strateginiu veiklos planu (toliau – SVP), kuriame numatyti svarbiausi Savivaldybės veiklos prioritetai, nurodyti svarbiausi darbai šiems prioritetams įgyvendinti ir nustatyti siekiami rezultatai.

**Atvirumo ir bendradarbiavimo, plėtojant miesto ekonomiką, kultūrą ir turizmą, programoje** (1 programa) Savivaldybė yra išskyrusi šias pagrindines veiklos kryptis:

palankesnių sąlygų verslui sudarymas, investicijų pritraukimas, inovacijų ekosistemos plėtra, aukštos pridėtinės vertės technologijų vystymas;

inovatyvios kultūros paslaugų plėtra, turizmo skatinimas.

Įgyvendindama šią programą, Savivaldybės administracija vykdė suplanuotas 39 papriemones ir siekė 89 rodiklių, iš kurių 78 rodikliai buvo įvykdyti, 8 – iš dalies įvykdyti, 3 – neįvykdyti. Nevykdytų rodiklių 2024 metais 1 programoje nebuvo.

2 paveiksle pateiktas 1 programos papriemonių rodiklių vykdymas (%) 2024 metais.

**2 paveikslas.** 1 programos papriemonių rodiklių vykdymas 2024 m.

Siekdama įgyvendinti **Gyventojo poreikius atliepiančią gyvenimo kokybės sumaniam, aktyviam ir sveikam gyventojui programą** (2 programa), Savivaldybė yra išskyrusi šias pagrindines veiklos kryptis:

atliepti ateities poreikius, mieste sudaryti palankias sąlygas patogiai gyventi visų amžiaus grupių asmenims;

siekti, kad kauniečiai gautų lengvai prieinamas paslaugas švietimo, fizinio aktyvumo, sveikatos ir socialinėse srityse.

Įgyvendindama šią programą, Savivaldybės administracija vykdė suplanuotas 288 papriemones ir siekė 1 041 rodiklio, iš kurių 924 rodikliai buvo įvykdyti, 78 – iš dalies įvykdyti, 25 – neįvykdyti. 14 šioje programoje numatytų rodiklių 2024 metais nebuvo vykdomi.

3 paveiksle pateiktas 2 programos papriemonių rodiklių vykdymas (%) 2024 metais.

**3 paveikslas.** 2 programos papriemonių rodiklių vykdymas 2024 m.

**Tvarumo bei žaliojo kurso principais tvariai valdomo miesto programoje** (3 programa) Savivaldybė yra išskyrusi šias pagrindines veiklos kryptis:

užtikrinti tvarią, nuolat tobulėjančią organizaciją patogiam miestiečių gyvenimui;

vystyti saugų visų eismo dalyvių susisiekimą, didinant tvarių kelionių dalį ir mažinant transporto keliamą taršą;

tvariai ir įtraukiai vystyti teritorijas, orientuojantis į kasdienius kiekvieno žmogaus poreikius ir kokybišką miesto aplinką;

auginti žaliojo kurso principais paremtą modernų, efektyviai išteklius naudojantį, klimato kaitą švelninantį ir konkurencingą miestą.

Įgyvendindama šią programą, Savivaldybės administracija vykdė suplanuotas 165 papriemones ir siekė 410 rodiklių, iš kurių 293 rodikliai buvo įvykdyti, 49 – iš dalies įvykdyti, 43 – neįvykdyti. Šioje programoje numatyti 25 rodikliai 2024 metais nebuvo vykdomi.

4 paveiksle pateiktas 3 programos papriemonių rodiklių vykdymas (%) 2024 metais.

**4 paveikslas.** 3 programos papriemonių rodiklių vykdymas 2024 m.

Savivaldybės SVP visų programų papriemonių rodiklių bendrasis vykdymas 2024 metais yra pateiktas 5 paveiksle.

**5 paveikslas.** SVP visų programų papriemonių rodiklių bendrasis vykdymas 2024 m.

Išsami informacija apie SVP atskirų programų papriemonių rodiklių 2024 metais planuotų reikšmių pasiekimą ir rodiklių vykdymo įvertinimą pateikiama šios ataskaitos 1, 2 ir 3 prieduose. Priemonių rodiklių 2024 metais planuotų ir faktiškai pasiektų reikšmių suvestinė lentelė pateikiama 4 priede.

1 lentelėje pateikiama informacija apie Savivaldybės 2024 metais SVP programoms, tikslams ir uždaviniams skirtas lėšas ir jų vykdymą (tūkst. Eur).

**1 lentelė.** SVP programoms, tikslams ir uždaviniams skirtos lėšos bei jų vykdymas (tūkst. Eur)

| **SVP Kodas** | **Plano elemento pavadinimas** | **SVP skirta 2024 m.** | **Patikslintas 2024 m. biudžetas** | **2024 m. vykdymas** |
| --- | --- | --- | --- | --- |
| 1 | Atvirumo ir bendradarbiavimo, plėtojant miesto ekonomiką, kultūrą ir turizmą, programa | 29 798,7 | 32 348,6 | 28 759,2 |
| 1.1 | Modernus ir aukštą pridėtinę vertę kuriantis technologijų miestas | 3 197,8 | 4 790,5 | 2 906,0 |
| 1.1.1 | Stiprinti kryptingą ekonominę specializaciją, pritraukiant tiesiogines užsienio ir vietos investicijas | 1 040,8 | 1 119,7 | 1 105,8 |
| 1.1.2 | Įgalinti inovacijomis grįsto verslo plėtrą | 2 030,0 | 3 619,4 | 1 752,3 |
| 1.1.3 | Didinti miesto patrauklumą naujiems ir augantiems verslams | 127,0 | 51,5 | 47,9 |
| 1.1.4 | Stiprinti miesto išorinį keleivių ir krovinių susisiekimą | 0,0 | 0,0 | 0,0 |
| 1.2 | Kaunas – Baltijos jūros regiono įtraukios ir inovatyvios kultūros, konkurencingas keliautojų miestas, atviras idėjų mainams ir bendradarbiavimui | 26 600,9 | 27 558,1 | 25 853,2 |
| 1.2.1 | Užtikrinti įtraukios, prieinamos, kokybiškos kultūros plėtrą ir inovacijas | 17 322,4 | 17 852,2 | 16 209,6 |
| 1.2.2 | Užtikrinti darnų kultūros įstaigų ir infrastruktūros valdymą, paveldo ir miesto viešųjų erdvių įveiklinimą | 9 278,5 | 9 705,9 | 9 643,6 |
| 1.2.3 | Vystyti Kauną kaip atvirą, konkurencingą ir išskirtinę vertę kuriantį turizmo traukos centrą | 0,0 | 0,0 | 0,0 |
| 2 | Gyventojo poreikius atliepianti gyvenimo kokybės sumaniam, aktyviam ir sveikam gyventojui programa | 563 490,9 | 578 260,9 | 557 019,2 |
| 2.1 | Įtraukus, sumanus, besimokantis ir sportuojantis miestas | 369 408,3 | 380 339,9 | 364 419,7 |
| 2.1.1 | Vystyti akademinį miestą su kokybiškų paslaugų prieinamumu | 576,5 | 576,5 | 483,1 |
| 2.1.2 | Užtikrinti kokybiškų švietimo paslaugų prieinamumą | 2 372,6 | 1 658,3 | 1 622,5 |
| 2.1.3 | Užtikrinti kokybiškas ir prieinamas fizinio aktyvumo ir sporto paslaugas, skatinti profesionalaus sporto plėtrą | 16 973,6 | 17 331,6 | 16 626,2 |
| 2.1.4 | Vystyti efektyvaus švietimo ir sporto įstaigų tinklą ir plėtoti infrastruktūrą | 349 485,6 | 360 773,6 | 345 687,9 |
| 2.2 | Sveikai, socialiai aktyviai ir kokybiškai gyvenantis kaunietis | 194 082,6 | 197 921,0 | 192 599,5 |
| 2.2.1 | Didinti sveikos gyvensenos galimybių plėtrą kauniečiams | 3 977,1 | 4 041,5 | 3 727,3 |
| 2.2.2 | Užtikrinti kokybiškas sveikatos ir socialines paslaugas, plėtojant inovatyvią ir efektyvią pagalbos paslaugų sistemą | 190 031,0 | 193 809,2 | 188 813,2 |
| 2.2.3 | Įveiklinti bendruomenes sveikatinimo ir socialinėje srityse | 74,6 | 70,2 | 59,0 |
| 3 | Tvarumo bei žaliojo kurso principais tvariai valdomo miesto programa | 209 182,9 | 227 756,5 | 214 483,3 |
| 3.1 | Tvari, nuolat tobulėjanti organizacija patogiam miestiečių gyvenimui | 58 754,1 | 56 182,2 | 51 780,0 |
| 3.1.1 | Tapti pirmaujančia organizacija, efektyviai naudojančia pažangius skaitmeninius sprendimus | 48 426,8 | 45 133,6 | 41 881,8 |
| 3.1.2 | Skatinti tvarų, visą organizaciją apjungiantį paslaugų kūrimo ir tobulinimo procesą | 8 289,4 | 8 300,1 | 8 160,6 |
| 3.1.3 | Didinti įtraukų bendradarbiavimą su suinteresuotomis šalimis, tapti lydere regione | 2 037,9 | 2 748,5 | 1 737,6 |
| 3.2 | Saugus visų eismo dalyvių susisiekimas, didinant tvarių kelionių dalį ir mažinant transporto keliamą taršą | 106 530,3 | 126 644,8 | 123 695,7 |
| 3.2.1 | Vystyti ir palaikyti saugią judumo infrastruktūrą Kauno mieste | 73 049,7 | 89 616,1 | 87 885,2 |
| 3.2.2 | Didinti darnių kelionių dalį Kauno mieste | 29 614,7 | 32 972,4 | 32 014,5 |
| 3.2.3 | Taikyti inovacijomis paremtus transporto sprendimus | 3 865,9 | 4 056,3 | 3 796,0 |
| 3.3 | Tvarus ir įtraukus teritorijų vystymas, orientuotas į kasdienius kiekvieno žmogaus poreikius ir kokybišką miesto aplinką | 30 086,9 | 30 067,1 | 26 372,0 |
| 3.3.1 | Vystyti aukštos kokybės, naujojo Europinio bauhauzo principus atitinkančias miesto teritorijas | 18 432,9 | 18 247,3 | 18 242,7 |
| 3.3.2 | Sudaryti sąlygas miesto teritorijų, socialinės ir inžinerinės infrastruktūros plėtros planavimo sinergijai | 7 368,7 | 9 777,7 | 6 427,3 |
| 3.3.3 | Užtikrinti gamybinės, komercinės ir gyvenamosios aplinkos dermę, skatinant mišrios paskirties teritorijų vystymą | 0,0 | 0,0 | 0,0 |
| 3.3.4 | Puoselėti ir saugoti miesto savitumo sluoksnius | 4 285,3 | 2 042,1 | 1 702,1 |
| 3.4 | Žaliojo kurso principais paremtas modernus, efektyviai išteklius naudojantis, klimato kaitą švelninantis ir konkurencingas miestas | 13 811,6 | 14 862,4 | 12 635,5 |
| 3.4.1 | Skatinti efektyvų išteklių valdymą ir atliekų prevenciją | 1 648,7 | 1 030,6 | 556,8 |
| 3.4.2 | Mažinti aplinkos taršą ir kurti miesto ekosistemą, siekiant didinti atsparumą klimato kaitos padariniams | 11 077,4 | 13 407,8 | 11 751,3 |
| 3.4.3 | Skatinti perėjimą prie žiedinės ekonomikos ir tausaus išteklių naudojimo | 1 085,5 | 423,9 | 327,3 |
| 3.4.4 | Išsaugoti biologinę įvairovę mieste | 0,0 | 0,0 | 0,0 |

**V SKYRIUS**

**MIESTO BIUDŽETAS, MOKESČIŲ POLITIKA, TURTO VALDYMAS**

Savivaldybės taryba 2024 metais patvirtino **587 837,6 tūkst. Eur**Kauno miesto savivaldybės 2024 metų **biudžeto pajamų planą**. Metų eigoje Savivaldybės biudžeto pajamų planas buvo **tikslinamas** ir biudžetinių metų pabaigoje sudarė **636 792,9 tūkst. Eur**. Biudžeto pajamų planas padidėjo 48 955,3 tūkst. Eur, iš jų: 8 182,3 tūkst. Eur – dėl gautų Europos Sąjungos finansinės paramos lėšų, 40 766,5 tūkst. Eur – dėl dotacijos iš valstybės biudžeto, 6,5 tūkst. Eur – pajamos už įmokas biudžetinėse įstaigose plano.

Savivaldybės 2024 metų biudžeto pajamų patikslintas planas įvykdytas **679 358,8 tūkst. Eur** arba **106,7 proc.**, t. y. pajamų gauta 42 565,9 tūkst. Eur daugiau nei planuota.

Toliau 2 lentelėje pateikiami 2024 metų Savivaldybės biudžeto pajamų patikslinto plano vykdymo duomenys.

**2 lentelė.** 2024 metų Savivaldybės biudžeto pajamų patikslinto plano vykdymas

| 2024 m. |
| --- |
| Rodiklis | Biudžeto pajamų patikslintas planas (tūkst. Eur) | Biudžeto pajamų patikslinto plano įvykdymas (tūkst. Eur) | Biudžeto pajamų patikslinto plano įvykdyno rezultatas (tūkst. Eur) | Biudžeto pajamų patikslinto plano įvykdymas (proc.) |
| Mokesčiai ir kitos pajamos | 387 830,9 | 430 298,0 | 42 467,1 | 110,9 |
| Valstybės dotacijos | 240 779,7 | 238 540,9 | -2 238,8 | 99,1 |
| Europos Sąjungos finansinės paramos lėšos | 8 182,3 | 10 519,9 | 2 337,6 | 128,6 |
| Iš viso pajamų | 636 792,9 | 679 358,8 | 42 565,9 | 106,7 |

Įvertinus Savivaldybės skolintas lėšas ir 2024 metų pradžios likutį, **Savivaldybėsfinansiniai ištekliai metų pabaigoje** sudarė **729 381,6 tūkst. Eur**.

Svarbiausias Savivaldybės pajamų šaltinis yra**gyventojų pajamų mokestis** (toliau – GPM).2024 metų **GPM planas** – **323 140 tūkst. Eur**, įvykdytas **107,3 proc.**, t. y. gyventojų pajamų mokesčio surinkta 23 447,5 tūkst. daugiau nei planuota.

**Kitų mokesčių** (be GPM) **ir pajamų planas** taip pat įvykdytas ir viršytas **19 019,6 tūkst. Eur** arba **129,4 proc**.

2024 metais į Savivaldybės biudžetą surinkta kitų mokesčių ir pajamų:

**nekilnojamojo turto mokesčio 23 670,6 tūkst. Eur** (planuota – 19 000,0 tūkst. Eur), planas viršytas **24,6 proc**. arba 4 670,6 tūkst. Eur;

**žemės mokesčio – 3 797,6 tūkst. Eur** (planuota – 3 000,0 tūkst. Eur), planas viršytas **26,6 proc.** arba 797,6 tūkst. Eur;

**paveldimo turto mokesčio – 725,8 tūkst. Eur** (planuota – 320,0 tūkst. Eur), planas viršytas **126,8 proc.** arba 405,8 tūkst. Eur;

**vietinės rinkliavos – 15 378,2 tūkst. Eur** (planuota – 10 492,0 tūkst. Eur), planas viršytas **46,6 proc.** arba 4 886,2 tūkst. Eur;

**žemės realizavimo pajamų – 4 475,6 tūkst. Eur** (planuota – 1 125,0 tūkst. Eur), planas viršytas **297,8 proc.** arba 3 350,6 tūkst. Eur;

**valstybinės žemės nuomos mokesčio –** **3 209,7 tūkst. Eur** (planuota – 2 800,0 tūkst. Eur), planas viršytas **14,6 proc.** arba 409,7 tūkst. Eur (Savivaldybei imantis efektyvių priemonių, 2024 metais žemės nuomos mokesčio nepriemoka buvo sumažinta 395,5 tūkst. Eur);

**kitų pajamų** (biudžetinių įstaigų pajamų, turto realizavimo pajamų, pajamų iš baudų ir konfiskacijos, kt. pajamų) **32 453 tūkst. Eur** (planuota – 27 953,9 tūkst. Eur.), planas viršytas **16,1 proc.** arba 4 499,1 tūkst. Eur.

6 paveiksle pateikiama 2024 metais Savivaldybės surinktų kitų mokesčių ir pajamų struktūra.

**6 paveikslas**. 2024 m. Savivaldybės surinktų kitų mokesčių ir pajamų struktūra (proc.)

Savivaldybės 2024 metų **biudžeto išlaidų (asignavimų) patikslintas planas** (su biudžeto lėšų likučiu 2023 m. gruodžio 31 d.) – **729 381,5 tūkst. Eur**, buvo įvykdytas 700 098,2 tūkst. Eur arba **96 proc.**, t. y. liko nepanaudota 29 283,3 tūkst. Eur. Pagrindinės išlaidų (asignavimų) plano nevykdymo priežastys – vėluojantys projektavimo ir rangos darbai, užsakytų prekių pristatymas, pakartotinai vykdyti viešieji pirkimai, mokėjimų sumų dalies sulaikymas pagal sutarčių sąlygas.

Kauno miesto savivaldybės 2024 metų biudžeto asignavimai buvo skirti trims programoms: **31 578,3 tūkst. Eur** – *Atvirumo ir bendradarbiavimo, plėtojant miesto ekonomiką, kultūrą ir turizmą, programai*; **70 729,2 tūkst. Eur** – *Gyventojų poreikius atliepiančios gyvenimo kokybės sumaniam, aktyviam ir sveikam gyventojui programai*; **226 104,4 tūkst. Eur** – *Tvarumo bei žaliojo kurso principais tvariai valdomo miesto programai*; ir **969,6 tūkst. Eur** skirta mero rezervui.

Vadovaudamosi Lietuvos Respublikos biudžeto sandaros įstatymo 15 straipsniu, savivaldybės sudaro **Savivaldybės mero rezervą**, kuris turi būti ne mažesnis kaip 0,25 procento ir ne didesnis kaip 1 procentas patvirtintų savivaldybės biudžeto pajamų (neįskaitant valstybės dotacijų savivaldybių biudžetams). Mero rezervas gali būti naudojamas ekstremalioms situacijoms, ekstremaliems įvykiams likviduoti, gaisrų, stichinių nelaimių ir įvykių padariniams šalinti, dėl nepaprastosios padėties atsiradusioms išlaidoms apmokėti. Nebuvus minėtų situacijų, 2024 metais mero rezervui skirtos lėšos nebuvo panaudotos.

Tuo tarpu Savivaldybės **mero fondui**, kuris sudaromas atstovavimo Savivaldybei Lietuvoje ir užsienyje (reprezentacinėms) išlaidoms finansuoti ir kuris nustatomas nedidinant bendrų Savivaldybės reprezentacijai skirtų lėšų, patikslintame 2024 metų biudžeto išlaidų plane buvo numatyta **7,1 tūkst. Eur**, iš jų panaudota **1,2 tūkst. Eur** arba 16,9 proc. numatytų lėšų.

2024 metų Savivaldybės biudžeto išlaidas vertinant pagal valstybės funkcijas, **didžiausią išlaidų dalį viso biudžeto išlaidų (asignavimų) patikslinto plano struktūroje** 2024 metais sudarė **švietimui** (322 087,7 tūkst. Eur arba 44,2 proc. visų suplanuotų išlaidų), **ekonomikai**(117 655,2 tūkst. Eur arba 16,1 proc. visų suplanuotų išlaidų) ir **socialinei apsaugai** (94 712,2 tūkst. Eur arba 13 proc. visų suplanuotų išlaidų) skirtos išlaidos – iš viso šioms trims valstybės funkcijoms vykdyti skirta **534 455,1 tūkst. Eur** arba **73,3 proc.** biudžeto išlaidų patikslintame plane numatytų lėšų.

2024 m. Savivaldybės biudžeto išlaidų struktūra (proc.) pateikiama 7 paveiksle.

**7 paveikslas.** 2024 m. Savivaldybės biudžeto išlaidų struktūra (proc.)

8 paveiksle pateikiami 2024 metų Savivaldybės biudžeto išlaidų pagal valstybės funkcijas vykdymo duomenys.

**8 paveikslas.** 2024 m. Savivaldybės biudžeto išlaidos pagal valstybės funkcijas (tūkst. Eur)

Savivaldybės **biudžeto lėšų mokėtina suma,** kartu su išlaidomis dėl finansinių įsipareigojimų vykdymo, 2024 m. gruodžio 31 d. sudarė **80 193,5 tūkst. Eur** ir, palyginti su 2023 m. gruodžio 31 d., – 71 034 tūkst. Eur, padidėjo **9 159,5 tūkst. Eur** arba **12,9 proc*.*** **Trumpalaikė mokėtina suma** padidėjo **5 639 tūkst. Eur**, iš jų 2 083,2 tūkst. Eur Kėdainių tilto ir 2 188,4 tūkst. Eur Lengvosios atletikos maniežo statybos darbams dėl mokėjimų sumų dalies sulaikymo pagal sutarčių sąlygas.

**Finansinių įsipareigojimų vykdymo išlaidos** padidėjo **3 520,5 tūkst. Eur,** nes 2024 metais buvo gauta 10 079,7 tūkst. Eur ilgalaikė paskola iš Europos Tarybos vystymo banko Lengvosios atletikos maniežo statybos darbams iš dalies apmokėti, o pagal pasirašytas su kredito įstaigomis ilgalaikių paskolų sutartis buvo grąžinta **6 559,2 tūkst. Eur.**

**Mokėtinų sumų iš skolintų lėšų** 2024 m. gruodžio 31 d. **nebuvo**.

Išnagrinėjus Savivaldybės **turto valdymo duomenis** matyti, kad 2024 m. gruodžio 31 d. **Savivaldybė nuosavybės teise valdė** 65 žemės sklypus ir 7 918 nekilnojamojo turto (NT) vienetų (NT vienetas – Nekilnojamojo turto registre įregistruotas nekilnojamasis daiktas (statinys, jo dalis), kuriam suteiktas unikalusis numeris), jų dalis, iš kurių:

4 564 pastatai (patalpos, jų dalys), kurių bendras plotas 1 160,02 tūkst. kv. m;

3 354 inžineriniai statiniai;

1 009,86 tūkst. kv. m ploto negyvenamosios paskirties pastatai, patalpos (1 240 objektų), iš kurių 57 proc. ploto yra mokslo paskirties pastatai;

gyvenamosios paskirties pastatai, patalpos (3 324 objektai) sudaro 150,16 tūkst. kv. m ploto;

3 212 NT vienetų įtraukta į Savivaldybės būsto fondo sąrašą (137,64 tūkst. kv. m).

Įgyvendinant Savivaldybės politiką nekilnojamojo turto valdymo srityje, neplanuojamo naudoti Savivaldybės funkcijoms vykdyti turto kiekis mažinamas jį nuomojant, parduodant, perduodant VĮ „Turto bankas“ ar griaunant.

2024 m. gruodžio 31 d. Savivaldybės valdomo **menkaverčio ir neplanuojamo panaudoti turto (pastatų, patalpų, jų dalių) ploto dalis nuo viso valdomo turto (pastatų, patalpų, jų dalių) ploto sudarė 2,02 proc.**

Siekiant efektyvaus Savivaldybės turto valdymo, 2024 metais:

suorganizuoti ir įvykdyti **174 parduodamo nekilnojamojo turto vieši aukcionai**;

Tarybai pateikti svarstyti **69 sprendimų dėl Savivaldybės būsto ir pagalbinio ūkio paskirties pastatų pardavimo projektai**;

sudaryti **89 nekilnojamojo turto pardavimo sandoriai**;

**turto pardavimo aukciono būdu pajamos – 0,8 mln. Eur**;

pajamos, gautos **pardavus Savivaldybės būstą ir pagalbinio ūkio paskirties pastatus** pagal Paramos būstui įsigyti ar išsinuomoti įstatymą, yra **0,9 mln. Eur**;

pajamos už negyvenamųjų pastatų, patalpų ir kitų statinių **nuomą 2024 metais sudarė 1,26 mln. Eur**;

**išnuomoti** rekonstruoti statiniai Perkūno al. 5 ir Europos pr. 27, Kaune, naujai pastatyto mokslo ir inovacijų centro patalpos Karaliaus Mindaugo pr. 50, Kaune;

**LSMU Kauno ligoninei neatlygintinai naudotis panaudos pagrindais perduotas naujai pastatytas ligoninės pastatas** Josvainių g. 2, Kaune.

Pažymėtina, jog dėl tinkamos nuomos sutarčių kontrolės ir prevencinio darbo su nuomininkais, **2024 metais nėra galiojančių negyvenamosios paskirties turto nuomos sutarčių su ilgalaikėmis skolomis.**

Griežta būsto nuomos kontrolė, aktyvus bendradarbiavimas su Kauno miesto socialinių paslaugų centru, įgalinant nuomininkus patiems susirasti gyvenamą būstą rinkoje bei išgryninant nuomininkus, kuriems tikrai reikalinga socialinė pagalba, teigiamai įtakojo Savivaldybės būsto fondą, dėl to 2024 metais:

**67 susigrąžinti Savivaldybės būstai** įtraukti į Socialinio būsto fondo sąrašą;

**remontuotinų būstų skaičius sumažintas 52 proc.**;

**55 perimtiems būstams** nebuvo reikalingas remontas ir jie iš karto buvo pateikti nuomai; išnuomojus atsilaisvinusį būstą, **mažėja laukiančiųjų socialinio būsto eilė**;

iš viso **socialinio būsto nuomai perduoti 192 butai**;

2024 metais Savivaldybės (tarp jų – ir socialinio) būsto nuomininkų, kurių skolos už nuomą viršija 6 mėnesių būsto nuomos mokesčio sumą, **skola sumažėjo 4,49 proc.**;

gautos **pajamos už gyvenamųjų patalpų nuomą sudarė 4,95 mln. Eur**.

Įgyvendinant Kelių priežiūros ir plėtros programos finansavimo lėšų naudojimo tvarkos aprašo, patvirtinto Lietuvos Respublikos Vyriausybės 2005 m. balandžio 21 d. nutarimu Nr. 447, nuostatas, pagal kurias vienas iš kriterijų skiriant lėšas savivaldybei yra Nekilnojamojo turto registre įregistruotų kelių ilgis, ypatingas dėmesys skiriamas gatvių kadastrinių matavimų atlikimui (tikslinimui) ir teisinei registracijai.

2024 metais Savivaldybėje pateikti atlikti (patikslinti) ir įregistruoti Nekilnojamojo turto registre **61 gatvės kadastriniai matavimai ir 348 kelių (gatvių) patikslinti nekorektiški duomenys, įregistruotos 23 naujos gatvės.**

2024 metais Savivaldybė nuosavybėn įgijo:

nekilnojamąjį turtą, patenkantį į kultūros paveldo objekto – Linkuvos dvaro sodybos fragmentų teritoriją, Mosėdžio g. 66, 67, 68, 69, 70, 71, 73, 75, 77, Kaune;

negyvenamąsias patalpas V. Putvinskio g. 56;

žemės sklypą prie Girios ir Vijūkų gatvių;

statinius (ar jų dalis) Vilniaus g. 29, S. Daukanto g. 1A, Trakų g. 22A, Laisvės al. 90.

Už nupirktą turtą Kauno miesto savivaldybė **sumokėjo 0,6 mln. Eur.**

Lietuvos Respublikos Vyriausybei priėmus sprendimus, **2024 metais Savivaldybės nuosavybėn perduotas valstybės turtas – pastatai (jų dalys):**

Drobės g. 27, 27B, 27E, Drobės g. 29;

šilumos tinklai Taikos pr. 127;

UAB „Kauno vandenys“ nuosavybėn, didinant įstatinį kapitalą, perduoti 263 objektai (vandens tiekimo ir nuotekų šalinimo tinklai), kurių bendra rinkos vertė – 8,2 mln. Eur.

Tęsiamos žemės sklypų, reikalingų H. ir O. Minkovskių gatvei rekonstruoti ir Vijūkų gatvei tiesti, taip pat žemės sklypų dalių Raktažolių g. 15, 17, Kaune, reikalingų žemės sklypams, skirtiems Ateities pl. rekonstruoti ir Kauno pietrytiniam aplinkkeliui tiesti, **paėmimo visuomenės poreikiams procedūros.**

Siekiant 2024 metais užbaigti nuosavybės teisių atkūrimo procedūras visiems asmenims, įtrauktiems į sąrašą, patvirtintą Savivaldybės mero 2024 m. vasario 27 d. potvarkiu Nr. M1-153, pageidaujantiems gauti kompensaciją už valstybės išperkamus ūkinės-komercinės paskirties pastatus, gyvenamuosius namus, jų dalis, butus, kurių prašymai buvo pateikti Savivaldybei, **2024 metais išmokėtos kompensacijos už natūra negrąžintą turtą.**

Vadovaujantis Vyriausybės 2024 m. sausio 10 d. nutarimu Nr. 32 „Dėl valstybinės žemės sklypų (jų dalių) ir žemės sklypais nesuformuotos valstybinės žemės plotų perdavimo valdyti savivaldybėms patikėjimo teise“, pagal 2024 m. sausio 25 d. priėmimo–perdavimo aktu Nr. 3MŽP-9-(15.2.33 E.) **Kauno miesto savivaldybė perėmė 5 151 valstybinės žemės sklypą (ar jų dalis) ir žemės sklypais nesuformuotos valstybinės žemės plotus (4 899 ha) valdyti, naudoti ir disponuoti jais patikėjimo teise.** Nesuformuotoje valstybinėje žemėje 2024 m. buvo suformuoti ir Nekilnojamojo turto registre įregistruoti **339 nauji valstybinės žemės sklypai**.

Siekiant tinkamai atlikti valstybines (valstybės perduotas savivaldybėms) funkcijas, 2024 metais parengti ir patvirtinti Savivaldybės Taryboje **8 norminiai teisės aktai, reglamentuojantys perduotų Savivaldybei funkcijų valstybinės žemės valdymo ir administravimo srityse atlikimą, 12 naujų administracinių paslaugų kūrimą ir jų vykdymą.**

2024 metais, įgyvendinant priskirtas naujas funkcijas valstybinės žemės valdymo ir administravimo srityse:

**parengta daugiau kaip 600 teisės aktų** dėl žemės sklypų dalių nustatymo, žemės sklypų (jų dalių) nuomos ar perdavimo neatlygintinai naudotis (panauda), nuomos teisės perleidimo ar įkeitimo, servitutų nustatymo sandoriu ar bendraturčių teisių įgyvendinimo (naudojimosi tvarkos nustatymo);

**išnagrinėta beveik 1 500 asmenų prašymų** dėl valstybinės žemės patikėtinio sutikimų tiesti susisiekimo komunikacijas, inžinerinius tinklus nesuformuotoje valstybinėje žemėje, statyti ar rekonstruoti statinius neišlaikant norminio atstumo, naudoti valstybinę žemę ir kt.;

sudaryti **62 servituto sandoriai, 216 nuomos ir 16 panaudos sutarčių, atliktos 426 žemės sklypų faktinių duomenų patikros vietoje ir surašyti aktai**.

Pažymėtina, jog Savivaldybės administracijai nuo 2024 metų apskaičiuojant atlyginimą už galimybę statyti ar rekonstruoti statinius išnuomotame valstybinės žemės sklype (jo dalyje) **2024 metais:**

gauti **52 asmenų atitinkami prašymai**;

apskaičiuota apie **2 mln. Eur atlyginimo suma;**

sumokėtos apie **1,5 mln. Eur įmokos**, iš kurių **50 proc. pervedama į Savivaldybės biudžetą**.

**VI SKYRIUS**

**MIESTO PLĖTRA**

Vykdomai miesto plėtrai yra svarbus efektyvus Europos Sąjungos (ES) struktūrinių fondų lėšų panaudojimas. Džiugina tai, kad Savivaldybės administracija, pasinaudodama Europos Sąjungos struktūrinių fondų lėšomis, 2024 metais sėkmingai **užbaigė visų ankstesnio programavimo periodo Kauno miesto integruotos teritorijų vystymo programos projektų įgyvendinimą**, bendra įgyvendintų projektų vertė sudaro daugiau kaip **159,6 mln. Eur** ES lėšų.

Tarp Kauno plėtrai ir miesto gyventojų gerovei svarbių 2024 metais užfiksuotų pasiekimų ir atliktų darbų paminėtini šie:

IV ketvirtyje atidarytas Aleksoto inovacijų pramonės parkas – vienas svarbiausių Europos Sąjungos lėšomis finansuotų miesto objektų. Atidarymo metu pristatyti naujas parko pavadinimas **„ALEX Kauno inovacijų parkas“** (toliau – ALEX inovacijų parkas) ir įsikūręs pirmasis investuotojas – biotechnologijų įmonė;

metų pabaigoje užbaigti Mokslo ir inovacijų sklaidos centro, mokslo muziejaus **„Mokslo sala“** (toliau – Mokslo sala) įkūrimo darbai, kuriame įrengta 140 objektų ilgalaikė ekspozicija, modernus planetariumas, besikuriančios STEAM laboratorijos, vykdomos įvairios kultūrinės ir edukacinės veiklos;

užbaigti įgyvendinti ES bendrosios **mokslinių tyrimų ir inovacijų programos** **„Horizontas 2020“** lėšomis finansuojami projektai: *„Ateities urbanistinių centrų įveiklinimas pasitelkiant kultūra ir kūrybiškumu grįstas pokyčių strategijas (santrumpa angl. „T-Factor“)“* ir *„Bendradarbiavimas gamybos srityje, siekiant vystyti žiedinę ekonomiką. Bendruomeninis aspektas (santrumpa angl. „POP-Machina“)“*; bendrai pritraukta apie **0,3 mln. Eur** ES lėšų;

bendradarbiaujant su projektų partneriais, pateikti įgyvendinimo planai **5 projektų, skirtų gerinti sveikatos priežiūros paslaugas Kauno mieste**: *,,Ambulatorinės slaugos paslaugų namuose kokybės ir prieinamumo gerinimas Kauno mieste“, „Sveikatos priežiūros paslaugų kokybės ir prieinamumo gerinimas Kauno mieste“, ,,Sveikatos priežiūros paslaugoms teikti reikiamos infrastruktūros modernizavimas Kauno miesto sveikatos centre“, ,,Sveikatos priežiūros specialistų rengimas ir pritraukimas Kauno miesto sveikatos centre“, ,,Kauno miesto sveikatos centro veiklos modelio diegimas“*; bendra sveikatos srities projektų vertė siekia **9,7 mln. Eur**, 100 proc. finansuojami ES, EGADP ir VB lėšomis;

metų pradžioje sėkmingai baigtas įgyvendinti projektas *„Bendruomeninių apgyvendinimo bei užimtumo paslaugų* ***asmenims su proto ir (arba) psichikos negalia*** *plėtra Kauno mieste“* – įrengti grupiniai gyvenimo namai, dienos užimtumo centrai ir socialinės dirbtuvės; siekiant veiklų tęstinumo, 2024 m. gegužės mėn. pradėtas įgyvendinti projektas *„Perėjimas nuo institucinės globos prie bendruomeninių paslaugų Sostinės regione, Vidurio ir vakarų Lietuvos regione“*, įgyvendinant dvi skirtingo pobūdžio veiklas, t. y., teikiant atvejo vadybininko paslaugas ir teikiant socialinių dirbtuvių paslaugas;

I ketvirtį pradėta įgyvendinti **Tūkstantmečio mokyklų II programa**, kurioje dalyvaujančioms vienuolikai Kauno miesto švietimo įstaigų buvo skirta daugiau nei **25 mln. Eur** suplanuotoms pažangos plano veikloms įgyvendinti: mokyklų vadovų ir kitų pedagoginių darbuotojų kompetencijoms stiprinti, infrastruktūrai sukurti, plėtoti ir atnaujinti, mokyklų veiklos tobulinimui lyderystės veikiant, įtraukiojo ugdymo, kultūrinio ugdymo, STEAM ugdymo srityse; įgyvendinant šios programos veiklas, yra siekiama užtikrinti tolygų mokinių pasiekimų lygį ir sukurti integralias, optimalias ir kokybiškas įtraukiojo ugdymo sąlygas visiems savivaldybės mokiniams, užtikrinant veiklų tęstinumą;

kartu su partneriais pateikta paraiška įgyvendinti **„Fort-Union“ projektą**, finansuojamą pagal INTERREG Lietuva–Lenkija programą, taip pat gautas EK finansavimas pagal Europos kultūros paveldo ženklo programą **projektui „Re:Union“**;

pateikta konkursinė paraiška pagal „LIFE“ programos priemonės **„Europos miestų gebėjimai“** 5 kvietimą (ang. *European City Facility*) ir pritrauktas dalinis finansavimas (60 tūkst. Eur dotacija) **galimybių studijai dėl naujų didelio našumo viešojo transporto rūšių parengti**.

2021–2027 m. ES struktūrinių fondų lėšų programavimo periodui buvo rengiamas (ir nuolatos atnaujinamas) **Kauno regiono plėtros planas**, 2024 m. birželio 11 d. patvirtinta **Tvarios Kauno miesto plėtros 2024–2029 metų strategija**, kurios pagrindu yra rengiami ir ES finansavimui teikiami nauji projektai.

Rengiant Kauno miesto plėtros 2024–2029 metų strategiją, pasirinktos trys Kauno miestui svarbios sritys:

*miesto žaliųjų erdvių (parkų, skverų) sutvarkymas;*

*švietimo įstaigų rekonstrukcija ir statyba;*

*darnaus judumo (pėsčiųjų ir dviračių takų, tiltų) projektai.*

Pradėjus įgyvendinti šią strategiją, siekiant padidinti viešųjų paslaugų prieinamumą ir kokybę, 2024 metų antroje pusėje buvo pateikta 12 projektų *(„Kauno Vaišvydavos mokyklos pastato (Vaišvydo g. 28) rekonstravimas“, „Kauno Tirkiliškių mokyklos-darželio (Dvarų g. 49) pastato rekonstrukcija“, „Kauno Tirkiliškių mokyklos-darželio (M. Yčo g. 2) pastato rekonstrukcija“, „Vaikų darželio pastato Vijūkų g. 78, Kaune, statyba“, „Vaikų darželio pastato Vijūkų g. 78, Kaune, statyba“, „Kovo 11-osios parko atgaivinimas“, „Naugardiškių parko atgaivinimas ir įveiklinimas“, „Naujakurių skvero atgaivinimas ir įveiklinimas“, „Baltų pr. pėsčiųjų ir dviračių tako įrengimas“, „Chemijos g. pėsčiųjų ir dviračių tako įrengimas“, „Baltijos g. pėsčiųjų ir dviračių tako įrengimas“, „Dviračių ir pėsčiųjų tilto iš Nemuno salos į Aleksotą statyba“*) įgyvendinimo planų.

Įgyvendinus šiuos ir kitus planuojamus projektus, **į Kauno miestą bus pritraukta beveik 80 mln. Eur ES investicijų.**

Kaunas pagal dydį yra antrasis Lietuvos ir ketvirtasis Baltijos šalių miestas, esantis strategiškai ypač patogioje vietoje: čia susikerta svarbiausi regioniniai transporto koridoriai, išvystyta infrastruktūra puikiai pritaikyta įvairių sektorių veiklai.

Kaunas – tai **augančių talentų miestas, inžinerijos ir technologijų mokslų lyderis** Lietuvoje: čia mokosi apie 8 tūkst. šios srities studentų (be IT studentų). Iš viso Kaune veikia 7 universitetai bei jų padaliniai, 6 kolegijos ir 9 profesinės mokyklos: 51 proc. jose studijuojančių studentų yra pasirinkę technologinius, gamtos ir sveikatos mokslus. 85 proc. jaunų miesto profesionalų laisvai kalba angliškai.

Neatsitiktinai Kaunui yra skiriamos **aukščiausios vietos reitinguose pagal pasirengimą inovacijoms Vidurio ir Rytų Europos regione**.

2024 metais užsienio investuotojai ir toliau rodė augantį pasitikėjimą Kaunu – mieste ir rajone sulaukta **14 naujų tarptautinių investicinių projektų**, kuriuos įgyvendinant planuojama **investuoti daugiau nei** **47 mln. Eur** ir sukurti beveik **800 naujų, gerai apmokamų darbo vietų**.

Kaip jau minėta, vienas iš svarbiausių šiuo metu įgyvendinamų miesto plėtros projektų – **ALEX inovacijų parkas**. Tai aukštą pridėtinę vertę kuriančių įmonių klasteris, prisidedantis prie Kauno ir Lietuvos ekonominio konkurencingumo didinimo, kuriantis naujas, gerai apmokamas darbo vietas ir, kartu su mieste veikiančiomis aukštojo mokslo įstaigomis, plėtojantis mokslinius ir eksperimentinius tyrimus ir vykdantis prototipų gamybą.

ALEX inovacijų parko vizija – suburti stiprią ir gyvybingą sėkmingai veikiančių *tech* verslų bendruomenę, kuri taptų vienu iš svarbiausių inovacijų kūrimo centrų regione.

Numatomi ALEX inovacijų parko investuotojai yra veikiantys šiuose prioritetiniuose sektoriuose: pramonės įrenginių ir prietaisų, informacinių ir ryšių technologijų, gyvybės mokslų.

Inovacijų parko teritorija yra šalia centrinės Kauno miesto dalies, lengvai pasiekiama iš oro uosto (18 km nuo Kauno oro uosto ir 100 km nuo Vilniaus oro uosto), autobusų ir geležinkelio stoties (3 km), netoliese įsikūrę didieji šalies universitetai (3–9 km). Čia patogu atvykti tiek darbuotojams ir klientams, tiek logistiniams kroviniams ar verslo transportui.

**Vystydamas ALEX inovacijų parką**, miestas iki 2046 metų **tikisi**, jog bus:

pritraukta **90 mln. Eur privačių kapitalo investicijų**;

sukurta **1 100 naujų ilgalaikių darbo vietų**;

įsteigta daugiau kaip **140 naujų ilgalaikių tyrėjų darbo vietų**;

atidaryti **3 mokslo ir studijų institucijų filialai**;

atidarytas **1 verslo inkubatorius**.

**Lietuvių kapitalo verslas Kaune taipogi sėkmingai auga.** Puikus lietuvių kapitalo verslo plėtros pavyzdys – veiklą pradedantis pirmasis oficialus Kauno ALEX inovacijų parko investuotojas – biotechnologijų kompanija, kuri, formuodama tvirtus pagrindus tolesnei biotechnologijų sektoriaus plėtrai Kaune, mieste kuriamame inovacijų klasteryje įsipareigojo sukurti 100 darbo vietų ir investuoti bent 65 mln. Eur.

Toliau sėkmingai vystoma **Kauno startuolių ekosistema**, kuri 2024 metais įvertinta **daugiau nei 1,3 mlrd. Eur**.

Tolesniam Kauno ekonominiam augimui ir miesto plėtrai užtikrinti reikalingi **nauji specialistai**. Pažymėtina, kad miesto ekonominės plėtros agentūros „Kaunas IN“ sėkmingai vystomos talentų pritraukimo kampanijos, tokios kaip *„Studijuok Kaune“, „Ateitis – elektronikams“*, subūrė ne tik miesto aukštąsias mokyklas, bet ir verslo įmones, ir tiesiogiai prisidėjo tiek prie **toliau augusio bendro studentų skaičiaus Kaune**, tiek ir prie studentų skaičiaus augimo tokiose prioritetinėse srityse, kaip **elektronikos inžinerija**.

Turizmo rodikliai taip pat turi svarbią įtaką miesto plėtrai. 2024 metai Kauno turizmui buvo itin sėkmingi: **svečių skaičius išaugo 14,1 proc.**, Kaune praleidžiamų **nakvynių skaičius išaugo 5,3 proc.** (2024 m. pirmųjų trijų ketvirčių duomenimis). Teigiamas turizmo tendencijas liudija ne tik skaičiai, bet ir Kauno įvertinimas tarptautiniame bei Lietuvos kontekste – nacionalinės turizmo skatinimo agentūros VšĮ „Keliauk Lietuvoje“ organizuojamuose kasmetiniuose apdovanojimuose *„Turizmo sėkmingiausieji 2024“* paskelbta, kad **Kaunas – sėkmingiausia turizmo traukos vietovė Lietuvoje**. Taip pat 2024 m. spalio mėn. Europos kultūrinio turizmo tinklo apdovanojimuose **Kauno modernizmo architektūros įveiklinimo iniciatyvos pelnė garbingą antrąją vietą**. Kaunas varžėsi *„Paveldo prieinamumo kaip išmaniojo turizmo ir išmaniųjų vietovių sudedamosios dalies“* kategorijoje.

Kaunas vis labiau **matomas ir turizmo profesionalų akiratyje** – 2024 m. gegužės mėn. Kaune ir Kauno rajone vyko Europos kelionių komisijos visuotinis susirinkimas, kuriame dalyvavo 27 Europos regiono šalių turizmo lyderiai. Susirinkime, kuris buvo skirtas atsparumui didinti ir krizių valdymo turizmo srityje sistemai kurti, savo **patirtimi dalijosi ir Kauno atstovai**. Turizmo potencialą didina ir **į prestižinį „Michelin“ gidą įtraukti Kauno restoranai**. Birželį paskelbta, kad gido rekomenduojamame restoranų sąraše yra miesto centre veikiantys „Dia“, „Arrivèe“, „Nüman“ ir „Uoksas“ ir Pažaislio vienuolyne įsikūręs „Monte Pacis“.

Labai svarbu, kad Kaunas **Lietuvoje ir už jos** **ribų matomas bei lankomas dėl mieste vykstančių renginių** – 2024 metus pradėjusio Europos dailiojo čiuožimo čempionato, kitų aukštos kokybės sporto, pramoginių ir kultūros renginių. **Dariaus ir Girėno stadionas** įsitvirtino kaip solidi tokių renginių lokacija ne tik Lietuvoje, bet ir Baltijos šalyse. 2024 m. rugpjūčio mėn. koncertus čia surengė Ed’as Sheeran’as ir Jessica Shy. Ypatinga proga – **Dainų šventė**, kuri įvyko daugiatūkstantinę minią pritraukusiame po rekonstrukcijos atidarytame **Dainų slėnyje**.

Ypač didelio susidomėjimo sulaukusi 2024 m. gruodžio viduryje pradėjusi veikti **Mokslo sala**, tikėtina, ir 2025 metais bus **vienu didžiausių turizmo traukos taškų**.

Kaunas – turistams patraukli kryptis dėl muziejų gausos, modernizmo paveldo įveiklinimo, kultūros, meno ir pramoginių renginių. Daug turistų dėmesio tikimasi sulaukti ir **M. K. Čiurlionio 150-ųjų gimimo metinių proga** organizuojamų iniciatyvų dėka.

Išskirtina, jog 2024 metais Kaune vykdyti įvairūs **kino ir kitų medijų projektai**. Kauną kaip aukštosios mados fotosesijos lokaciją pasirinko vokiečių fotografas Juergen’as Teller’as. Čia Alexander’o McQueen’o mados namų naujos kolekcijos fotosesijoje mados žurnalui „ReEdition“ pozavo garsi švedų aktorė Noomi Rapace.

Kaip ir kasmet, Kauną savo kino produkcijai rinkosi ne tik lietuvių projektai, bet ir kino kūrėjai iš užsienio – švedai į Kauną vyko filmuoti fantastinio TV serialo „*We Come in Peace*“, o Jungtinių Amerikos Valstijų kūrėjai Kauną pasirinko TV serialo „*Truth and Conviction*“ filmavimui.

Šių tarptautinių projektų filmavimas Kaune – tai **nuolatinio darbo gerinant darbo aplinką kino kūrėjams rezultatas**. Pagal 2024 metais parengtą projektą, nuo 2025 m. sausio 1 d. įsigaliojo nauja leidimų išdavimo tvarka, pagal kurią „Kaunas IN“ filmų biuras tapo pirmąja institucija mieste, į kurią privalo kreiptis visi audiovizualinių projektų kūrėjai, siekiantys gauti būtinus leidimus. Tikimasi, kad supaprastinta ir standartizuota leidimų gavimo tvarka **leis stiprinti Kauno įvaizdį tarptautinėje erdvėje**, kino kūrėjams ją renkantis kaip patogią filmavimo lokaciją.

Verta paminėti **ženkliai išaugusį Kauno oro uosto keleivių skaičių** ir tolesnes jo augimo prognozes. Augantis miesto pasiekiamumas užtikrins galimybes turistams pasiekti Kauną, o naujai atsidarantys ir (ar) atsinaujinantys traukos taškai didins jų praleidžiamo laiko Kaune rodiklius, kurie yra svarbūs tolesnei miesto plėtrai užtikrinti.

Miesto vystymui, be jokios abejonės, svarbi ir **urbanistinė plėtra**. Šioje Savivaldybės veiklos srityje pažymėtina 2024 metais parengta **Bendrojo plano sprendinių stebėsena** (toliau – Stebėsena). Stebėsenos rezultatai yra esminiai tolesniam miesto planavimui, nes jie parodo, kurie sprendiniai veikia sėkmingai, o kuriuos reikia koreguoti ar keisti, taip pat identifikuoja naujas problemas ar galimybes, į kurias būtina atsižvelgti atnaujinant bendrąjį planą. Atsižvelgiant į Stebėsenos rezultatus, **pradėtos Kauno miesto savivaldybės teritorijos bendrojo plano keitimo procedūros**.

**Kauno miesto bendrasis planas** (toliau – Bendrasis planas) **yra pagrindinis strateginis dokumentas, nustatantis ilgalaikę miesto plėtros viziją ir konkretų teritorijų panaudojimą.** Pakoreguotas Bendrasis planas sudarys geresnes sąlygas miesto plėtrai, pagerins verslo ir gyvenamųjų teritorijų darnų tarpusavio vystymąsi.

Išskirtini šie 2024 metais priimti sprendimai ir vykdomos tokių miestui svarbių teritorijų planavimo dokumentų rengimo procedūros:

patvirtinti Veršvos kraštovaizdžio draustinio specialiojo plano koregavimas, Vijūnų g. 2 detalusis planas, Pietrytinio aplinkkelio detaliojo plano koregavimas;

patikslinti sprendiniai dėl gatvių įrengimo ir patvirtintas J. Bakanausko g. (Europos pr.) detalusis planas;

patvirtinti Steigiamojo Seimo aikštės ir gretimos teritorijos detalusis planas, R. Kalantos g. 130 detalusis planas, Linkuvos dvaro detalusis planas, Gervių g. 9 detalusis planas;

rengiamas Žemosios Fredos miesto dalies bendrojo plano keitimas;

rengiamos daugiabučių namų kvartalų schemos, t. y. parengtos pilotinės sovietinių kvartalų daugiabučių namų architektūrinės koncepcijos (40 schemų) – tai įvadas į daugiabučių sklypų (kvartalų) schemų formavimą.

Rengimo stadijoje yra šių žemės sklypų detalieji planai (DP):

Vytauto parko (Perkūno al. 4, 4A, 4B, 4C), Vydūno al. 4 keitimas, Lakūnų pl. 1 DP keitimas, Kauno Aleksoto inovacijų pramonės parko teritorijos Europos pr. 27 DP koregavimas, Laisvės al. 17 DP keitimas, H. ir O. Minkovskių g. 35, 37, 39;

švietimo įstaigų Vijūkų g. 78, Kariūnų pl. 5, Vaišvydo g. 28, Baltijos g. 30, Šarkuvos g. 30 detalieji planai.

**Pabaigtos nuosavybės teisų į turėtą laisvą (neužstatytą) žemę atkūrimo procedūros**ir parengtas Savivaldybės mero potvarkis „Dėl žemės sklypų, skirtų nuosavybės teisėms atkurti, projektavimo proceso Kauno miesto savivaldybėje pabaigos“. Tai reiškia, jog Kauno miesto savivaldybės teritorijoje natūra grąžintinos žemės plotų žymėjimas kartografinėje medžiagoje yra baigiamas.

Pažymėtina, jog Savivaldybės administracija 2024 metais:

baigė ir patvirtino **79 žemės sklypų kompleksinio planavimo dokumentus**;

pabaigė **267 žemės sklypų formavimą**, **68 sklypams pakeitė paskirtį ar naudojimo būdą**.

Miesto plėtrai taip pat svarbu tai, kad:

anksčiau atliktos studijos pagrindu yra **rengiamas Žemosios Fredos rajono bendrojo plano keitimas**;

atlikta **Lakūnų plento ir Aleksoto turgaus teritorijos urbanistinė analizė**;

suorganizuotos ir įvykdytos **kūrybinės dirbtuvės dėl Kauno miesto daugiabučių namų kvartalų planuojamų teritorijų**.

Tikslinga išskirti 2024 metais suderintus Kauno miesto plėtrai ir gyventojų gerovei svarbius šiuos projektinius pasiūlymus:

**universalaus sporto paskirties komplekso (Veiverių g. 132)** nauja statyba;

**prezidento Valdo Adamkaus gimnazijos mokslo paskirties pastato** (Šeštokų g. 30) rekonstravimas;

**rekonstravimo į sporto paskirties pastatą** ir garažų paskirties pastato 3g1p **rekonstravimo į sporto paskirties inžinerinį statinį** (S. Dariaus ir S. Girėno g. 29A) projektas;

**mokslo paskirties pastato** (A. Stulginskio g. 61) **rekonstravimo** projektas;

**gydymo (poliklinikos) paskirties pastato** (A. Mickevičiaus g. 2) **statybos** projektas;

tarptautinius reikalavimus atitinkančios **irklavimo trasos įrengimo Kauno miesto Lampėdžio karjere** projektiniai pasiūlymai;

**mokyklos pastato** (Vytauto pr. 50) **rekonstravimo** projektas;

**pėsčiųjų tilto per Neries upę**, nuo Brastos g. 32 iki teritorijos šalia žemės sklypo Jonavos g. 1A, Kaune, **statybos** projektas;

**Sąjungos aikštės sutvarkymo** projektas;

**darželio pastato** (Kalniečių g. 245A) **teritorijos pritaikymo transporto judėjimui ir ŽN patekimo į pastatą** projektas;

**Girstupio parko sutvarkymo** projektas ir **naujų inžinerinių statinių (takų, aikštelių)** statyba.

2024 metais priimti **sprendimai dėl statybą leidžiančių dokumentų** šiems miestui svarbiems objektams:

*susisiekimo infrastruktūros srityje* numatomi keli svarbūs **pėsčiųjų tunelių projektai:**

**tunelio ir krantinės atnaujinimas tarp Karaliaus Mindaugo prospekto ir V. Kuzmos gatvės**, įskaitant krantinės kapitalinį remontą;

**pėsčiųjų tunelio ir jo prieigų rekonstravimas tarp Karaliaus Mindaugo prospekto ir Birštono gatvės;**

*gatvių infrastruktūrai gerinti*numatyti keli stambūs projektai:

**Vandžiogalos plento rekonstravimas**;

**Ateities plento pratęsimas** nuo Kauno Palemono geležinkelio tunelio link T. Masiulio gatvės;

**skirtingų lygių sankryžos statyba magistraliniame kelyje A1 ties Ašigalio gatve**;

**H. ir O. Minkovskių gatvės rekonstravimo** pirmasis etapas;

*miesto viešosioms erdvėms atnaujinti*planuojama:

**sutvarkyti Liepų alėjos skverą tarp Vyčio Kryžiaus gatvės ir Garliavos plento**;

**atnaujinti Rotušės aikštę**;

**rekonstruoti amfiteatrą Kauno pilies gynybiniame griovyje** Papilio gatvėje;

**įrengti vaikų žaidimų aikštelę Santakos parke**;

**sutvarkyti Vijūkų skverą**, įrengiant naujus takus bei aikšteles.

*kultūros ir sveikatos priežiūros infrastruktūrai* numatyti šie svarbūs projektai:

**M. K. Čiurlionio koncertų centro su požemine automobilių stovėjimo aikštele statyba** H. ir O. Minkovskių g. 31;

**Aleksandro Jogailaičio paminklo statyba**;

administracinio **pastato** A. Mickevičiaus g. 2 **rekonstravimas į polikliniką**;

**gydymo paskirties infekcinių ligų** **pastato statyba** Eivenių g. 2;

*švietimo infrastruktūros plėtrai* numatyta **nauja mokykla Romainiuose** – mokyklos pastato statyba Vijūkų g. 78.

Pažymėtina, jog **visi išvardyti projektai** yra **kompleksinės miesto plėtros**, siekiant pagerinti gyventojų gyvenimo kokybę, susisiekimo galimybes ir viešųjų paslaugų prieinamumą, **dalis**.

Būtina paminėti, kad Lietuvos Respublikos aplinkos ministras vienos iš konferencijų metu Kauno miestą pademonstravo kaip pavyzdį, kur statybos leidimų išdavimo procesas vyksta sklandžiausiai (išduota ne tik daugiausiai statybos leidimų (919 vnt.), bet jie išduoti nustatytais terminais).

Kalbant apie Kauno miesto plėtrą, taip pat būtina paminėti:

rengiamą **kairiosios Neries krantinės** (nuo Kleboniškio (A. Meškinio) tilto iki P. Vileišio tilto) **ir Jonavos gatvės** su besiribojančiomis teritorijomis **urbanistinio vystymo studiją**;

parengtą **dešiniosios Nemuno krantinės** (nuo M. K. Čiurlionio tilto iki Vytauto didžiojo tilto ir besiribojančių teritorijų – Karaliaus Mindaugo pr., bei Nemuno salos) **urbanistinio plėtojimo studiją** (jos rezultatai naudojami tolesniems teritorijų planavimo dokumentams rengti ir konkretiems sprendimams priimti, siekiant sukurti patrauklią ir funkcionalią viešąją erdvę);

paskelbtą **architektūrinės idėjos konkursą administracinio pastato ir viešosios erdvės su požeminiu garažu Jonavos g. 1F** (kurie turėtų tapti reprezentaciniu Savivaldybės objektu) **statybai** – šiuo projektu siekiama sukurti inovatyvius sprendimus, orientuotus į viešųjų erdvių atvirumą ir funkcionalumą.

**VII SKYRIUS**

**ŽALIASIS MIESTO KURSAS**

Sparčiai besikeičiantis klimatas ir vis labiau senkantys gamtos ištekliai verčia susimąstyti ir labiau orientuotis į tvaresnio gyvenimo organizavimą Europos miestuose. Šiuo metu žaliuoju Europos kursu norima pagerinti piliečių ir ateities kartų sveikatą bei gyvenimo gerovę. Laikantis žaliojo kurso, siekiama:

užtikrinti gryną orą, švarų vandenį, sveiką dirvožemį ir biologinę įvairovę;

renovuoti pastatus (užtikrinant efektyvų energijos panaudojimą);

aprūpinti gyventojus sveikais ir įperkamais maisto produktais;

užtikrinti daugiau viešojo transporto paslaugų;

naudoti švaresnę energiją ir moderniausias švarių technologijų inovacijas, ilgesnio naudojimo gaminius (kuriuos galima remontuoti, perdirbti ir pakartotinai naudoti);

kurti perspektyvias darbo vietas ir ugdyti joms reikalingus įgūdžius;

kurti pasauliniu mastu konkurencingą ir atsparią pramonę.

Darnos kūrimas ir žaliasis kursas Kauno mieste apima ne tik aplinkosaugos klausimus, bet ir transporto, energetikos sritis, teritorijų tvarkymą ir modernizavimą, požiūrį į inovacijas.

Kaune itin didelis dėmesys skiriamas **parkams sutvarkyti ir rekonstruoti, pritaikant juos visuomenės poreikiams**:

parengti 2 Savivaldybės tarybos sprendimų projektai, kuriems pritarus, **net 26 teritorijoms buvo suteiktas skvero statusas**;

**parengtas Sąjungos aikštės techninis projektas**, atliekama projekto ekspertizė, rangos darbai bus vykdomi 2025 metais;

**parengtas Vaišvydavos parko sutvarkymo projektas**, laukiama statybos leidimo;

**parengtas Girstupio parko sutvarkymo (rekonstravimo) projektas**, vykdomi projekto ekspertizės paslaugų pirkimai;

parengtas, suderintas ir **patvirtintas Vijūkų skvero sutvarkymo (rekonstravimo) projektas**, gautas statybą leidžiantis dokumentas, vykdomi rangos darbų pirkimai;

**vykdomi parkų ir skverų tvarkymo darbai**: Kovo 11-osios parke atlikta 60 proc., Naugardiškių parke – 90 proc., Gričiupio parke – 60 proc., Naujakurių skvere – 90 proc., Liepų alėjoje – 20 proc. techniniuose projektuose numatytų darbų;

**įvykdyta 90 proc. rangos darbų numatytų Kitų inžinerinių statinių skvere, Naujakurių g. 78B** ir prieigose;

**baigti A. Samulevičiaus-Samuolio skvero sutvarkymo (rekonstravimo) darbai**.

2024 metais **vykdant žaliųjų erdvių, želdinių ir gėlynų tvarkymą:**

nupirktos paslaugos ir pradėtas rengti Kauno miesto savivaldybei **papildomai patikėjimo teise perduotų miškų vidinės miškotvarkos projektas** (apie 115 ha ploto);

vykdyti **miesto miškų ir miško parkų apsaugos, priežiūros ir tvarkymo darbai 781,4 ha miškų plote** (atlikta miško tvarkymo darbų: sanitarinių kirtimų – 1600 ktm; trako kirtimų – 5 ha; jaunuolyno šviesinimo, valymo – 5 ha; miško sodmenų apdorojimo repelentais – 0,7 ha; želdinių priežiūros (auklėjimo) – 7 ha; žolinės augmenijos šienavimo ir krūmų kirtimo po kraštovaizdžio formavimo kirtimų – 210 ha);

**sutvarkyta 275 000 vnt. miesto želdinių**;

**prižiūrėta** (šienaujant ir iškertant atžalas, bei pašalinant kelmus) **120 ha saugomų teritorijų ir žaliųjų plotų;**

įsigyta ir **pasodinta 649 vnt. medžių sodinukų**;

**apželdinta 591 kv. m vienmečių gėlynų, 161 vnt. gėlinių**;

**prižiūrėta 591 kv. m vienmečių gėlynų, 161 vnt. gėlinių, 29 245 kv. m daugiamečių gėlynų, 24 550 kv. m vejos**;

įrengti **nauji gėlynai Nemuno saloje, Gedimino skvere, Dainų slėnyje, Naujakurių parke**.

2024 metais **vykdant želdynų ir želdinių būklės stebėseną**:

Savivaldybėje **įvertinta želdinių būklė 26 nuolatinio stebėjimo taškuose**;

**stebėta 4 273 sumedėjusių augalų**, kurie priskiriami 33 gentims, 58 rūšims ir 16 veislių, **būklė**;

**parengtos rekomendacijos želdynų ir želdinių būklei gerinti**.

Taip pat 2024 metais parengti **arboristiniai vertinimai seniems ąžuolams ir klevams**, pagal kuriuos arboristinėmis priemonėmis **sutvarkyta 19 ąžuolų ir 2 klevai**, medžių polajis supurentas, dirvožemis praturtintas biostimuliatoriais, įrengta ventiliacija šaknims ir laistymo kanalai.

Mieste, **aktyviai taikant aplinkos kokybės stebėsenos ir gerinimo priemones**, 2024 metais buvo:

nuolat **vykdoma aplinkos (oro, vandens, maudyklų) kokybės ir želdinių būklės stebėsena**;

siekiant mažinti Kauno miesto aplinkos oro užterštumą kietosiomis dalelėmis, šiltuoju metų laikų **druska prisotintu vandeniu laistomos Kauno miesto žvyruotos gatvės**;

sudarytos patrauklios sąlygos miesto gyventojams **nemokamai, saugiai atsikratyti asbesto turinčių gaminių atliekomis** (asbesto turinčių gaminių atliekos iš miesto gyventojų nemokamai surenkamos apvažiavimo būdu ir transportuojamos saugiam šalinimui į Lapių regioninį sąvartyną; 2024 metais utilizuota **435 tonos asbesto atliekų**).

Taip pat pažymėtina, jog 2024 metais **buvo įrengta atskiram maisto virtuvės atliekų surinkimui būtina infrastruktūra** (įsigyta ir antžeminėse atliekų surinkimo aikštelėse daugiabučių namų gyventojams įrengta 1 400 vnt. maisto virtuvės atliekoms surinkti skirtų konteinerių, pusiau požeminių atliekų konteinerių aikštelėse įrengti specialūs plastikiniai įdėklai) ir **šis atliekų srautas mieste pradėtas atskirai rinkti** nuo 2024 m. rugsėjo 1 dienos.

Kaip minėta, **transportas turi ypač svarbią reikšmę miesto žaliajam kursui**. Išsiskirdamas iš kitų šalies miestų, per ankstesnius kelerius metus iš esmės atnaujinęs mieste naudojamas viešojo transporto priemones ir mieste ženkliai sumažinęs CO2 pėdsaką, **Kaunas transporto srityje 2024 metais toliau įgyvendino efektyvius sprendimus:**

**įdiegta Kauno miesto techninių eismo reguliavimo priemonių informacinė sistema**. Sistema skirta kaupti ir tvarkyti duomenis apie eismo saugumą užtikrinančių techninių eismo reguliavimo priemonių būklę ir jų priežiūrą. Sistema taip pat skirta kurti unikaliems (individualiems) vertikaliesiems kelio ženklams. Prisijungimai prie šios sistemos suteikti viešosios tvarkos skyriaus specialistams ir policijos atstovams;

**atlikta galimybių studija dėl naujos didelio našumo viešojo transporto rūšies, siekiant užtikrinti energetiškai efektyvesnę ir tvaresnę transporto sistemą Kauno mieste** (toliau – Studija). Studijos metu išrinkta alternatyvi didelio našumo viešojo transporto rūšis – tramvajus, parinktos tinkamiausios trasos bei įgyvendinimo etapai;

**įrengta Kauno miesto Senamiesčio mažos taršos zona**. Siekdama spręsti miesto taršos ir transporto srautų problemas, Savivaldybė Senamiestyje įdiegė mažų emisijų zonos sistemą. Vienuolikoje Kauno miesto Senamiesčio įvažiavimų ir išvažiavimų įrengtos išmaniosios kameros ir švieslentės, fiksuojančios miesto mažų emisijų zoną kertančias (įvažiuojančias ir išvažiuojančias) transporto priemones, nuskaitant jų valstybinius numerius ir įvertinant, ar transporto priemonė atitinka keliamus emisijos reikalavimus. Sukurtoje informacinėje sistemoje sudaryta galimybė fiksuoti įvažiuojančių ir išvažiuojančių automobilių valstybinius numerius, automobilių buvimo laiką, mokėjimo tarifus, leidimus, sudaryti specifinius sąrašus (pvz., aptarnaujančio personalo, gyventojų, asmenų su negalia ir pan.), kuriems galėtų būti taikomi skirtingi (ne)mokėjimo tarifai;

**siekiant padidinti eismo saugumą**, per metus Kaune:

**horizontaliuoju ženklinimu iš viso paženklinta – 37 063 kv. m Kauno gatvių**, t. y. 16,5 proc. visų paženklintų gatvių;

įrengta **268 m apsauginių atitvarų sistemų**;

**įrengta arba atnaujinta 3 369 vnt. kelio ženklų**;

**panaikintos 8 *juodosios dėmės***.

Kaip ir daugelyje Europos miestų, **dviračių transportas Kauno mieste tampa viena iš labiausiai vystomų alternatyvų automobilių transportui**. Darnaus ir žalio miesto kūrimas skatina Savivaldybę tęsti esamos automobilių eismo organizavimo ir statymo sistemos korekcijas, ieškoti alternatyvų individualiajam transportui. Dėl 2024 metais tęstų **intensyviai įgyvendinamų esamų šaligatvių remonto (rekonstrukcijos) ir naujų dviračių takų įrengimo projektų**susisiekimas su miesto centru iš daugelio Kauno vietovių dviračiais besinaudojantiems kauniečiams tapo dar patogesnis.

Įgyvendindama miesto žaliąjį kursą, Savivaldybė ypatingą dėmesį skyrė daugiabučių namų atnaujinimui (modernizavimui). 2024 metais Kaune **atnaujinti (modernizuoti) 28 daugiabučiai namai**, kurių naudingas plotas sudaro **53 441,45 kv. m.**, butų skaičius – **995 butai**. Taip pat finansuoti **24 daugiabučių namų vidaus šildymo ir karšto vandens sistemų modernizavimo projektai (mažoji renovacija)**.

Be to, siekiant skatinti Savivaldybės gyvenamųjų vietovių teritorijų planavimą, statinių projektavimą ir šių teritorijų sutvarkymą, buvo **parengta ir patvirtinta Kauno miesto savivaldybės gyvenamųjų vietovių teritorijų tvarkymo programa** (Tarybos 2023-12-19 sprendimas Nr. T-562). Atsižvelgiant į besikeičiantį teisinį reglamentavimą statybos, valstybinės žemės valdymo bei įvykusią žemės reformą (valstybinės žemės valdymas patikėjimo teise perduotas savivaldybėms), Kauno miesto savivaldybės gyvenamųjų vietovių teritorijų tvarkymo programa (toliau – Programa) 2024 metais **buvo pakeista** ir išdėstyta jos nauja redakcija (Tarybos 2024-09-10 sprendimu Nr. T-639). Programa pakeista, siekiant užtikrinti efektyvų Programos įgyvendinimą ir patikslinti Programos nuostatas, susijusias su tvarkymo darbų įgyvendinimu, darbo grupės Kauno miesto savivaldybės daugiabučių namų kvartalų atnaujinimo darbams koordinuoti ir Programos administratoriaus funkcijomis. **4 daugiabučių namų grupės** (I. P. Lukšio g. 42, 44 ir V. Landsbergio-Žemkalnio g. 2, 4, 6, 8; II. K. Škirpos g. 2, 4, 6; III. A. Ramanausko-Vanago g. 2, 4 ir P. Plechavičiaus g. 5, 17; IV. K. Škirpos g. 11, 13, 15) teisės aktų nustatyta tvarka **jau priėmė sprendimus dėl dalyvavimo Programoje** ir įgaliojimų suteikimo bendrojo naudojimo objektų valdytojams sudaryti bendradarbiavimo sutartis su Programos administratoriumi (t. y. biudžetine įstaiga „Kauno būsto modernizavimo agentūra“).

Įgyvendinant **Savivaldybės teritorijoje esančių miesto įvaizdžiui svarbių statinių priežiūrą ir atgaivinimą pagal Kauno miesto įvaizdžiui svarbių statinių tvarkymo programą** (Savivaldybės tarybos 2020-04-28 sprendimas Nr. T-127 (su pakeitimais)), 2024 metais **baigti trys projektai:** daugiabučių namų K. Veverskio g. 1 (statinio tvarkymo darbai), Žemaičių g. 24 ir I. Kanto g. 24 (tvarkymo projekto rengimas).

Pastarosiomis geopolitinės aplinkos sąlygomis miestiečius motyvuojant **įrengti priedangas** Kauno miesto savivaldybės teritorijoje esančiuose daugiabučiuose namuose ir sudaryti sąlygas daugiabučių namų gyventojams trumpą laiko tarpą išvengti gyvybei ar sveikatai pavojingų veiksnių oro pavojaus atveju, taip pat apsaugoti nuo netiesioginio apšaudymo ir (ar) kitų kinetinių grėsmių karinės agresijos metu (atakų iš orlaivių, raketų, artilerijos ugnies sukeltų sprogimo smūgio bangų, skeveldrų, nuolaužų ar atsitiktinių kulkų), parengta ir Savivaldybės patvirtinta **Kauno miesto savivaldybės priedangų įrengimo daugiabučiuose namuose programa** (Savivaldybės tarybos 2024-04-23 sprendimas Nr. T-163). 2024 m. rugpjūčio pabaigoje **paskelbtas kvietimas teikti Kauno miesto savivaldybės priedangų įrengimo daugiabučiuose namuose programos projektų paraiškas**.

Pagirtina, jog Kauno miesto savivaldybei pavaldžios įstaigos ir įmonės, palaikydamos žaliojo kurso iniciatyvą, iš savo įrengtų **saulės fotovoltinių elektrinių** 2024 metais **sugeneravo apie 7 151 MWh elektros energijos** arba **apie 6,6 proc.** visų Kauno miesto savivaldybės administracijai pavaldžių įstaigų ir įmonių suvartojamo elektros energijos kiekio. Taip toliau buvo mažinamos išlaidos elektros energijai, taip pat prisidedama prie švaresnės aplinkos kūrimo.

Pažymėtina, jog **pradėtas rengti Kauno miesto savivaldybės atsinaujinančių išteklių energijos naudojimo plėtros veiksmų planas**, kurio pagrindiniai uždaviniai yra šie:

nustatyti Savivaldybės įgyvendinamas priemones Atsinaujinančių išteklių energetikos įstatymo (toliau – AEĮ) 55 straipsnyje nustatytiems nacionaliniams planiniams rodikliams pasiekti;

siekti Nacionalinėje energetinės nepriklausomybės strategijoje ir Lietuvos Respublikos nacionaliniame energetikos ir klimato srities veiksmų plane 2021–2030 m. nustatytų tikslų atsinaujinančių išteklių energetikos srityje;

suderinti valstybės ir savivaldybių reikmes ir interesus, susijusius su atsinaujinančių išteklių energijos plėtra Lietuvos Respublikoje;

skatinti atsinaujinančių išteklių energijos plėtrą Savivaldybėje;

įvertinti Alternatyviųjų degalų įstatyme savivaldybėms keliamus reikalavimus ir juos integruoti į rengiamą planą.

Siekiant įgyvendinti vidaus audito ir Lietuvos Respublikos viešųjų pirkimų įstatymo nuostatas,**pirmą kartą inicijuotas ir įvykdytas centralizuotos šilumos energijos pirkimas** ir pasirašyta preliminarioji centralizuotos šilumos pirkimo sutartis, kurios pagrindu Kauno miesto savivaldybės kontroliuojamos įmonės, viešosios įstaigos, biudžetinės įstaigos (kurių savininkė ar dalininkė yra Savivaldybė) sudarys pagrindines sutartis dėl centralizuotos šilumos energijos pirkimo.

Siekiant **mažinti Kauno miesto paviršinių vandens telkinių taršą ir sudaryti sąlygas tinkamai tvarkyti nuotekas**, buvo parengta ir Kauno miesto savivaldybės tarybos patvirtinta Kauno miesto savivaldybės daugiabučių namų bendrųjų statinio inžinerinių sistemų kapitalinio remonto ir (ar) naujų įrengimo programa (Savivaldybės tarybos 2023-07-18 sprendimas Nr. T-368). Vykdant šią programą, 2024 metais **sėkmingai įgyvendinti du projektai** (daugiabučiai gyvenamieji namai M. Gimbutienės g. 10 ir Partizanų g. 16).

2024 metais parengtas ir Savivaldybės tarybos patvirtintas 2024–2028 m. Kauno miesto triukšmo prevencijos veiksmų planas, kuriame pateiktos įžvalgos ir pasiūlymai, sprendimo būdai ir priemonės triukšmo prevencijai ir triukšmo taršai mažinti Kauno mieste.

**VIII SKYRIUS**

**PASLAUGOS MIESTIEČIAMS**

**Skaitmeninių sprendimų** (nuo šiol – ir dirbtinio intelekto technologijų) **efektyvus vystymas** yra ypač svarbus Savivaldybės veikloje. **Siekdama toliau didinti miesto valdymo efektyvumą, miesto gyventojams ir miesto įmonėms mažinti administracinę naštą ir gerinti teikiamų paslaugų kokybę**, Savivaldybė 2024 metais:

įgyvendino *Viešųjų pirkimų, Dokumentų valdymo, Biudžeto ir strateginio planavimo, Finansų valdymo ir apskaitos, Ikimokyklinių ugdymo įstaigų administravimo, Elektroninių paslaugų, Sporto bazių ir salių valdymo, rezervavimo ir apmokėjimo, Nekilnojamojo ilgalaikio turto* ir kitų informacinių sistemų funkcionalumo plėtros darbus, įgalinančius optimizuoti ir efektyviau valdyti veiklos procesus – modernizuotos informacinės sistemos padeda užtikrinti sklandų duomenų srautą, gerina sprendimų priėmimo procesus, didina veiklos skaidrumą bei suteikia galimybę greičiau reaguoti į pokyčius ir prisitaikyti prie naujų reikalavimų, taip užtikrinant ilgalaikį organizacijos augimą ir konkurencingumą;

sukūrė ir įdiegė informacinę sistemą *Kauno miesto savivaldybės organizuojamiems nekilnojamojo turto nuomos konkursams vykdyti*;

tęsė *GIS sistemų plėtrą*: sukurtos „Kultūros paveldo“, „Kapinių priežiūros“ GIS įrankių ir duomenų programėlės, parengtas „Infrastruktūros įmokų“ žemėlapis.

Pažymėtina, jog 2024 metais Kauno miesto savivaldybės el. paslaugų informacinėje sistemoje **el. būdu suteiktų paslaugų skaičius siekia net apie** **13 100 atvejų** (13,8 proc. augimas).

**Kokybiškų teisinių paslaugų tiekimo užtikrinimas** miesto gyventojams taipogi yra vienas iš Savivaldybės prioritetų paslaugų miestiečiams srityje. Pirminių teisinių paslaugų prieinamumas ir aukšta kokybė Kauno miesto gyventojams yra užtikrinami pagal 2024 m. kovo 14 d. pirminės teisinės pagalbos teikimo paslaugų pirkimo sutartį Nr. SR-154. Iš viso teisinė pagalba 2024 metais buvo suteikta **3 101 asmenims.**

Viena iš svarbiausių miestiečių gerovės užtikrinimo dedamųjų – **bazinio asmens sveikatos priežiūros paslaugų (ambulatorinių, dienos paslaugų ir kt.), orientuotų į pacientų poreikius, paketo (paslaugų prieinamumo, kokybės ir teikimo nepertraukiamumo) užtikrinimas** Savivaldybės lygmeniu. Tam, kad Kauno mieste būtų teikiamos efektyvios ir kokybiškos sveikatos priežiūros paslaugos, 2024 metais Savivaldybėje toliau nuosekliai buvo tęsiama 2022 metais pradėta **Kauno regiono asmens sveikatos priežiūros įstaigų tinklo ir struktūros pertvarka**.

2023 metais įkurtame **Kauno miesto sveikatos centre**, Kauno miesto gyventojams funkcinio bendradarbiavimo būdu (bendradarbiavimo sutarčių pagrindu) užtikrinančiame sveikatos apsaugos ministro sveikatos centrui nustatyto sąrašo sveikatos priežiūros paslaugų teikimą, 2024 metais jau veikė bendradarbiavimo sutartį pasirašiusios **48 asmens sveikatos priežiūros** (savivaldybės, valstybės ir privataus kapitalo) **įstaigos**.

Senėjančios visuomenės poreikiams patenkinti ypatingas dėmesys Savivaldybėje 2024 metais buvo skiriamas **ambulatorinių slaugos paslaugų namuose (toliau – ASPN) prieinamumui ir kokybei užtikrinti.** Savivaldybė, siekdama didinti šių sveikatos priežiūros paslaugų kokybę, apimtį ir paslaugų prieinamumą tikslinei grupei, 2024 metais pradėjo įgyvendinti projektą *„Ambulatorinės slaugos paslaugų namuose kokybės ir prieinamumo gerinimas Kauno mieste“*. Projekto tikslas – siekti ilgalaikės priežiūros paslaugų teikimo principų užtikrinimo: paslaugų prieinamumo arčiau gyvenamos vietos, paslaugų tinkamumo pagal nustatytus asmens poreikius, užtikrinant paslaugų kokybę ir efektyvumą, paslaugų kompleksiškumo, derinant visas galimas asmeniui reikalingas sveikatos paslaugas, ir saugumo, užtikrinant kvalifikuotas ir ilgalaikes priežiūros paslaugas. Atsižvelgiant į turimą ASPN paslaugoms teikti būtiną aukštos kvalifikacijos specialistų komandą ir įvertinus turimus išteklius darbo priemonėms, numatyta didinti Kauno miesto ASPN paslaugų prieinamumą, aprūpinant 6 įstaigų mobilias komandas darbui reikalinga medicinine įranga, priemonių komplektais (projekto vertė 117,9 tūkst. Eur). Pažymėtina, kad 2024 metų pabaigoje prie šio projekto prisijungė dar dvi ASPN paslaugas teikiančios įstaigos, 2025 metais planuoja prisijungti dar 4 įstaigos.

2024 metais Kauno mieste toliau buvo **vystomos paliatyviosios pagalbos paslaugos**. Savivaldybės tikslas yra pasiekti, kad iki šiol miesto ligoninėse koncentruotų paliatyviosios pagalbos paslaugų didžioji dalis (iki 70 proc.) būtų teikiama ambulatoriškai. Ambulatorinės paliatyviosios pagalbos paslaugos gali būti teikiamos paciento namuose arba paliatyviosios pagalbos dienos stacionare. Kauno miesto savivaldybės teritorijoje yra 3 asmens sveikatos priežiūros įstaigos, teikiančios stacionarines paliatyviosios pagalbos paslaugas: K. Griniaus slaugos ir palaikomojo gydymo ligoninė, Lietuvos sveikatos mokslų universiteto (LSMU) ligoninė Kauno klinikos ir Lietuvos sveikatos mokslų universiteto Kauno ligoninė. Lietuvos sveikatos mokslų universiteto ligoninės Kauno klinikų filiale Kauno onkologijos ligoninėje jau yra teikiamos stacionarinės paliatyviosios pagalbos paslaugos, veikia chemoterapijos dienos stacionaro paslaugos, todėl 2024 metais Savivaldybė priėmė sprendimus išplėsti dienos stacionaro paslaugas. Atlikus papildomas investicijas, planuojama įrengti 8 lovų paliatyviosios pagalbos dienos stacionarą. Šiam tikslui pasiekti kartu su LSMU ligonine Kauno klinikomis 2024 metais buvo pradėtas įgyvendinti projektas *„Sveikatos priežiūros paslaugų kokybės ir prieinamumo gerinimas Kauno mieste“* (projekto vertė – 652,9 tūkst. Eur).

Sprendžiant Savivaldybei aktualias **nepakankamo visuomenės bei asmens sveikatos sistemos veiksmingumo ir efektyvumo, sveikatos paslaugų prieinamumo** (Savivaldybėje nepakankamai prieinamos ambulatorinės I ir II lygio asmens sveikatos priežiūros paslaugos) **problemas**, 2024 metais Savivaldybėje:

Savivaldybės lėšomis pradėtas įgyvendinti **K. Griniaus slaugos ir palaikomojo gydymo ligoninės priemonių atnaujinimo ir darbuotojų kompetencijų didinimo** projektas;

kartu su 2023 metais įkurto „Kauno miesto sveikatos centro“ 29 partneriais pradėtas įgyvendinti **projektas „Sveikatos priežiūros paslaugoms teikti reikiamos infrastruktūros modernizavimas Kauno miesto sveikatos centre“** (projekto vertė – 6,96 mln. Eur);

pradėti **projektų „Sveikatos priežiūros specialistų rengimas ir pritraukimas Kauno miesto sveikatos centre“** ir **„Kauno miesto sveikatos centro veiklos modelio diegimas“** parengiamieji įgyvendinimo darbai.

Atsižvelgiant į kasmetinės Kauno miesto visuomenės sveikatos stebėsenos ataskaitos duomenis, 2024 metais sudarytas **Kauno miesto savivaldybės visuomenės sveikatos rėmimo specialiosios programos priemonių planas**, kuriame numatytas finansavimas trims pagrindinėms visuomenės sveikatos stiprinimo veikloms – *psichikos sveikatos stiprinimui*, *fizinio aktyvumo skatinimui* ir *nelaimingų atsitikimų bei traumų prevencijai*.

*Psichikos sveikatos stiprinimo srityje* Kauno mieste įgyvendinamas **Kauno miesto savižudybių prevencijos modelio priemonių planas**, kuriuo vadovaujantis2024 metais buvo vykdytos prevencijos, intervencijos ir viešinimo veiklos. 2024 metais, įgyvendinant Savižudybių prevencijos modelį, penkiuose VšĮ „Kauno miesto poliklinika“ psichikos sveikatos centruose (Centro, Dainavos, Kalniečių, Šančių ir Šilainių) teiktos **atvejo vadybos paslaugos** – užfiksuoti 1 157 atvejai, suteiktos 2 624 **atvejo vadybininko konsultacijos**, taip pat skubi **anoniminė psichologinė pagalba** darbo dienomis, savaitgaliais ir švenčių dienomis (784 konsultacijos), **psichoterapeuto konsultacijos** savižudybės krizę išgyvenantiems asmenims ir jų artimiesiems (349 konsultacijos), organizuotos **savitarpio pagalbos grupės** atskirai paaugliams ir jaunuoliams, moterims, vyrams ir asmenims, kurie išgyveno artimojo savižudybės krizę – per metus įvyko 89 grupiniai užsiėmimai, juose dalyvavo 123 asmenys. Taip pat organizuota **10 savižudybių prevencijos mokymų** skirtingomis temomis (mokymuose dalyvavo 265 asmenys), organizuoti **9 vieši renginiai** „Kinas – kaip terapija“ (filmų įvairiomis psichologinių sunkumų temomis peržiūros ir diskusijos su psichologais). Visi renginiai skirti stiprinti Kauno miesto gyventojų psichinę sveikatą ir vykdyti savižudybių prevenciją, renginiuose dalyvavo **1 350 miestiečių**.

Siekiant *skatinti Kauno miesto gyventojų fizinį aktyvumą*, 2024 metais mieste buvo tęsiamas **projektas „Judėk sveikai“**, organizuojamos nuolatinės ir vienkartinės fizinio aktyvumo veiklos. Per metus suorganizuoti **2 132 nemokami „Judėk sveikai“ fizinio aktyvumo užsiėmimai**, vykstantys ištisus metus, tiek darbo, tiek savaitgalio dienomis, nuotoliniu ar kontaktiniu būdu:

vasaros sezono treniruotės buvo organizuojamos viešosiose Kauno miesto vietose (Draugystės parke, Kalniečių parke, Santarvės parke, Kauno miesto ugdymo įstaigų stadionuose ir kt.);

šaltojo sezono metu fizinio aktyvumo veiklos vykdytos kontaktiniu būdu įvairiose Kauno miesto vietose (Panemunės, Dainavos, Žaliakalnio ir kt. mikrorajonuose, ugdymo įstaigų salėse ir kt.);

fizinio aktyvumo veiklos ir jų laikas buvo maksimaliai pritaikyti įvairioms Kauno miesto gyventojų grupėms: jaunimui, darbingo amžiaus žmonėms, vaikams, nėščiosioms, motinoms su mažyliais ir poroms;

2024 metais Kauno miesto gyventojai per savaitę galėjo rinktis vidutiniškai iš 44 treniruočių (jogos, funkcinių treniruočių, kineziterapijos, vaikų funkcinių ir gatvės šokių treniruočių, kalanetikos, pilateso, bėgimo, motinų su mažyliais treniruočių, nėščiųjų kineziterapijos salėje, treniruočių ant irklenčių ir kt.);

iš viso projekto „Judėk sveikai“ veiklose per metus sudalyvavo **38 034 miestiečiai**.

*Nelaimingų atsitikimų ir traumų prevencijos srityje* 2024 metais buvo įgyvendinamas **projektas „Sveiki, senjorai“**:

sėkmingai vykdytos šios veiklos: senjorų linijiniai šokiai, senjorų funkcinės treniruotės, taiči treniruotės, treniruotės baseine, praktiniai taisyklingo griuvimo mokymai bei šiaurietiško ėjimo užsiėmimai;

senjorams skirtos veiklos vasaros metu vyko viešose Kauno miesto vietose (parkuose), o šaltuoju sezonu perkeltos į patalpas;

siekiant priartinti paslaugą prie tikslinės grupės asmenų, veiklos buvo vykdomos įvairiose Kauno miesto vietose: pavyzdžiui, treniruotės baseine vykdytos dviejuose skirtinguose mikrorajonuose tuo pačiu metu;

prisitaikant prie vyresnio amžiaus asmenų poreikių, registracija į treniruotes buvo vykdoma tiek internetu, tiek ir telefonu (į treniruotes baseine ir *tai či* treniruotes, taisyklingo griuvimo mokymus bei šiaurietiško ėjimo užsiėmimus) arba atvykus pas trenerį (į linijinius šokius, funkcines treniruotes);

per metus iš viso įvykdyta 937 veiklos, kuriose sudalyvavo **24 783** 60 metų (ir vyresnio) amžiaus **miestiečiai**.

Pažymėtinas išskirtinis projekto „Sveiki, senjorai“ renginys – **konferencija senjorams „Sveikata amžiaus nepaisant“**. Konferencijos pradžioje vyresnio amžiaus kauniečiai turėjo galimybę pabendrauti bei susipažinti su Kauno mieste esančiomis nemokamas paslaugas senjorams teikiančiomis organizacijomis ir taip atrasti naujų užimtumo galimybių. Konferencijoje dalyvavę savo sričių specialistai ne tik skaitė pranešimus, bet ir tarpusavyje diskutavo šiomis sveikos mitybos, fizinio aktyvumo, užkrečiamųjų ligų prevencijos, psichinės bei emocinės sveikatos bei užimtumo pensiniu laikotarpiu temomis. Konferencijoje sudalyvavo **451 vyresnio amžiaus kaunietis**.

Tęsiant Pasaulio sveikatos organizacijos (toliau – PSO) Sveikų miestų tinklo veiklą (VII fazė), Kauno mieste buvo kryptingai siekiama įgyvendinti gyventojams svarbius pokyčius tvarumo, aplinkos apsaugos, žmonių sveikatos, palankios socialinės aplinkos kūrimo srityse. 2024 metais miesto atstovai dalyvavo kasmetinėje PSO sveikų miestų tinklo metinėje konferencijoje, taip pat kasmetinėje Europos visuomenės sveikatos konferencijoje *„Sailing the Waves of European Public Health: Exploring a Sea of Innovation“*.

2024 metais vykdytas **projektas „Tvarių namų akademija“**, kurio metu buvo organizuojami renginiai, skirti gyventojų sąmoningumui, tvarumui aplinkos apsaugos ir ekologijos klausimais didinti, emocinei ir psichinei sveikatai stiprinti darbo kolektyvuose:

suorganizuotos 4 natūralios kosmetikos gamybos dirbtuvės, kurių metu dalyviai galėjo pasigaminti kosmetikos produktų iš natūralių medžiagų, įgijo žinių ir įgūdžių, galinčių padėti ir paskatinti natūralios kosmetikos produktų gamybą namuose;

suorganizuotos 5 keramikos dirbtuvės, kurių metu dalyviai galėjo pasigaminti buityje naudojamus indus, šventines dovanas ar kalėdines dekoracijas iš aplinkai palankių medžiagų;

suorganizuotos 9 tvaraus pasiruošimo šventėms dirbtuvės, kurių metu dalyviai buvo mokomi, kaip tvariai supakuoti dovanas, pasigaminti kalėdines dekoracijas iš aplinkai palankių medžiagų ir nusipinti tvarų kalėdinį vainiką;

iš viso įgyvendinta 18 veiklų.

Savivaldybės administracijos Sveikatos apsaugos skyrius atlieka **neveiksnių (ribotai veiksnių) asmenų globos ir rūpybos institucijos funkcijas** ir organizuoja Neveiksnių asmenų būklės peržiūrėjimo komisijos darbą. Vykdant neveiksnių (ribotai veiksnių) asmenų globos ir rūpybos institucijos funkcijas, vadovaujantis galiojančiais teisės aktais, 2024 metais buvo parengtos/atnaujintos ir patvirtintos neveiksnių (ribotai veiksnių) tam tikroje srityje asmenų globėjų (rūpintojų) ir turto administratorių veiklos priežiūros ir kontrolės atlikimo taisyklės. Taip pat, vykdant neveiksnių (ribotai veiksnių) asmenų globos ir rūpybos institucijos funkcijas, ruošiami pareiškimai teismui dėl asmenų pripažinimo neveiksniais (ribotai veiksniais) tam tikrose srityse, globėjo keitimo ir (ar) nušalinimo nuo pareigų vykdymo. Vykdant teismų įpareigojimus, teikiamos išvados bylose dėl asmenų pripažinimo neveiksniais (ribotai veiksniais) tam tikrose srityse, taip pat vertinami pretendentai į globėjus (rūpintojus) ir teismui teikiamos išvados dėl jų tinkamumo.

Savivaldybės administracijos Sveikatos apsaugos skyrius, atlikdamas globos ir rūpybos institucijos funkcijas, vykdo globėjų (rūpintojų) ir turto administratorių veiklos priežiūrą, bendrauja su globėjais (rūpintojais), pildomos neveiksnių (ribotai veiksnių) tam tikroje srityje pilnamečių asmenų globėjų (rūpintojų) ir turto administratorių veiklos priežiūros ir kontrolės pažymos.

Neveiksnių asmenų būklės peržiūrėjimo komisija peržiūri neveiksnaus tam tikroje srityje asmens būklę ir priima sprendimą dėl tikslingumo kreiptis į teismą dėl teismo sprendimo, kuriuo asmuo buvo pripažintas neveiksniu tam tikroje srityje, peržiūrėjimo. Tai yra valstybės perduota savivaldybėms funkcija. Bendradarbiaujant su informaciją teikiančiomis institucijomis ir savivaldybės administracijos padaliniais, 2024 metais neveiksnių asmenų būklės peržiūrėjimui užtikrinti buvo peržiūrėta **154 asmenų būklė**.

2024 metais Kauno mieste toliau **augo socialinių paslaugų gavėjų skaičius**, padidėjo ir nevyriausybinių organizacijų, privačių ir viešųjų įstaigų, teikiančių socialines paslaugas Kauno miesto gyventojams, skaičius. Šiai dienai paslaugų gavėjų skaičius Kauno mieste, kuriems nustatytas socialinių paslaugų poreikis, siekia apie **7 483 asmenis**, ir, palyginti su 2023 metais, išaugo dar papildomai 1 500 paslaugų gavėjų.

2024 metais *socialinių paslaugų srityje* Kauno mieste sėkmingai plėtotos  **bendruomeninės socialinės paslaugos** (2024 metų pabaigoje paslaugas namuose gavo 3 584 kauniečiai (897 dienos socialinę globą asmens namuose ir 2 687 – pagalbą į namus), 1 842 kauniečiai gavo paslaugas įvairiuose dienos centruose (326 - dienos socialinės globos dienos centre; 284 – socialinių įgūdžių ugdymo, palaikymo ir (ar) atkūrimo dienos centre, 757 gavo asmenų su negalia reabilitacijos bendruomenėje paslaugas ir apie 475 vaikai lankė vaikų dienos centrus)), **vystytos transporto paslaugos** (augo transporto paslaugų gavėjų skaičius, šią paslaugą 2024 m. gruodžio 31 d. gavo 293 asmenys (2023-12-31 transporto paslaugomis naudojosi 147 asmenys)), efektyviai spręstas miestui aktualus **vaikų gerovės klausimas**, Savivaldybėje siekiant, kad vaikai augtų saugioje, darnioje, jų poreikius atitinkančioje, šeimai artimoje aplinkoje. Vadovaujantis naujausiais duomenimis, per pastaruosius kelerius metus šeimose globojamų (rūpinamų) vaikų skaičiaus santykis augo ir ženkliai sumažėjo institucinės globos nustatymo atvejų. 2024 metais bendras globojamų (rūpinamų) vaikų skaičius, lyginant su 2023 metais, mažėjo nuo 548 vaikų iki 511, iš jų globojamų šeimose santykis išliko panašus – 390 vaikų ( 2023 m. – 383 vaikai).

2024 metais toliau buvo tęsiamas Savivaldybės administracijos kartu su atrinktais partneriais – nevyriausybinėmis organizacijomis VšĮ „Psichologinės paramos ir konsultavimo centras“, VšĮ Šeimų centras „Būkime kartu“ ir VšĮ „Vilties žiedas“ – 2023 metais pradėtas įgyvendinti iš Europos Sąjungos struktūrinių fondų bendrai finansuojamas **projektas „Kompleksinių paslaugų šeimai teikimas vidurio ir vakarų Lietuvos regione (KOPA)“ įgyvendinimas“**. Įgyvendinant šį projektą, Kauno mieste užtikrinamos kompleksinės paslaugos Kauno miesto šeimoms:

paslaugos, apimančios individualias ir grupines konsultacijas asmenims, patiriantiems sunkumus šeimoje ir gyvenime;

tėvystės mokymai;

šeimos mediacijos paslaugos;

socialinių įgūdžių formavimo grupių vaikams ir paaugliams organizavimas.

2024 metais šiuo projektu užtikrinamomis paslaugomis pasinaudojo **2 458 kauniečių šeimos**.

Pažymėtina, jog 2024 metais **Lampėdžių g. 10, Kaune**, esantis pastatas buvo pritaikytas paslaugoms teikti, metų pabaigoje viešųjų pirkimų būdu atrinktas šiame pastate **įgalinančias paslaugas kauniečiams** teiksiantis paslaugų teikėjas. Šiame pastate paslaugas gaus Kauno miesto gyventojai, susiduriantys su sunkumais, bet norintys juos įveikti. Pagrindinis šių paslaugų minėtu adresu teikimo tikslas yra **įgalinti kauniečius, kuriems bus teikiamos pagalbos paslaugos**, tapti ekonomiškai savarankiškiems, padedant atkurti jų gebėjimus pasirūpinti savimi, tvarkyti savo buitį, užimtumą, rūpintis asmens sveikatos priežiūra, palaikyti socialinius ryšius su šeima, artimaisiais ir visuomene. Pastate paslaugoms iš viso pritaikyti 102 butai (1 kamb. – 90 butų; 2 kamb. – 10 butų; 3 kamb. – 2 butai), visi butai yra pritaikyti asmenims, turintiems judėjimo negalią, įrengtos keturios skalbimo patalpos.

Plečiant miesto gyventojams aktualias paauglių papildomo užimtumo organizavimo paslaugas, 2024 metais viešojo pirkimo būdu sudaryta **papildomo paauglių (10–18 metų) užimtumo veiklų koordinavimo paslaugų teikimo sutartis**. Pagal šią sutartį Kauno mieste yra organizuojamos papildomo užimtumo (sporto, meno ir kt.) veiklos, į kurias įtraukiami paaugliai, patiriantys socialinės rizikos veiksnius, linkę į delinkventinį elgesį. 2024 m. gruodžio 31 d. šiomis paslaugomis jau naudojosi **17 paauglių**.

Savivaldybės BUM mokinių skaičius didėja. Lyginant 2024 ir 2016 metų duomenis, mokinių skaičius Kauno mieste padidėjo **25,64 proc.,** o per pastaruosius trejus metus išaugo **1,7 proc.** Mokinių skaičiui mieste augant, Savivaldybė ir toliau deda pastangas **didinti švietimo prieinamumą, gerinti mokinių pasiekimus ir mažinti esamus atotrūkius**.

Augant mokinių skaičiui bei siekiant užtikrinti sėkmingą ugdymo procesą ir gerinti ugdymo sąlygas, Savivaldybės švietimui skiriamų lėšų sumos kasmet auga. Savivaldybės lėšomis 2024 metais:

**suremontuotos** 6 įstaigų virtuvės ir 5 įstaigų sporto salės, įrengtas liftas, 1 įstaigos renovuotas šilumos ir vandens tiekimo tinklas, atliktas 6 įstaigų apšiltinimas, 4 įstaigų elektrotechnikos remontas, pastatytas Kauno tarptautinės gimnazijos pastato 4-to aukštas, restauruoti Kauno technologijos universiteto Vaižganto progimnazijos išorės laiptai, rekonstruoti 2 sporto aikštynai, atlikti teritorijų gerbūvio tvarkymo darbai;

9 įstaigoms skirtas finansavimas **STEAM laboratorijoms įrengti** (kartu su laisvalaikio (nusiraminimo) erdvėmis);

**gerinant ikimokyklinių įstaigų aplinkas**, 12 įstaigų įrengti kondicionieriai, apšiltinti 22 pastatai, 3 įstaigose atliktas elektrotechnikos remontas, 5 – šildymo sistemų remontas, atlikti teritorijų tvarkymo darbai, mažesnės apimties remonto ir projektavimo darbai;

pradėtas neformaliojo ugdymo įstaigos **Kauno Miko Petrausko scenos menų mokyklos pastato kapitalinio remonto ir teritorijos sutvarkymo projektas** (skirta 1,5 mln. Eur);

vaikų saugumui užtikrinti Kauno miesto bendrojo ugdymo mokyklose („Saulės“ gimnazijoje, Kauno tarptautinėje gimnazijoje, Jono Jablonskio gimnazijoje, Stepono Dariaus ir Stasio Girėno gimnazijoje, Maironio universitetinėje gimnazijoje) pradėtas įgyvendinti **vaizdo stebėjimo sistemų (prijungtų prie centralizuotos vaizdo stebėjimo sistemos) diegimo projektas**.

Miesto švietimo bendruomenės teigimu, švietimui Savivaldybės skiriamos lėšos, tikslingas ir efektyvus jų panaudojimas teigiamai veikia mokinių pasiekimus. Nacionaliniai šalies mokinių pasiekimų patikrinimai parodė, kad:

miesto 4 klasės matematikos pasiekimai yra 7,1 proc. aukštesni nei šalies, o skaitymo – 5,9 proc. aukštesni nei šalies;

miesto 8 klasės matematikos pasiekimai yra 8,2 proc. aukštesni nei šalies, lietuvių kalbos ir literatūros (skaitymo) – 5,2 proc. aukštesni nei šalies;

miesto 10 klasės mokinių matematikos pagrindinio ugdymo patikrinimo pasiekimai 7,7 proc. aukštesni nei šalies, lietuvių kalbos ir literatūros – 6,1 proc. aukštesni nei šalies.

Valstybinių brandos egzaminų (toliau - VBE) rezultatais taip pat galime didžiuotis:

išsiskiria matematikos (išlaikiusiųjų dalis yra 93,7 proc., kai Lietuvos 90,8 proc.), lietuvių kalbos (Kauno m. – 95,4 proc., Lietuvos – 92,4 proc.), informacinių technologijų (Kauno m. – 98,5 proc., Lietuvos – 95,0 proc.), biologijos (Kauno m. 98,0 proc., Lietuvos – 96,0 proc.) pasiekimai;

Kauno abiturientų anglų kalbos, chemijos, geografijos, istorijos, fizikos, lietuvių, informacinių technologijų, matematikos, vokiečių kalbos VBE balų vidurkiai yra aukštesni už Lietuvos.

**Švietimo paslaugų Kauno gyventojams vystymo srityje** būtina išskirti šiuos Savivaldybėje įgyvendinamus projektus:

**matematikos laboratoriją „MatLab“:**

geresnių matematikos mokymosi rezultatų siekiantiems 9 (gimnazijos I) klasių mokiniams Savivaldybė sudarė galimybę dalyvauti matematikos laboratorijos „MatLab“ edukacinėse veiklose ir konsultacijose;

matematikos laboratorijos „MatLab“ veiklą nuo 2022 metų koordinuoja Kauno švietimo ir inovacijų centras;

2023–2024 m. m. Savivaldybė skyrė lėšų elektroninei laboratorijos platformai įsigyti;

platformoje mokiniai turi galimybę mokytis savarankiškai (sukuriami asmeniniai mokymosi planai) ir (ar) su mokytojo pagalba, identifikuoti spragas, gauti grįžtamąjį informaciją ir reikiamą pagalbą, naudotis skaitmeniniu turiniu (kortelėmis, vaizdo medžiaga ir t. t.), gauti apibendrintus ugdymo(si) proceso stebėsenos statistinius duomenis, bendrauti moderuojamuose forumuose ir kt.;

2024 metais „MatLab“ veiklai skirta 24 tūkst. Eur;

**Visos dienos mokyklos (toliau – VDM) projektą:**

siekdama sudaryti tinkamas sąlygas mokinių užimtumui po pamokų, teikti pagalbą šeimai, Savivaldybė 2023 metais nusprendė organizuoti VDM veiklą;

2024 m. rugsėjo 1 d. duomenimis, VDM veiklai organizuoti priskirtas švietimo darbuotojų etatų skaičius išaugo beveik 5 kartus – iki 110 etatų;

naujovė – 2024 metais įsteigti 39 mokinio padėjėjo etatai;

**projektą** **„Mokinių įvairovei atvirų grupių, klasių sudarymas ir ugdymo organizavimas jose“** (SMSM projektas):

šiuo projektu užtikrinamas *įtraukties principo* įgyvendinimas;

projekte dalyvauja 16 bendrojo ugdymo mokyklų (Kazio Griniaus progimnazija, Viktoro Kuprevičiaus progimnazija, Žaliakalnio progimnazija, Vytauto Didžiojo universiteto „Atžalyno“ progimnazija, Jurgio Dobkevičiaus progimnazija, šv. Kazimiero progimnazija, Veršvų gimnazija, Jono ir Petro Vileišių mokykla, Aleksandro Stulginskio mokykla, Kauno tarptautinė gimnazija, Palemono gimnazija, Petrašiūnų progimnazija, Kauno „Nemuno“ mokykla, Prezidento Antano Smetonos gimnazija, Kovo 11-osios gimnazija, Martyno Mažvydo progimnazija);

sudaryta galimybė Savivaldybės mokyklose sudaryti 20 *atvirųjų klasių* pagal pasirinktą visiškos ar mobilios įtraukties ugdymo organizavimo modelį;

siekiant projekte numatytų tikslų, įsteigtos 10 antrojo mokytojo ir 20 mokytojo padėjėjo pareigybių bei įdarbinti reikiamos kvalifikacijos ir kompetencijos darbuotojai;

klasėse ugdomi 1–3 didelių ar labai didelių specialiųjų ugdymosi poreikių turintys mokiniai; bendras nedidelius, vidutinius, didelius ir labai didelius SUP turinčių mokinių skaičius klasėje neviršija 1/5 klasės bendro mokinių skaičiaus;

iki 2025-08-31 skirta 0,4 mln. Eur;

**Tūkstantmečio mokyklų (toliau – TŪM) programą (ES projektas):**

programoje dalyvauja 11 gimnazijų (,,Aušros”, Jono Basanavičiaus, Stepono Dariaus ir Stasio Girėno, Kovo 11-osios, Maironio universitetinė, Palemono, Kauno tarptautinė, Prezidento Antano Smetonos, „Santaros“, „Saulės“, „Varpo“) ir 46 mokyklos (tinklaveikos būdu);

atnaujinama ir pritaikoma infrastruktūra, įsigyjama įranga ir priemonės, siekiant gerinti mokinių pasiekimus ir mažinant atotrūkį tarp gerai ir prasčiau besimokančių mokinių;

organizuojamos ugdymo veiklos ir užsiėmimai mokiniams;

didelis dėmesys pedagogų kvalifikacijos kėlimui 4 TŪM srityse: lyderystės, įtraukiojo, STEAM, kultūrinio ugdymo;

bendras programos biudžetas 25,2 mln. Eur, 2024 metais panaudota lėšų 1,2 mln. Eur;

TŪM programa yra unikalus projektas ne tik Kauno, bet ir Lietuvos mastu;

nuo programos pradžios (2024 m. kovo mėn.) 11-oje mokyklų projektuojama infrastruktūra, kuri būtų prieinama visiems (ir negalią turintiems) mokiniams; įsigyjamos priemonės kuriant patrauklias aplinkas; mokiniai ir mokytojai aprūpinami inovatyviomis mokymo priemonėmis; suteiktos prieigos prie skaitmeninės matematikos platformos; kuriama mokyklų komunikavimo platforma; vykdomi mokymai vadovams, pedagoginiams darbuotojams įtraukiojo ugdymo, lyderystės, STEAM ir kultūrinio ugdymo srityse, kuriuose jau dalyvavo per 300 dalyvių (mokymuose dalyvavo ir 30 tėvų);

į mokymus ir organizuojamas veiklas įtraukiamos ir 46 tinklaveikos būdu dalyvaujančios mokyklos;

11-oje mokyklų pradėtas LEAN diegimo procesas, rengiami 33 LEAN vidiniai ekspertai;

įgyvendinant TŪM programos veiklas, sparčiai artėjama prie Kauno miesto TŪM vizijos – Kauno miesto savivaldybės mokyklų bendrystė, kurianti inovatyvius, pažangius sprendimus, užtikrinančius kokybišką ir lygiavertį ugdymą kiekvienam besimokančiam;

TŪM projekto įgyvendinimo pabaiga – 2026 m. balandžio 30 d.;

**Tarptautinio bakalaureato programą:**

programoje dalyvauja Jono Jablonskio gimnazija, Jurgio Dobkevičiaus progimnazija, Kauno Panemunės progimnazija;

programoje 2024 metais parengtų dirbti mokytojų skaičius – 61;

2024 metais panaudota 224 tūkst. Eur;

tarptautinio bakalaureato programos įgyvendinimas ne tik skatina mokytojų profesinį tobulėjimą ir kompetencijų plėtrą – ją noriai renkasi aukštos kokybės išsilavinimo siekiantys miesto mokiniai;

programa yra itin patraukli užsienio specialistams (ir jų šeimoms), kurie, ieškodami aukštos kokybės ugdymo, renkasi gyventi mieste, kuriame tokios programos yra prieinamos);

programa prisideda prie miesto tarptautiškumo, socialinės įvairovės ir ilgalaikio ekonominio augimo;

**Tarpdisciplininio itin gabių mokinių ugdymo programą:**

unikali tarpdisciplininė itin gabių mokinių ugdymo programa, skirta 3–11 klasių mokiniams, pasižymintiems išskirtiniais gebėjimais;

programoje mokiniai gilina žinias matematikos, gamtos, socialinių ir humanitarinių mokslų srityse, taip pat dalyvauja sporto ir meno integruotose veiklose;

programą įgyvendina patyrę lektoriai iš prestižinių Lietuvos aukštųjų mokyklų – Kauno technologijos, Lietuvos sveikatos mokslų, Lietuvos sporto, Mykolo Romerio, Vilniaus universitetų ir Vilniaus dailės akademijos;

vykdydama šią programą, Savivaldybė prisideda prie mokinių savęs pažinimo, profesijų išbandymo ir karjeros planavimo, skatindama juos atrasti savo stipriąsias puses ir formuoti ateities siekius;

2024 metais vykdytų programų skaičius – 9, programoje dalyvavo 370 mokinių, panaudota 223 tūkst. Eur;

**STEAM programas:**

vykdant neformaliojo ugdymo programų plėtrą, 2024 metais įrengtos 7 laboratorijos (2022-2024 m. – 25 laboratorijos); išleista 427,6 tūkst. Eur;

2025–2027 m. planuojama įrengti po 9 laboratorijas ir parengti po 16 naujų STEAM programų kasmet;

STEAM ugdymas padeda mokiniams įgyti praktinių įgūdžių, lavinti kritinį mąstymą ir pasiruošti ateities profesijoms;

integruojant gamtos mokslus, technologijas, inžineriją, menus ir matematiką, skatinamas kūrybiškumas bei problemų sprendimo gebėjimai;

Savivaldybė, tiek įgyvendindama projektines veiklas, tiek skirdama lėšų iš Savivaldybės biudžeto, siekia užtikrinti, kad kiekvienas mokinys turėtų galimybę gauti aukščiausios kokybės įvairiapusį STEAM ugdymą;

kuriamos šiuolaikiškos programos, pritaikomos prie verslo, inovatorių išreikštų poreikių;

atnaujinamos ir įrengiamos STEAM laboratorijos, kurios aprūpinamos pažangiausiomis mokymo priemonėmis;

**vaikų vasaros poilsio ir laisvalaikio organizavimo projektus:**

2024 metais stovyklose dalyvavo 3 628 mokiniai (iš jų 1 321 – mokiniai, esantys jautresnėje socialinėje situacijoje);

2025 metais planuojama, kad dalyvaus 4 000 mokinių (iš jų ne mažiau, kaip 30 proc. mokinių, esančių jautresnėje socialinėje situacijoje);

2024 metais išleista 473,3 tūkst. Eur;

vaikų vasaros poilsio ir laisvalaikio organizavimas įgyvendinamas per programą „Iniciatyvos Kaunui“;

kiekvienais metais sulaukiama itin didelio tėvų susidomėjimo ir poreikio kokybiškai užimti vis daugiau Kauno mokinių (2024 metais nepateko 1 500 užsiregistruotų mokinių);

siekiant atliepti visuomenės augančius poreikius, kiekvienais metais finansavimas yra didinamas;

nuolat auga ir šios programos vykdytojų, siūlančių vis platesnį spektrą veiklų, skaičius;

šių metų tikslas yra orientuotas į stovyklų kokybės gerinimą: skirtas didesnis finansavimas vykdytojams (padidėjo vieno vaiko išlaikymo stovykloje įkainis), kuris suteiks galimybę vaikams pasiūlyti įvairesnio pobūdžio: sportines, menines, kūrybines, turistines, STEAM ugdymo ir kitas veiklas, edukacijas, išvykas;

**mokinių profesinio orientavimo tęstinumo užtikrinimą mokyklose**:

42 švietimo įstaigose (36 Kauno miesto savivaldybės bendrojo ugdymo mokyklose, Kauno švietimo inovacijų centre ir 5 nevalstybinėse mokyklose) 2024-12-31 dirbo karjeros specialistai, kurių darbo užmokestis buvo finansuojamas tikslinėmis valstybės biudžeto lėšomis;

lėšos skiriamos karjeros specialistų etatams išlaikyti tam, kad jie užtikrintų nenutrūkstamą profesinio orientavimo teikimą švietimo įstaigose besimokantiems mokiniams, t. y. padėti asmenims sąmoningai rinktis jiems tinkamas švietimo ir užimtumo galimybes, sudaryti sąlygas įgyti karjeros kompetencijų, aktyviai kurti savo karjerą;

profesinis orientavimas vykdomas teikiant ugdymo karjerai, profesinio informavimo ir profesinio konsultavimo paslaugas;

**projekto ,,Ugdymo priemonės mokykloms“ įgyvendinimą:**

projektas vykdomas pagal 2021–2030 m. plėtros programos valdytojos Lietuvos Respublikos švietimo, mokslo ir sporto ministerijos švietimo plėtros programos pažangos priemonę Nr. 12-003-03-01-03 „Užtikrinti visiems prieinamą šiuolaikinį ugdymo turinį“;

dalyvauja 50 Kauno miesto savivaldybės mokyklų, turinčių daugiau nei 200 mokinių;

projekto įgyvendinimo pabaiga – 2028 m. balandžio 30 d.;

Kauno miesto savivaldybės administracijai skirta 6,04 mln. Eur tiesioginėms išlaidoms;

projekte numatyta gerinti švietimo paslaugų kokybę, efektyviai veikiančias bendrojo ugdymo mokyklas aprūpinant laboratorine įranga ir priemonėmis (įrengti gamtos mokslų laboratorijas, kalbų laboratorijas, aprūpinti mokyklas kompiuterine įranga);

**Pradėjusių dirbti ir būsimųjų pedagogų skatinimo programą**:

programa pradėta įgyvendinti nustačius, kad Kauno mieste, kaip ir visoje Lietuvoje, ima trūkti pedagogų;

būsimieji pedagogai pradėti skatinti rinktis pedagogo profesiją;

pedagogams planuojamos tikslinės stipendijos, galimybė stažuotis Lietuvoje ir Šveicarijoje, taip pat kitos privilegijos;

numatoma skatinti Kauno gimnazijas, rengiančias moksleivius pedagogo profesijai;

sukurta LJA „Šešėliavimo“ programa, kuri leidžia mokiniams susipažinti su mokytojo darbu iš vidaus;

2025–2027 m. planuojamos lėšos po 34,9 tūkst. Eur kasmet;

**Prevencinių ir saugumo priemonių įgyvendinimo programą:**

užtikrinant įstaigų ir asmenų (Kauno apskrities policijos, KŠIC, KMS VSB, Kauno AŽ SVM, Tarpinstitucinio bendradarbiavimo koordinatorės, mokyklų) bendradarbiavimą:

priemones taikant mokyklų bendruomenėms, tikslinėms grupėms: mokiniams, mokinių tėvams, mokyklų vadovams, mokytojams, pagalbos specialistams;

įgyvendinant priemonių sistemą: mokymus bendruomenės nariams, užsiėmimus mokiniams, mokyklų aplinkos stebėjimus dronais, patruliavimą prie mokyklų, prevencinius mokinių daiktų patikrinimus, elektroninių cigarečių garų detektorių įrengimą, vaizdo stebėjimo kameras, greitą reagavimą į įvykius ir kt.;

atnaujinant vaizdo stebėjimo sistemų tinklus 14 Kauno miesto mokyklų (Viktoro Kuprevičiaus progimnazijoje, Kauno technologijos universiteto gimnazijoje, Vaižganto progimnazijoje, Kauno suaugusiųjų ir jaunimo mokymo centre, Juozo Grušo meno gimnazijoje, Prezidento Valdo Adamkaus gimnazijoje, Vytauto Didžiojo universiteto „Rasos“ gimnazijoje, Kauno tarptautinėje gimnazijoje);

numatant atitinkamų stebėjimo kamerų įrengimą šioms įstaigoms: „Aušros“ gimnazijai, Stepono Dariaus ir Stasio Girėno gimnazijai, Jono Jablonskio gimnazijai, Maironio universitetinei gimnazijai, „Saulės“ gimnazijai, Kauno tarptautinei gimnazijai, Vytauto Didžiojo universiteto „Atžalyno“ progimnazijai (šios mokymosi įstaigos pasirinktos atsižvelgiant į kriminogeninę situaciją ir Kauno apskrities vyriausiojo policijos komisariato Viešosios tvarkos valdybos bendruomenės pareigūnų veiklos skyriaus rekomendacijas – atlikus poreikio analizę nustatyta, kad minėtoms įstaigoms reikėtų 65 išorės (teritorijos) vaizdo stebėjimo kamerų);

vykdant elektroninių cigarečių *VAPE* prevencijos programą, diegiant elektroninių cigarečių garų detektorius;

prevencinėms priemonėms įgyvendinti 2025–2027 metais panaudojant po 1,1 mln. Eur kasmet.

Savivaldybė ypač didelį dėmesį skiria *sporto sričiai* – nuolat atnaujinama ir plečiama sporto infrastruktūra (aikštelės ir sporto erdvės), gerėja mėgėjų ir profesionalų sportininkų treniruočių aplinka, pasiekimai ir sportiniai rezultatai. **Sporto srityje 2024 metais:**

buvo tęsiamas **vaikų ir jaunimo aktyvaus laisvalaikio ir sporto komplekso S. Dariaus ir S. Girėno g. 29A, Kaune, techninio projekto rengimas,** taip pat įvyko projekto viešinimo procedūros (verta pasidžiaugti, kad prie šio projekto savo žiniomis ir patirtimi prisideda *„414 skateparks“* (Didžioji Britanija) įmonė, kuri projektuoja visas vidaus ir lauko rampas ir kitus elementus);

**sporto mokyklai „Startas“ perduoti valdyti Kauno ledo rūmai** (reikia pasidžiaugti, kad ledo rūmai buvo įveiklinti, plečiama paslaugų pasiūla Kauno miesto bendruomenei, organizuojami teminiai masinio čiuožimo seansai – gruodžio mėn. vidutiniškai 300 žmonių apsilankė ledo rūmuose organizuojamose masinio čiuožimo seansuose, vienos dienos didžiausias apsilankymų skaičius – 876 žmonės per dieną;

**senoji ledo arena**, esanti Aušros g. 42C, **konvertuota į daugiafunkcinę sporto areną**, kurioje įvairiomis sporto šakomis (nuo fechtavimosi iki futbolo) užsiima apie 500 vaikų; taip pat čia vyksta ir kūno kultūros pamokos Gedimino sveikatinimo ir sporto gimnazijos moksleiviams;

2024 metų birželį Kaune, pirmajame mieste Baltijos šalyse, įrengtos pirmosios **nemokamos sporto inventoriaus pasiskolinimo stotelės** – ši inovacija tapo itin dažna kauniečių laisvalaikio pramoga:

per pusmetį visuose aštuoniuose mieste veikiančiuose punktuose užfiksuota per 10 tūkstančių sesijų, registruota virš 4 000 unikalių naudotojų;

pati paklausiausia pasiskolinimo stotelė – Nemuno saloje, ši stotelė yra netgi populiariausia Europoje;

iš viso mieste įrengtos 8 inventoriaus pasiskolinimo stotelės: vidutinis užsiėmimo laikas – 37 minutės; besinaudojančių stotelėmis amžiaus vidurkis – 26 metai (nuo 14 iki 77 metų);

toliau tęstas **sporto mokyklų inventoriaus atnaujinimas** (šiam tikslui išleista beveik 300 tūkst. Eur);

toliau vykdytas **lauko sporto ir laisvalaikio infrastruktūros gerinimas**:

įrengtos 2 naujos krepšinio aikštelės, 1 aikštelė visiškai rekonstruota, įrengtos 3 kintamo svorio treniruoklių aikštelės ir viena nauja lauko treniruoklių aikštelė Šilainių mikrorajone;

įrengtos 3 didelės naujos vaikų žaidimų aikštelės bei 2 mažesnės vaikų žaidimų aikštelės;

lauko infrastruktūrai atnaujinti, tvarkyti ir įrengti išleista daugiau nei 800 tūkst. Eur.

2024 metais Kaune įvyko neeilinis sporto renginys – **pirmą kartą** **istorijoje** **Lietuvoje suorganizuotas Europos dailiojo čiuožimo čempionatas**. Prie šio renginio organizavimo, koordinavimo ir finansavimo ženkliai prisidėjo Kauno miesto savivaldybė. Šis renginys pritraukė daug sporto turistų ir pagerino Kauno ir visos Lietuvos įvaizdį Europos šalių kontekste.

2024 metais Kaune įvyko keletas kitų **reikšmingų sporto renginių**:

 **Lietuvos plaukimo šimtmečio minėjimas**: birželio 23 dieną Nemuno sala tapo šalies plaukimo sostine, kur buvo atkartotos pirmosios oficialios plaukimo varžybos Lietuvoje (3 km distanciją įveikė apie 200 plaukikų;

 **UEFA U19 Europos merginų futbolo čempionatas**: liepos mėn. Kauno Dariaus ir Girėno stadione vyko Europos merginų iki 19 metų futbolo čempionato atidarymo rungtynės, grupės rungtynės, pusfinaliai ir finalas;

 **XXXIX SELL studentų žaidynės**: Kaune po 4 metų pertraukos dėl geriausiųjų titulų kovojo beveik 1 500 dalyvių iš 10 šalių, atstovavusių 36 aukštosioms mokykloms.

Kaip ir 2023 metais, buvo suorganizuoti 2024 metų Kauno miesto geriausiųjų sportininkų apdovanojimai. Kauno „Žalgirio“ arenoje vykusiame renginyje pagerbta apie 40 Kauno miestą garsinančių sportininkų.

Pirmą kartą geriausiems Kauno miesto sportininkams buvo įteiktos ir piniginės premijos po 3000 Eur, šias premijas gavo metų jaunoji sportininkė, metų jaunasis sportininkas, metų sportininkė, metų sportininkas bei metų sportininkas su negalia.

2024 metais įvyko Paryžiaus olimpinės ir paralimpinės žaidynės. Olimpinėse žaidynėse turėjome ir Kauno miesto atstovų: penkiakovininkę Gintarę Venčkauskaitę (7 vieta), disko metiką Andrių Gudžių (8 vieta), irkluotoją Giedrių Bieliauską (10 vieta). Paralimpinėse žaidynėse Kauno miestui atstovavo disko metikė Oksana Dobrovolskaja (5 vieta), plaukikas Edgaras Matakas (4 vieta ir 6 vieta).

Kauno miesto savivaldybė, kaip ir kasmet nuo 2004 metų, užtikrina geriausių Kauno miesto jaunųjų sportininkų rinktinės dalyvavimą Tarptautinėse vaikų žaidynėse, kurios Tarptautinio olimpinio komiteto pripažintos olimpinio judėjimo dalimi.

2024 m. Tarptautinės vaikų žaidynės vyko Leono mieste (Meksika). Kauno miestui atstovavo plaukimo ir lengvosios atletikos sportininkai, merginų tinklinio ir vaikinų trijulių krepšinio komandos. Plaukikai laimėjo 8 aukso, 3 sidabro ir 2 bronzos medalius individualiose rungtyse ir tapo mišrios estafetės čempionais, tinklinio ir krepšinio komandos iškovojo aukso medalius, lengvosios atletikos ieties metimo rungtyje laimėtas sidabro medalis. Kauno rinktinės dalyvavimui Tarptautinėse vaikų žaidynėse iš biudžeto buvo skirta 56 tūkst. Eur.

2024 metais Savivaldybės administracijos direktoriaus įsakymais **sporto srities projektams skirta finansavimo suma siekė 4,1 mln. Eur**:

11 projektų finansavimas skirtas pagal „Iniciatyvos Kaunui“ programos prioritetą „Kauno miesto išskirtinumas – per įvaizdį formuojančias sporto veiklas“ (2,7 mln. Eur);

15 projektų – pagal prioritetą „Vaikų ir jaunimo sportinio meistriškumo skatinimas“ (688 tūkst. Eur);

48 projektams – pagal prioritetą „Sportuojantis Kaunas“ (586 tūkst. Eur);

8 projektams – pagal prioritetą „Asmenų, turinčių negalią, sportinio aktyvumo skatinimas“ (115 tūkst. Eur).

**2024 metais Kauno mieste organizuota ir Savivaldybės iš dalies finansuota** 58 fizinio aktyvumo ir sporto renginių, iš kurių 11 neįgaliųjų sporto renginių, dalyvių skaičius juose – 19 702, iš jų – 965 neįgaliųjų sporto renginių dalyviai.

Siekiant motyvuoti Kauno miestui tarptautinėse sporto arenose atstovaujančius jaunuosius sportininkus, 17 iš jų buvo skirtos Kauno miesto savivaldybės sporto stipendijos (buvo numatyta 37 tūkst. Eur, skirta 29,5 tūkst. Eur).

Vienuoliktus metus iš eilės tęsiama **Kauno paveldotvarkos programa** kviečia miesto pastatų savininkus tvarkyti ir puoselėti jiems priklausantį nekilnojamąjį turtą, taip prisidedant prie gražesnio Kauno veido. Savivaldybė ir toliau laikosi pozicijos ženkliai prisidėti, iš dalies finansuojant miesto fasadų atnaujinimo darbus. Pažymėtina, jog bendromis miesto ir jo gyventojų pastangomis atgimė jau **virš dviejų šimtų objektų**.

2024 metais buvo įgyvendinami **49 projektai**, kurių metu atnaujinti istoriniai pastatai Naujamiestyje, Senamiestyje ir Žaliakalnyje – UNESCO pasaulio paveldo vertybės „Modernistinis Kaunas: optimizmo architektūra, 1919–1939“ teritorijoje arba apsaugos zonoje. Užbaigti Gaisrinės, vad. Ugniagesių rūmų fasadų restauravimo darbai, taip pat sutvarkyti *art deco* stilistikos pastatai S. Daukanto g. 14, A. Mickevičiaus g. 17, K. Donelaičio g. 71. Tęsiamas kompleksinis Kauno tvirtovės fortų ir kitų karo paveldo objektų tvarkymas ir pritaikymas lankymui.

Įgyvendinant **Kauno akcentų programą**, mieste buvo įrengti 36 nauji meno objektai, tarp kurių:

Aleksandro Jogailaičio, Juozo Zikaro, Niūriaspalvio auksavabalio skulptūros;

Stasio Žirgulio 22 skulptūrų ansamblis Kalniečių parke;

tarpukario istorinius pastatus vaizduojančių meninių-taktilinių maketų kompleksas;

3 mediniai skulptūriniai suolai Panemunės šile;

nupieštos 5 neofreskos ,,Kūrybos krynia“, ,,Ne visi drambliai pilki“, „Vieno kiemo istorija“, „Apsikabinimas“, „Akmuo srovėje“.

Išskirtinis dėmesys Kauno mieste yra skiriamas **jaunimo politikai**. Jaunimo politika Kaune įgyvendinama siekiant užsibrėžtų tikslų ir vadovaujantis Jaunimo reikalų agentūros pateiktomis nacionalinės jaunimo politikos įgyvendinimo rekomendacijomis. Viena iš jų – darbas su jaunimu. 2024 metais buvo tęsiamos 2020 metais pradėtos teikti **darbo su jaunimu gatvėje paslaugos**, kurių tikslas – pasiekti jaunuolius, leidžiančius laiką gatvėje, teikti jiems pagalbą, mažinti socialinę atskirtį ir didinti jaunimo galimybes visaverčiai dalyvauti visuomenės gyvenime. 2024 metais šias paslaugas gavo **480 unikalių jaunuolių**, paslaugos teiktos Centro, Dainavos, Eigulių ir Gričiupio seniūnijose.

2024 metais taip pat buvo siekiama išlaikyti **atvirojo darbo su jaunimu paslaugų teikimo pastovumą atviruosiuose jaunimo centruose** (toliau – AJC) ir **atvirosiose jaunimo erdvėse** (toliau – AJE). 2024 metais Kauno mieste veikė 3 AJC ir 1 AJE, kuriuose (-iose) atvirojo darbo su jaunimu paslaugas gavo **1 537 unikalūs jaunuoliai**, o atvirojo darbo su jaunimu paslaugoms teikti Kauno miesto savivaldybė skyrė 105,7 tūkst. Eur.

Pažymėtina, jog ketvirtus metus iš eilės Savivaldybėje buvo įgyvendinama **moksleivių praktinių įgūdžių ir lyderystės ugdymo programa,** kurios metu mokiniai sutelkė dėmesį į verslumo ir lyderystės gebėjimų stiprinimą ir skaitmeninį raštingumą. Šias paslaugas 2024 metais gavo **50 moksleivių**.

2024 metais, įgyvendinant Kauno miesto savivaldybės projektų atrankos ir finansavimo **programą „Iniciatyvos Kaunui“** (toliau – programa „Iniciatyvos Kaunui), įvykdytas konkursas teikti trumpalaikių projektų paraiškas pagal srities „Vaikų ir jaunimo įgalinimas ir užimtumas“ prioritetą *„Kryptingas, įtraukus ir efektyvus jaunimo politikos įgyvendinimas, siekiant užtikrinti jaunimui skirtų ir teikiamų paslaugų plėtrą, skatinti jaunimo galimybių kūrimą ir aktyvumą“.* Konkurso metu iš viso gautos 23 paraiškos, iš jų finansuoti 5 projektai, projektams skirtas finansavimas siekė 51 tūkst. Eur. Projektų įgyvendinimo metu suorganizuoti 119 iniciatyvos/renginiai, į projektų veiklas įtraukti **13 908 j**aunuoliai. Programos „Iniciatyvos Kaunui“ įgyvendinimo metu Savivaldybė taip pat prisidėjo prie vietos jaunimo savanoriškos tarnybos modelio įgyvendinimo, jam skyrė 12 tūkst. Eur. Į ilgalaikę savanorystę sėkmingai įtraukti **79 jaunuoliai**.

Kaune, atsižvelgiant į miesto gyventojų ir svečių poreikius, ypatingas dėmesys yra skiriamas **tvarkingam transporto priemonių parkavimui**. Laikantis nustatytos tvarkos miesto viešosiose vietose, siekiant užtikrinti saugų eismą bei užkirsti kelią kelių eismo taisyklių pažeidimams, mieste 2024 metais buvo atliekami patikrinimai, kurių metu ypatingas dėmesys buvo skiriamas automobilių parkavimui prie pėsčiųjų perėjų, ant šaligatvių, vejų, dviračių takų, draudžiamųjų kelio ženklų ir kelio ženklo „Rezervuota stovėjimo vieta” galiojimo zonose: surašyti 7 198 administracinio nusižengimo protokolai pagal ANK 417 straipsnio 2 dalį dėl Kelių eismo taisyklių pažeidimo; surašyta 10 740 administracinio nusižengimo protokolų pagal 418 straipsnį dėl vietinės rinkliavos mokėjimo tvarkos pažeidimo, parkuojant transporto priemones Kauno mieste, taip pat 6 756 administracinio nusižengimo protokolai pagal ANK 419 straipsnį.

2024 metais gauti 552 pranešimai **dėl neeksploatuojamų transporto priemonių**, kurios paliktos bendrojo naudojimo teritorijose, pašalintos 472 transporto priemonės, iš jų priverstinai nuvežta 15 bešeimininkių transporto priemonių, priimti 538 procesiniai sprendimai dėl neeksploatuojamų transporto priemonių laikymo bendrojo naudojimo vietose.

Už mieste pastatytų transporto priemonių trukdymą saugiam kitų transporto priemonių ar pėsčiųjų eismui **priverstinai nuvežtos 93 transporto priemonės**.

Pagal UAB „Kauno vandenys“ pateiktus duomenis, Savivaldybės administracijos Viešosios tvarkos skyriaus specialistai dalyvavo 2 tarpinstituciniuose patikrinimuose, kurių metu patikrino 36 objektus. Pagal komisijos atliktų patikrinimų rezultatus, vykdyti tyrimai dėl 41 galimų administracinių nusižengimų, priimtas 41 procesinis sprendimas **dėl nuotekų tvarkymo reikalavimų pažeidimų**.

**Dėl išorinės reklamos įrengimo draudimų ir reikalavimų laikymosi** patikrinti 3 648 ūkio subjektai. Už šios rūšies pažeidimus surašyti 150 administracinio nusižengimo protokolų.

Savivaldybės administracijos Viešosios tvarkos skyrius per ataskaitinį laikotarpį gavo 3 701 asmens skundų, prašymų, pranešimų, taip pat kitų institucijų raštų ir BĮ „Parkavimas Kaune“ 10 376 pranešimus nagrinėti pagal ANK 418 straipsnį, 11 050 pranešimų dėl ANK 419 straipsnio pažeidimų.

Valstybinės mokesčių inspekcijos duomenimis, į Savivaldybės biudžetą 2024 metais pervesta **1,3 mln. Eur** Savivaldybės paskirtų baudų už administracinius nusižengimus nesilaikant visuotinai priimtų taisyklių Kauno mieste.

2024 metais taip pat:

parengtas ir **patvirtintas Kauno miesto savivaldybės mobilizacijos planas** ir **Kauno miesto savivaldybės administracijos civilinio mobilizacinio personalo rezervo sąrašas**;

atnaujinti **kolektyvinės apsaugos statinių ir priedangų sąrašai**, objektai sužymėti, ieškota tinkamų patalpų priedangoms;

parengti **Kauno miesto savivaldybės Ekstremaliųjų situacijų 2024–2026 m. prevencijos priemonių planas**, **Kauno miesto savivaldybės galimų pavojų ir ekstremaliųjų situacijų rizikos analizė,** **Kauno miesto savivaldybės gyventojų 2024 metų civilinės saugos švietimo priemonių planas**;

organizuoti **mokymai Savivaldybės darbuotojams**;

dalyvauta valstybinio lygio civilinės saugos kompleksinėse **pratybose „Krizių valdymo ir civilinės saugos sistemos subjektų veiksmai įvykus branduolinei avarijai Baltarusijos Respublikos teritorijoje esančioje atominėje elektrinėje“**;

organizuotos savivaldybės lygio civilinės saugos stalo **pratybos „Savivaldybės ir ūkio subjektų galimybės ir poreikiai įgyvendinant aukštesniojo lygio pavojingojo objekto išorinius ir vidinius avarinius planus“**;

imituojant perėjimą iš taikos į karo metą, pasiruošimą vykdyti karo komendantūrų veiklą, tarpusavio sąveiką, ruoštasi ir **dalyvauta Lietuvos kariuomenės organizuojamose kompleksinėse pratybose „Perkūno griausmas 2024“** ir **„Perkūno bastionas 2024“, nacionalinėse mobilizacinės sistemos patikrinimo pratybose „Vyčio skliautas 2024“**;

siekiant išvengti aplinkos taršos, organizuoti procesai ir ištraukta Kauno marių pakrantėje nuskendusi jachta „Farandole“, operatyviai reaguota ir bendradarbiauta su specialiosiomis tarnybomis likviduojant gaisrus gyvenamuose kvartaluose, cheminės taršos padarinius ar įtariamos biologinės taršos atvejus.

**IX SKYRIUS**

**BENDRADARBIAVIMAS IR ATSTOVAVIMAS**

2024 metai tarptautinio bendradarbiavimo srityje Kauno miestui buvo itin aktyvūs. Vyko daug susitikimų, renginių ir vizitų, kuriuose dalyvavo užsienio šalių diplomatinių atstovybių, miestų partnerių ir kitų Lietuvos bei užsienio organizacijų atstovai. Taip buvo stiprinamas miesto matomumas ir toliau puoselėjami miesto tarptautiniai ryšiai.

Kaip ir ankstesniais metais, 2024 m. buvo aktyviai bendradarbiaujama su Lietuvos ir užsienio šalių diplomatinėmis atstovybėmis, siekiant plėsti Kauno miesto matomumą ir reprezentatyvumą. Užsienio šalių ambasados ir institucijos savo iniciatyva aktyviai jungėsi ir padėjo įgyvendinti mieste organizuojamus kultūrinius renginius.

2024 metais Savivaldybėje vyko susitikimai **su Indijos, JAV, Rumunijos, Čekijos, Vengrijos, Ukrainos, Argentinos ir Norvegijos Karalystės** ambasadoriais, taip pat buvo organizuojami, jau tradicija tapę, kasmetiniai renginiai, pristatantys Kauno miesto tarptautiškumą – **ryšius su užsienio miestais partneriais**. Visi tarptautiniai renginiai organizuoti bendradarbiaujant su susigiminiavusiais miestais, ambasadomis ir vietos organizacijomis:

kovo mėn. Kaune vyko **Frankofonijos mėnesiui pažymėti** skirtas renginių ciklas;

balandžio ir gegužės mėn. vyko **„Skandinavijos dienos Kaune 2024“** ir prisidėta prie renginių ciklo **„Japonijos dienos Kaune WA“** organizavimo.

Renginių ciklo „Skandinavijos dienos Kaune 2024“ metu, pasitelkiant šiaurės šalių miestų partnerius, buvo organizuotas **tarptautinis forumas**, kuriame Kauno ir Lietuvos mokykloms pristatytos įžvalgos ir vertinga patirtis siekiant **užkirsti kelią psichiką veikiančių medžiagų vartojimui mokinių tarpe**.

Minėti renginiai miestiečiams buvo vertingi dėl gausybės reikšmingų veiklų, kurios leido gyventojams ir miesto svečiams nemokamai susipažinti su užsienio šalių kultūromis, įvairiomis švietimo ir kultūros iniciatyvomis.

Siekiant toliau vystyti bendradarbiavimą su esamais miestais partneriais, buvo organizuojami **nuotoliniai ir kontaktiniai susitikimai su miestų partnerių savivaldybių atstovais**, aptariant bendradarbiavimo, kultūros, švietimo ir krizių valdymo klausimus:

su partneriais iš Balstogės (Lenkija) vyko susitikimas **krizinių situacijų valdymo klausimais**;

ieškant sprendimų, padėsiančių **užtikrinti energetiškai efektyvesnę ir tvaresnę transporto sistemą Kauno mieste**, vyko susitikimai miestuose partneriuose, kur susipažinta su vystoma tramvajų sistema Torunėje (Lenkija) ir planuojama diegti sistema Brešoje (Italija), gilintasi į projektų planavimą, įgyvendinimą ir eksploatavimą.

2024 metais buvo minima **Kauno ir Brno (Čekija) bendradarbiavimo 30 metų sukaktis**. Ta proga organizuotas renginių ciklas „Pažink Čekiją Kaune“. Visi renginiai buvo nemokami ir prieinami miestiečiams. Renginių metu vyko Kauno ir Brno vaikų krepšinio ir tinklinio klubų turnyrai, vaikų piešinių ir Brno 3D formato modernizmo pastatų parodos, buvo rodomas kino filmas kino centre „Romuva“, vyko koncertai, proto mūšiai ir interaktyvios čekų kalbos pamokėlės moksleiviams.

Didinant Kauno miesto matomumą, buvo prisidėta prie **renginių organizavimo užsienyje**:

**Kauno ir Brno (Čekija) bendradarbiavimo 30-mečio paminėjimo Čekijoje** (Kauno bigbendo koncertas, Kauno tarpukario modernizmo architektūrą pristatanti fotografijų paroda, jaunųjų sportininkų varžybos);

**Kauno ir Lipės apskrities (Vokietija) bendradarbiavimo 35-mečio sukakties Vokietijoje** (Kauno tarpukario modernizmo architektūrą pristatanti fotografijų paroda).

Kauno miesto užsienio partnerių tinklo dėka **Kauno miesto mokyklos plėtojo esamus ir mezgė naujus ryšius**, sėkmingai dalyvavo tarptautinių mainų skatinimo projektuose, miestų partnerių organizuotose sporto varžybose.

2024 metais Kaune taip pat buvo priimtos įvairios užsienio delegacijos, kurios išreiškė susidomėjimą susipažinti su Kauno miesto patirtimi įvairiose srityse. Vizitų metu delegacijos:

susipažino su gerąja **patirtimi organizuojant renginius**;

aptarė **miestų ir mokyklų bendradarbiavimą, švietimo stiprinimo iniciatyvas**, migracijos po studijų klausimus bei kvalifikuotų darbuotojų išsaugojimo strategijas.

Savivaldybėje buvo sulaukta užsienio svečių iš Balstogės (Lenkija), Brno (Čekija), Kava de  irenio (Italija), Liuleo (Švedija), Lvivo (Ukraina), Liepojos (Latvija), Hirošimos (Japonija), Yaotsu (Japonija), Hiracukos (Japonija), Fukuyamos (Japonija) miestų.

2024 metais buvo tęsiama **Kauno miesto veikla tarptautinėse organizacijose**. Kaip ir kasmet, Kaunas tęsė sėkmingą ir aktyvų dalyvavimą Baltijos miestų sąjungos (BMS) veikloje:

Kauno atstovai dalyvavo BMS Valdybos, Kultūros miestų komisijos posėdžiuose, kuriuose buvo sprendžiamas kultūros ir kūrybinių industrijų vaidmuo reaguojant į įvairius iššūkius, su kuriais susiduria vidutinio dydžio miestai ir miesteliai Baltijos jūros regione, nagrinėtos socialinio atsparumo temos;

dalyvauta BMS organizuotoje tarptautinėje krizių valdymo konferencijoje.

Birželio mėnesį Gdanske (Lenkija) vykusiose Tarptautinėse Hanzos dienose Kaunas buvo pristatytas kaip šiuolaikiškas, modernus miestas, išsiskiriantis savo tarpukario architektūra, tarptautiniais renginiais, vykstančiais ištisus metus. Papildomam Kauno miesto reprezentavimui buvo suorganizuoti Kauno ansamblio „Ainiai“ pasirodymai.

Taip pat dalyvauta **Europos miestai prieš narkotikus tinklo (ECAD)** susitikimuose, kuriuose aptartos narkotikų vartojimo ir prevencijos temos.

Birželio mėnesį Kauno miestas organizavo nuotolinę **ECAD merų konferenciją**, kurioje dalyvavo virš 70 dalyvių iš Lietuvos ir užsienio miestų. Konferencijos tikslas – su ECAD miestais nariais apsikeisti patirtimi ir praktika bei rasti galimus sprendimus vis didėjančiai priklausomybių problemai spręsti bei didinti miestų sąmoningumą ir aktyviai dirbti stiprinant prevenciją. ECAD projekto „Sveikatą stiprinančių tinklų kūrimas – informuotumo apie psichoaktyviųjų medžiagų vartojimo prevencijos modelius Baltijos miestuose“ rėmuose organizuotas seminaras „Ekspertai imasi veiksmų“, kurio metu susitiko Talino, Rygos ir Kauno miesto savivaldybių ekspertai (sveikatos skyrių atstovai, visuomenės sveikatos biuro atstovai) ir pasidalino gerąja prevencijos patirtimi organizuojant „Prevencijos dienas“ jų miestuose ir iniciatyvomis Baltijos šalių miestuose.

Savivaldybės atstovai dalyvavo tarptautiniuose ir Kauno miestą reprezentuojančiuose renginiuose ir susitikimuose:

2024 m. sausio 12 d. susitikimas su Indijos ambasadoriumi Devesh’u Uttam’u;

2024 m. sausio 18 d. susitikimas su Šiaurės ministrų tarybos direktore Helen Nilsen;

2024 m. sausio 31 d. susitikimas su Balstogės (Lenkija) savivaldybės delegacija;

2024 m. kovo 1 d.-31 d. vyko Frankofonijos mėnesiui Kaune pažymėti skirti renginiai;

2024 m. vasario 15 d. Savivaldybės atstovų dalyvavimas skirtas Lietuvos valstybės atkūrimo dienai paminėti skirtame renginyje „Aš – dalis tavęs“;

2024 m. kovo 6 d. vyko susitikimas su Lietuvos garbės konsulu Vroclave (Lenkija) Tomasz’u Artur’ Kosoń’;

2024 m. kovo 6 d. vyko susitikima su Vokietijos Vyriausybės atstovais;

2024 m. kovo 26 d. Savivaldybės atstovų dalyvavimas Kauno teatralų apdovanojimų „Fortūna“ ceremonijoje;

2024 m. balandžio 8 d. vyko susitikimas su Jungtinių Amerikos Valstijų ambasadore Kara McDonald;

2024 m. balandžio 11 d. vyko susitikimas su Kava de Tirenio (Italija) vicemeru Nunzio Senatore;

2024 m. balandžio 22 d. – gegužės 6 d. vyko renginių ciklas „Skandinavijos dienos Kaune 2024“;

2024 m. balandžio 24 d. vyko susitikimas su delegacija iš Liuleo (Švedija) miesto;

2024 m. balandžio 24 d. Savivaldybės atstovų Medicinos darbuotojų dienos minėjimo renginyje;

2024 m. balandžio 29 d. vyko susitikimas su delegacija iš Prancūzijos (garbės konsulai, buvę karininkai, Prancūzijos karo akademijos atstovai);

2024 m. gegužės 7 d. susitikimas su Rumunijos ambasadore Adriana Octavia CIAMBA;

2024 m. gegužės 8 d. susitikimas su Japonijos garbės konsulais ir Lietuvos Respublikos ambasadoriumi Aurelijumi Zyku;

2024 m. gegužės 8–11 d. vyko renginių ciklas „Japonijos dienos Kaune WA“;

2024 m. gegužės 13–27 d. vyko renginių ciklas „Pažink Čekiją Kaune“;

2024 m. gegužės 9 d. vyko susitikimas su švietimo delegacija iš Brno (Čekija);

2024 m. gegužės 14 d. dalyvavimas Prancūzijos žydų, nužudytų IX forte, atminimo dienos renginyje;

2024 m. gegužės 17 d. susitikimas su Čekijos Respublikos ambasadoriumi Aleš’u Opata;

2024 m. gegužės 22 d. Europos kelionių komisijos generalinis susitikimas Kaune;

2024 m. gegužės 30 d. susitikimas su Lvivo srities (Ukraina) tarybos pirmininku;

2024 m. birželio 11d. Kėdainių tilto Kaune statybų pradžią žyminčios simbolinės kapsulės įkasimo ceremonija;

2024 m. birželio 12 d. nuotolinė Kauno miesto savivaldybės organizuota 29-oji ECAD merų konferencija;

2024 m. birželio 17 d. susitikimas su Prancūzijos ekonomikos patarėju Baltijos šalims Jean’u Caro;

2024 m. birželio 29 d. šimtmečio Dainų šventės renginys;

2024 m. liepos 6 d. Valstybės (Lietuvos Karaliaus Mindaugo karūnavimo) dienos minėjimas;

2024 m. liepos 11 d. Kauno rotušės atidarymo renginys;

2024 m. liepos 15 d. Aleksandro Jogailaičio skulptūros atidengimo ceremonija;

2024 m. liepos 27 d. susitikimas su Hirošimos (Japonija) delegacija;

2024 m. rugsėjo 2 d. susitikimas su Yaotsu (Japonija) delegacija;

2024 m. rugsėjo 3 d. naujojo tilto Kaune statybų pradžią žyminčios simbolinės kapsulės įkasimo ceremonija;

2024 m. rugsėjo 30 d. Savivaldybės atstovų dalyvavimas Socialinių darbuotojų dienos minėjimo renginyje;

2024 m. spalio 2 d. Savivaldybės atstovų dalyvavimas Kauno Aleksoto inovacijų pramonės parko atidarymo renginyje;

2024 m. spalio 9 d. susitikimas su Argentinos nepaprastąja ir įgaliotąja ambasadore Alicia Irene Falkowski;

2024 m. spalio 10 d. susitikimas su Vengrijos nepaprastuoju ir įgaliotuoju ambasadoriumi János’u Beres ’u;

2024 m. spalio 14 d. susitikimas su Fukuyamos (Japonija) delegacija;

2024 m. spalio 21 d. susitikimas su Liepojos (Latvija) delegacija;

2024 m. spalio 24 d. 1956-ųjų m. Vengrijos revoliucijos metinių paminėjimo renginys Ramybės parke;

2024 m. lapkričio 20 d. susitikimas su Norvegijos Karalystės nepaprastuoju ir įgaliotuoju ambasadoriumi Atle’u Konta Midttun’u;

2024 m. lapkričio 28 d. susitikimas su Europos Komisijos atstovybės Lietuvoje vadovu Mariumi Vaščega;

2024 m. gruodžio 9 d. nuotolinis susitikimo / šventinės diskusijos su Ted’u Ashkenazy’u (100 Kanados lietuvių, buvusių kauniečių) organizavimas;

2024 m. gruodžio 12 d. Lietuvos nacionalinio mokslo muziejaus „Mokslo sala“ atidarymo renginys.

**X SKYRIUS**

**KULTŪRA, ŠVENTĖS, RENGINIAI, APDOVANOJIMAI**

Kaunas – pilnas kultūros! 2024 metais sėkmingai suorganizuoti **didelio populiarumo sulaukę pagrindiniai miesto renginiai ir miesto šventės**: Laisvės gynėjų diena, Lietuvos valstybės atkūrimo diena, Lietuvos nepriklausomybės atkūrimo diena, Kultūros diena, Gedulo ir vilties diena, Romo Kalantos žūties metinių minėjimas, Aviacijos šventė, Europos diena stalinizmo ir nacizmo aukoms atminti ir Baltijos kelio diena, Socialinio darbuotojo diena, Pagyvenusių žmonių mėnesio renginiai, Teatro diena, „Fortūnų“ įteikimas, Vyčio kryžiaus ordino vėliavos pakėlimo ir nuleidimo ceremonijos, kariliono varpų koncertai, Kalėdų eglutės įžiebimo šventė, kalėdinių renginių ciklas, Naujųjų metų sutikimas, Rugsėjo 1 d. – mokslo metų pradžios šventė „Mokslai palauks“, Kiemų šventė, Kauno miesto gimtadienis, Mokslo salos ir Rotušės atidarymo renginiai ir kt.

Išskirtinis metų renginys – iškilmingai paminėta šimtmetį skaičiuojanti dainų šventė **Dainų diena Kaune „Miškais kalnai žaliuoja“**. Šventėje dalyvavo 3 500 dalyvių, renginį atnaujintame Dainų slėnyje stebėjo daugiau nei 13 000 žiūrovų. Taip pat dalyvauta šimtmetį mininčioje Lietuvos dainų šventėje „Kad giria žaliuotų“ Vilniuje: Kaunui atstovavo 2698 Kauno šokėjai, dainininkai, muzikantai, amatininkai, mėgėjų teatro aktoriai, kolektyvų vadovai, vaikus lydintys asmenys, medicinos darbuotojai ir koordinatoriai.

Baigtas Kauno miesto muziejaus **Rotušės skyriaus ekspozicijos įrengimo projektas**. Atnaujinta Rotušė 2024 m. liepos 11 d. kauniečius pakvietė į nostalgišką kelionę per skirtingas Kauno epochas. Rotušės atidarymo renginys pasitiko skambiu vakaro koncertu, kur pasirodė žinomi atlikėjai ir ryškūs šiuolaikinio šokio meistrai.

Skatintos miesto bendruomenės **kultūrinės iniciatyvos, kūrybiška ir kūrybinė įtrauktis**:

skiriant Savivaldybės dalinį finansavimą, įgyvendinti **56 įvairių kultūros sričių projektai**;

tradiciškai vyko miesto įvaizdį formuojantys **tarptautiniai projektai**: Pažaislio muzikos festivalis, džiazo festivalis „Kaunas Jazz“, poezijos festivalis „Poezijos pavasaris“, Tarptautinis šokio festivalis „Aura“, festivalis „Operetė Kauno pilyje“, Tarptautinis kamerinės muzikos festivalis „Avanti“, Tarptautinis festivalis „Musica sacra“, Tarptautinis sakralinės muzikos chorų festivalis „Cantate domino“, Tarptautinis šiuolaikinio cirko festivalis „Cirkuliacija“, tarptautinis kino festivalis „ Kino pavasaris“ Kaune, Europos šalių kino forumas „Scanorama“, Kauno meno leidinių mugė „Kaunas Art Book Fair“, tarptautinė akvarelės bienalė „Baltijos tiltai.2024. TEN//X“ ir kt.;

vykdyti **tęstiniai Kauno – Europos kultūros sostinės 2022 palikimo renginiai**: Tarptautinis scenos menų festivalis „Con Tempo“, Šiuolaikinio meno festivalis „Audra“, Vaikų knygų festivalis „Gyvos raidės“, Tarptautinis rašytojų ir knygų festivalis / Kauno literatūros savaitė ir kt.;

**įvertinti kultūros ir meno kūrėjai, labiausiai nusipelnę teatralai**: įteiktos 6 premijos už nuopelnus kultūros srityje, 13 „Fortūnos“ apdovanojimų (7 premijos, 5 diplomai) už nuopelnus teatro srityje.

Pažymėtina, jog po daugiau nei 15 metų pertraukos Kaune (Vienybės aikštėje) papuošta natūrali kalėdinė eglutė, sužavėjusi natūralumu ir jaukumu.

Įsimintini Savivaldybės **kultūros įstaigų pasiekimai**:

**Kauno kultūros centras**:85-tus metus veikianti kultūros įstaiga, pagrindinių Kauno miesto renginių organizatorius, 2024 metais suorganizavęs 155 miestui svarbius renginius ir projektus;

**Kauno miesto muziejus**: atidaryta Kauno rotušė su nauja Kauno miestui skirta ekspozicija ir parodomis, viešosiose miesto erdvėse įrengtos ir eksponuotos unikalios parodos: minint Lietuvos įstojimo į NATO 20-metį, prie Kauno pilies eksponuota lauko paroda „Galingi, nes vieningi“; minint Lietuvos dainų šventės 100-metį – urbanistinė paroda „100 metų emocijų, bendrumo, šokių ir dainų“;

**Kauno miesto Vinco Kudirkos viešoji biblioteka** (toliau – Biblioteka): įkurtos trys vasaros skaityklos trijuose Kauno miesto parkuose; penkiuose Bibliotekos skyriuose ir padaliniuose įdiegta savitarnos sistema; Savivaldybių viešųjų bibliotekų asociacijos organizuotoje konferencijoje „Bibliotekos XXI amžiuje: patirtis ir ateities įžvalgos“ Bibliotekai įteiktas Metų nominacijų konkurso apdovanojimas „Skaitymų inovatorė“; įstaiga reprezentavo Kauną ir Biblioteką Lietuvos sezono Prancūzijoje programoje;

**Kauno kino centras „Romuva“**: įgyvendino tarptautinį projektą „Žaidžiame kiną“ (finansuota „Collaborate to Innovate“ (Europos sąjungos programos „Kūrybiška Europa“) fondo lėšomis) – projekto metu buvo sukurtas stalo žaidimas „Žaidžiame kiną“ apie europietiškų kino teatrų valdymą; sukurtos edukacinės kortelės filmų aptarimui, skirtos pedagogams, kino edukatoriams; palyginti su 2023 metais, 2024 metais lauko kino sezono lankytojų skaičius išaugo 44,6%;

**Kauno šokio teatras „Aura“** (toliau – Aura): garsino Kauno miesto vardą Lietuvoje ir užsienyje, pristatant šiuolaikinį šokį Japonijoje, Italijoje; surengta pasaulinė premjera su vienu žymiausiu šiuolaikinio šokio choreografu Ferenco Fehér (spektaklis „Aš miegosiu prie sienos“); 2024 metais „Auros“ įkūrėjai, vadovei, šokėjai, choreografei Birutei Letukaitei įteikta Nacionalinė kultūros ir meno premija;

**Kauno miesto simfoninis orkestras** (toliau – Orkestras): surengė išskirtinius koncertus su pasaulinio garso atlikėjais: operos žvaigžde Stephen Costello, kompozitore, dirigente ir pianiste Lera Auerbach, fortepijono žvaigžde Min Kwon (JAV), sopranu Kseniya Bakhritdinova (Ukraina) ir lūpinės armonikėlės virtuozu Gianluca Littera (Italija); Orkestras surengė įspūdingą g*ala* koncertą Lietuvos nacionaliniame operos ir baleto teatre, kur pirmą kartą Lietuvoje pasirodė ryškiausios šių dienų operos žvaigždės, pagrindiniai Niujorko Metropolitano operos teatro solistai – sopranas Sondra Radvanovsky (Kanada) ir tenoras Piotr Beczała (Lenkija), (dirigentas – Gianluca Marcianò, Italija);

**Koncertinės įstaigos „Kauno santaka“ kolektyvai**: Kauno bigbendas, Kauno pučiamųjų instrumentų orkestras „Ąžuolynas“, Kauno muzikos ansamblis „Ainiai“ savo veiklas pristatė dviejose tarptautinėse mugėse: „jazzahead!“ (Brėmenas, Vokietija) ir WOMEX (Mančesteris, Jungtinė Didžiosios Britanijos ir Šiaurės Airijos Karalystė); WOMEX mugėje pristatyta rinktinė „Note Lithuania: Jazz 2024“, į kurią įtrauktas MIC atranką laimėjęs Kauno bigbendo įrašytas muzikos kūrinys „Miške“ (pagal M. K. Čiurlionį); Kauno bigbendas koncertavo Baltijos šalių muzikos ir meno festivalyje „Probaltica“ (Torūnė, Lenkijoja) bei Kauno ir Brno bendradarbiavimo 30-mečio minėjimo renginyje BATCH festivalyje (Brno, Čekijoja); Kauno muzikos ansamblis „Ainiai“ atstovavo Kauno miestą Tarptautinėse Hanza dienose Gdanske (Lenkijoje); įstaigos kolektyvai surengė ir realizavo projektus su užsienio dalyviais: fleitininku Nestor Torres (JAV), vokalistais Nicole Žuraitis (JAV), Marie-Alix Garreau ir Ilan Abu Baker (Prancūzija), Hilde Louise (Norvegija), Maja Mannila (Suomija), Sofia Rubina Hunter (Estija), solistais Christina Gustafsson (Švedija) ir Lasse Lindgren (Suomija);

**Kauno menininkų namai:** baigti pastato fasado ir lauko teritorijos tvarkymo darbai ir vidiniame kieme įrengtas amfiteatras; baigta fasado rekonstrukcija, finansavimą gavo 9 projektai, teikti Lietuvos kultūros tarybai (bendra vertė 122,8 tūkst. Eur, t. y., apie 30,0 tūkst. Eur daugiau nei 2023 m.); Kauno menininkų namų komanda įvertinta „Meno kritikos apdovanojimuose“ už rengiamus tarpdisciplininius ir daugialypius projektus (apdovanojimų organizatoriai: Šiuolaikinio meno centras, Nacionalinė dailės galerija, Lietuvos nacionalinio dailės muziejaus padalinys, skaitmeninis šiuolaikinio meno žurnalas „Artnews.lt“); įsigytos 70,51 kv. m patalpos, priklausiusios Lietuvos rašytojų sąjungai, ir pritaikytos kultūrinei veiklai – čia vyksta poezijos skaitymai, rezidencijos, kūrybinės dirbtuvės ir parodos;

**Kauno miesto kamerinis teatras:** teatras sėkmingai tęsia „Kaunas – Europos kultūros sostinė 2022" programos projektą, skirtą kūrybiniam neįgaliųjų įgalinimui – įtraukiąją scenos menų platformą “Serpantino laboratorija”; šios platformos repertuare esantis spektaklis “Metamorfozė” gastroliavo tarptautiniame ypatingų teatrų festivalyje „Nieprzetarty Szlak“ Liubline ir buvo parodytas bene žinomiausiame ypatingų teatrų festivalyje „Begasas“.

Vykdytos VšĮ „Kaunas 2022“ likvidavimo procedūros ir su tuo susijusios veiklos. Įstaiga likviduota ir 2024 m. spalio 21 d. išregistruota.

**XI SKYRIUS**

**KAUNO MIESTO SAVIVALDYBĖS KONTROLIUOJAMŲ ĮMONIŲ, KURIŲ VALDYME DALYVAUJA SAVIVALDYBĖ, PAGRINDINIAI VEIKLOS RODIKLIAI IR JŲ REIKŠMĖS, PASIEKTOS 2024 METAIS**

**Kauno savivaldybės įmonės „Kapinių priežiūra“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vientas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:**  |
| 1 | Prisijungusių prie centralizuotos šilumos tinklų vartotojų (fizinių ir juridinių asmenų) santykis su visais turinčiais galimybę prisijungti prie šių tinklų, proc. | 95,8 | 96,27 |   |
| 2 | Perdavimo sistemos šilumos nuostoliai, GWh | 208,5 | 208,79 | Šilumos tinklų rekonstravimas buvo vykdomas atsižvelgiant į AB „Kauno energija“ vystymosi strategiją 5 metų laikotarpiui nuo 2021 metų iki 2026 metų, įgyvendinant energetikos sektoriaus plėtros kryptis |
| 3 | Elektros energijos gamybos savoms reikmėms dalis bendrame elektros energijos balanse, proc. | 45 | 13 | Siektinas rodiklis. Informacija apie vykdymą: 2024 m. I ketv. pradėtos eksploatuoti Šilko (33 kW) ir Inkaro (99kW) katilinių saulės elektrinės. 2024 m. II ketv. užbaigti Petrašiūnų elektrinės (880 kW) ir Domeikavos katilinės (350 kW) saulės parkų rangos darbai, elektrinės pradėjo generuoti el. energiją. 2024 m. IV ketv. baigti Organinio Renkino ciklo (ORC) turbinos įrengimo Petrašiūnų elektrinėje darbai |
| 4 | Daugiabučių namų, kurių gyventojų karšto vandens tiekėja tapo Bendrovė, skaičius\*, vnt.Į šį skaičių įeina šie daugiabučiai namai: kurių gyventojai Lietuvos Respublikos šilumos ūkio įstatymo nustatyta tvarka pasirinko aprūpinimo karštu vandeniu būdą (centralizuotai paruošto karšto vandens arba šilumos karštam vandeniui ruošti pirkimas iš AB „Kauno energija“, kaip karšto vandens arba šilumos tiekėjo) ir šį pasirinkimą įformino teisės aktų nustatyta tvarka; kurių gyventojai Šilumos ūkio įstatymo nustatyta tvarka ir terminais nepasirinko apsirūpinimo karštu vandeniu būdo arba karšto vandens tiekėjo; kurių gyventojai Šilumos ūkio įstatymo nustatyta tvarka pasirinko apsirūpinimo karštu vandeniu būdą, bet jo tinkamai neįgyvendino pagal galiojusių teisės aktų reikalavimus | 150 | 343 |   |
| **Finansinių lūkesčių vertinimo rodikliai:**  |
| 1 | EBITDA marža, proc.*((EBIT+Nusidėvėjimo ir amortizacijos sąnaudos )/ pardavimo pajamos) x 100* | 17,9 | 19,9 |   |
| 2 | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,7 | 0,6 |   |
| 3 | Nuosavo kapitalo grąža, siekiant užtikrinti dividendų akcininkams mokėjimą, proc.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 5 | 7,5 |   |
| 4 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 5 | 5,2 | Siektinas rodiklis |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Kauno švara“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vientas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:** |
| 1 | Atskirai Kauno mieste surinktų žaliųjų atliekų kiekis, t. | 5 500 | 6 546 |   |
| 2 | Atskirai Kauno mieste surinktų maisto atliekų kiekis, t. | 1 500 | 828 | Vėlavo proceso pradžia |
| 3 | Atskirai Kauno mieste surinktų pakuočių, pakuočių atliekų ir antrinių žaliavų kiekis, t. | 12 680 | 16 089 |   |
| 4 | Kauno miesto komunaliniame atliekų sraute susidariusių ir atskirojo rūšiuojamojo surinkimo būdu Bendrovės surinktų atliekų dalis nuo visų Kauno mieste Bendrovės surinktų komunalinių atliekų kiekio, proc. | 25 | 31,04 |   |
| **Finansinių lūkesčių vertinimo rodikliai:** |
| 1 | EBITDA marža, proc.*(EBIT+Nusidėvėjimo ir amortizacijos sąnaudos )/(pardavimo pajamos) x 100)* | 22,3 | 19,29 | Įtakos turėjo mažesnis EBIT, kuriam įtakos turėjo išaugusi savikaina, palūkanų ir kt. sąnaudų padidėjimas |
| 2 | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,5 | 0,25 |   |
| 3 | Nuosavo kapitalo grąža, siekiant užtikrinti dividendų akcininkams mokėjimą, koef.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | >16 | 14,88 | Siektinas rodiklis |
| 4 | Veiklos sąnaudų lygis, proc. *(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 7 | 5,71 |   |
| 5 | Pardavimų savikainos lygis, proc.*(Pardavimo savikaina )/(Pardavimo pajamos) x 100* | < 75 | 86,88 | Pardavimo savikaina išaugo daugiau nei pajamos. Daugiausiai įtakos turėjo Sąvartyno ir MBA atliekų mokesčio padidėjimas |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Kauno vandenys“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:**  |
| 1 | Prisijungusių prie nuotekų tinklų gyventojų skaičiaus santykis su visais gyventojais, turinčiais galimybę prisijungti prie šių tinklų, proc. | 97,8 | 99,0 |   |
| 2 | Paviršinių nuotekų tinklų, atskirtų nuo buitinių nuotekų tinklų, ilgio santykis su visu mišrių nuotekų tinklo ilgiu, proc. | 85 | 91,3 |   |
| 3 | Po susisiekimo komunikacijų kapitalinio remonto ar rekonstravimo darbų 5 metų garantinių darbų laikotarpyje avarinių situacijų skaičius, vnt. | 0 | 2 | Pusmetinis rodiklis. Neįvykdyta. Avarinės situacijos S. Dariaus ir S. Girėno g. 59 ir Savanorių pr. 375  |
| 4 |

|  |
| --- |
| Vartotojų nusiskundimų dėl tiekiamo vandens kokybės lygio (nusiskundimų lygis) pokytis, proc.:n – finansiniai metai;n – 1 – praėję finansiniai metai;nusiskundimų lygis:  |

 | ≤ 5 | -26,2 |   |
| 5 | Išduotų prisijungimo sąlygų paviršinių nuotekų infrastruktūros įrengimui tvariai valomose ir tvarkomose teritorijose\* skaičiaus santykis su bendrai išduotų prisijungimo sąlygų paviršinių nuotekų infrastruktūros įrengimui skaičiumi, proc.*\*tvariai tvarkoma teritorija laikoma ta teritorijoje, kurioje paviršinis lietaus vanduo yra užlaikomas ir vietoje infiltruojamas* | 2 | 17 |   |
| **Finansinių lūkesčių vertinimo rodikliai:** |
| 1 | EBITDA marža, proc.*((EBIT+Nusidėvėjimo ir amortizacijos sąnaudos )/ pardavimo pajamos) x 100* | 36,9 | 40,7 |   |
| 2 | Ilgalaikių skolų ir nuosavybės rodiklis, koef.*(Po vienų metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,5 | 0,3 |   |
| 3 | Nuosavo kapitalo grąža, siekiant užtikrinti dividendų akcininkams mokėjimą, proc.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 2 | 4,7 |   |
| 4 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 4 | 3,8 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Kauno autobusai“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:**  |
| 1 | Pervežtų keleivių skaičius, mln. | 45 | 45,9 |   |
| 2 | Bendras vidutinis viešojo transporto eksploatacinis greitis, km/h | 21,5 | 21,9 | Sezoninis rodiklis už 3 mėnesius |
| 3 | Dėl Bendrovės kaltės (įrangos, infrastruktūros gedimų ir kt.) nutrauktų ir netinkamai įvykdytų reisų ridos dalis nuo visos nuvažiuotos ridos, proc. | < 4,5 | 0,19 | Skaičiuojamas tik ketvirčiui, rodiklio reikšmės nekorektiškos, bus tikslinamos |
| 4 | Viešojo transporto keleivių, keliaujančių iš Kauno rajono į Kauno miestą skaičiaus ir nuvažiuotų kilometrų Kauno rajono savivaldybės teritorijoje santykis, koef. | 1,51 | 1,07 | Rodiklis keistinas |
| **Finansinių lūkesčių vertinimo rodikliai**: |
| 1 | EBITDA marža, proc.*(EBIT+Nusidėvėjimo ir amortizacijos sąnaudos)/(pardavimo pajamos) x 100* | 35 | 35,52 |   |
| 2 | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 3 | 1,77 |   |
| 3 | Pardavimų savikainos rodiklis, Eur/km*(Pardavimo savikaina-(Kuro sąn.+Vairuotojų DU sąn.+Nusidėvėjimo ir amortizacijos sąn.))/(Bendra reguliarių maršrutų rida)* | 0,44 | 0,54 | Siektinas rodiklis |
| 4 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 8 | 7,95 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Kauno gatvių apšvietimas“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:** |
| 1 | Vidutinio metinio elektros suvartojimo miesto gatvėms ir viešosioms erdvėms apšviesti mažėjimas lyginant su prieš tai buvusių metų faktu, proc. | 2 | 3,4 |   |
| 2 | Vidutinio greičio didėjimas kelio atkarpose fiksuojamose „Srautis“ sistemoje, vakarinio ir rytinio piko metu lyginant su prieš tai buvusių metų faktu, proc. | 1 | 1,19 |   |
| 3 | Laiku suteiktų paslaugų procentas, skaičiuojant nuo užsakyme nustatyto paslaugos atlikimo termino dienos, proc. | 80 | 83 |   |
| **Finansinių lūkesčių vertinimo rodikliai:**  |
| 1 | EBITDA marža, proc.*(EBIT+Nusidėvėjimo ir amortizacijos sąnaudos )/(pardavimo pajamos) x 100* | 21,7 | 22,03 |   |
| 2. | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | 0,5 | 0 | Neturi "Po vienerių metų mokėtinos sumos ir kiti ilgalaikiai įsipareigojimai" |
| 3 | Nuosavo kapitalo grąža, siekiant užtikrinti dividendų akcininkams mokėjimą, koef.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100*  | > 30 | 33,85 |   |
|  4 | Pardavimų savikainos lygis, proc.(Pardavimo savikaina )/(Pardavimo pajamos) x 100 | < 78 | 75,84 |   |
| 5 | Veiklos sąnaudų lygis, proc. *(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 8 | 7,05 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Kauno butų ūkis“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:**  |
| 1 | Bendrovės administruojamų namų Kauno mieste skaičiaus didėjimas lyginant su praėjusiais metais, proc. | 2 | 10,03 |   |
| 2 | Namai, kuriuose Bendrovė įrengusi prižiūrės įrenginius, generuojančius atsinaujinančius energijos išteklius, vnt. | 10 | 0 | 2024 metais gyventojai poreikio administruoti namus, įdiegiant ir prižiūrint įrenginius, generuojančius atsinaujinančius energijos išteklius, nepateikė. Siūlymas bendrovei ateityje dėti pastangas skatinant administruojamuose namuose atsinaujinančių energijos išteklių diegimą ar naujų bendrovės klientų, suinteresuotų įrenginių, generuojančių atsinaujinančius energijos išteklius, diegimu, pritraukimą |
| 3 | Atnaujinti (modernizuoti) daugiabučiai namai, kurių atnaujinimo (modernizavimo) procese dalyvavo Bendrovė, vnt. | 10 | 6 | Siektinas rodiklis |
| **Finansinių lūkesčių vertinimo rodikliai:**  |
| 1 | EBITDA marža, proc.*(EBIT+Nusidėvėjimo ir amortizacijos sąnaudos)/(pardavimo pajamos) x 100* | 10 | 5,01 | Dėl sumažėjusių pajamų (Lampėdžių g. 10 projektas ir nelaimėti konkursai KMS) |
| 2 | Ilgalaikių skolų ir nuosavybės rodiklis, koef. *(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,5 | 0,13 | Neturi „Po vienerių metų mokėtinos sumos ir kiti ilgalaikiai įsipareigojimai“, bet įtraukia pirkėjų (žmonių) skolas  |
| 3 | Nuosavo kapitalo grąža, siekiant užtikrinti dividendų akcininkams mokėjimą, koef.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 15 | 9,56 | Siektinas rodiklis |
|  4 | Pardavimų savikainos lygis, proc.(Pardavimo savikaina)/(Pardavimo pajamos) x 100 | < 83 | 89,72 | Dėl sumažėjusių pajamų (Lampėdžių g. 10 projektas ir nelaimėti konkursai KMS) |
| 5 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 7 | 6,76 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Laboratorinių bandymų centras“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:**  |
| 1 | Išplėsta akreditacijos sritis, įtraukiant naujus bandymų metodus, naujus bandomuosius objektus, naujus bandomuosius komponentus, parametrus ar charakteristikas, vnt. | 1 | 0 | Vyksta pasiruošimas naujiems reglamentuotiems bandymams, susijusiems su 2024 m. kovo 1 d. įsigaliojusiomis AB „Via Lietuva“ parengtomis ĮT Asfaltas 2024 ir TRA Asfaltas 2024 taisyklėmis (įsigyta įranga ir įsisavinti bandymai). 2024 m. naujai įdiegto bandymo akreditacija numatoma planinio Nacionalinio akreditacijos biuro vizito metu – 2025 m.  |
| 2 | Naujų ir (ar) išplėstų paslaugų skaičius, vnt. | 1 | 6 | Nauji bandymai, reikalingi tik privatiems užsakovams (rangovams) asfaltbetonio mišinių projektavimui (norint vykdyti šias paslaugas rinkoje, užtenka laboratorijai turėti akreditavimo pažymėjimą, įrodantį kad ji akredituota, tačiau neprivaloma pačių bandymų akreditacija):1. LST EN17643 Bitumo BTSV bandymas; 2. LST EN 13399 Modifikuoto bitumo patvarumo sandėliuojant nustatymas;3. LST EN 16659 Bitumo valkšnumo ir atsikūrimo bandymas, veikiant kartotiniais įtempiais ;4. Bitumo įtempių relaksacijos modulio taikymas asfalto dangų atsparumui temperatūriniams plyšiams vertinti; 5. LST EN 12697-24 Asfaltbetonio mišinių atsparumas nuovargiui;6. LST EN 12697-26 Asfaltbetonio mišinių standumo modulis |
| **Finansinių lūkesčių vertinimo rodikliai:**  |
| 1 | EBITDA marža, proc.*((EBIT+Nusidėvėjimo ir amortizacijos sąnaudos )/ pardavimo pajamos) x 100* | 31,1 | 23,9 | Siektinas rodiklis. Rodiklis neįvykdytas dėl išaugusių darbo užmokesčio ir IT (Ilgalaikio turto) sistemų nusidėvėjimo sąnaudų |
| 2 | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,5 | 0 |   |
| 3 | Nuosavo kapitalo grąža, siekiant užtikrinti dividendų akcininkams mokėjimą, proc.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 30 | 33,1 |   |
| 4 | Pardavimų savikainos lygis, proc.*(Pardavimo savikaina )/(Pardavimo pajamos) x 100* | < 65 | 69,4 | Siektinas rodiklis. Rodikliui įtakos turėjo darbo užmokesčio, įrengimų remonto, transporto remonto ir draudimo sąnaudų didėjimas |
| 5 | Grynasis pelningumas, proc.*(Grynasis pelnas )*/(Pardavimo pajamos) x 100 | > 12 | 20,0 |   |
| 6 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | < 6 | 8,6 | Siektinas rodiklis. Rodikliui įtakos turėjo ilgalaikio turto nusidėvėjimo sąnaudų didėjimas (visas nusidėvėjimas įeina į veiklos sąnaudas) |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Kauno planas“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:** |
| 1 | Viešai prieinamų atvirų GIS duomenų paketų skaičius svetainėje maps.kaunas.lt, vnt. | 7 | 19 |   |
| 2 | Kauno miesto geografinių skaitmeninių duomenų centro įkūrimas\*, proc. | - |   |   |
| 3 | Parengtų teritorijų planavimo (strateginių) dokumentų skaičius, vnt. | 1 | 1 |   |
| **Finansinių lūkesčių vertinimo rodikliai:** |
| 1 | EBITDA marža, proc.*(EBIT+Nusidėvėjimo ir amortizacijos sąnaudos ) /(pardavimo pajamos) x 100* | > 12 | 24,5 |   |
| 2 | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,5 | 0,2 | 1–9 mėn. neturėjo „Po vienerių metų mokėtinos sumos ir kiti ilgalaikiai įsipareigojimai“ |
| 3 | Nuosavo kapitalo pelningumas, siekiant užtikrinti pelno įmokos savininkui mokėjimą, proc.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 15 | 56,9 |   |
| 4 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | 18,4 | 22,1 | Neįvykdyta. Keistinas rodiklis. Pertvarkius SĮ į UAB KMS strateginiame veiklos plane rodiklis pakeistas į EBITDA maržos rodiklį (kaip ir kitoms bendrovėms, parengtas lūkesčių rašto pakeitimo projektas) |
| 5 | Pardavimų savikainos lygis, proc.*(Pardavimo savikaina )/(Pardavimo pajamos) x 100* | < 65 | 56,8 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**UAB „Centrinis knygynas“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:** |
| 1 | Nuomos sutarties vykdymo kontrolė – suorganizuotų kultūros renginių (susitikimai su autoriais, naujų knygų pristatymai, spektakliai, parodos ir pan.) skaičius, vnt. | 12 |   | Nėra parengtas strateginis veiklos planas |
| 2 | Pasiūlymų dėl Bendrovei nuosavybės teise priklausančio nekilnojamojo turto efektyvaus valdymo, pasibaigus nuomos sutarčiai, pateikimas, vnt. | - |   |
| **Finansinių lūkesčių vertinimo rodikliai:**  |
| 1 | EBITDA marža, proc.*(EBIT+Nusidėvėjimo ir amortizacijos sąnaudos )/(pardavimo pajamos) x 100* | 76 | 74,57 | Įtakos turėjo šiek tiek padidėjusios sąnaudos, susijusios su darbo užmokesčiu |
| 2 | Nuosavo kapitalo grąža, siekiant užtikrinti dividendų akcininkams mokėjimą, koef.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 35 | 38,49 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**Kauno savivaldybės įmonės „Kapinių priežiūra“ 2024 metų finansinių ir nefinansinių lūkesčių vertinimo rodiklių vertinimas**

| Eil. Nr. |  Rodiklis (pavadinimas, skaičiavimo būdas, mato vienetas) | 2024 m. planuota rodiklio reikšmė | 2024 m. pasiekta rodiklio reikšmė | \*Informacija apie vykdymą |
| --- | --- | --- | --- | --- |
| **Nefinansinių lūkesčių vertinimo rodikliai:** |
| 1 | Savalaikis įmonės veiklos procesų optimizavimo galimybių vertinimo pateikimas, proc.\*rodiklis bus įvykdytas 100 proc., kai iki 2024-12-31 bus atliktas Įmonės veiklos procesų optimizavimo galimybių vertinimas ir pateikti siūlymai Savivaldybės vykdomajai institucijai | 100 | 100 | Įvykdyta, apibendrinta informacija pateikta KMS merui įmonės 024-12-04 raštu Nr. (1.5E)S-202 „Dėl Kauno SĮ „Kapinių priežiūra“ veiklos procesų optimizavimo galimybių vertinimo“ |
| 2 | Įmonės teikiamų paslaugų ir veiklų skaitmenizavimo lygis (skaitmenizuotų paslaugų skaičius nuo visų galimų skaitmenizuoti paslaugų), proc. | 30 | 30 | Įvykdyta |
| 3 | Kapinių žemės sklypų efektyvaus panaudojimo rodiklis (skirtų mažesnių kapaviečių skaičius nuo visų naujai skirtų kapaviečių), proc. | 10 | 0 | Neįvykdyta. 2024 m. įmonė įrengė mažesnių išmatavimų kapaviečių kvartalą (išvalė ir išlygino teritoriją, apsėjo veją) ir suderino su KMS atstovais Kauno miesto kapinių tvarkymo ir žmonių palaikų laidojimo taisyklių papildymą. Atsižvelgiant į tai, kad derinimo procesas imlus laikui, taisyklių pakeitimai oficialiai buvo patvirtinti tik 2024 metų gruodžio mėnesį ir kapaviečių skirstymo procesas prasidės tik 2025 metais |
| 4 | Kapinių, kuriose numatytas efektyvus atliekų rūšiavimas, skaičius, vnt. | 2 | 2 | Įvykdyta. Numatytas efektyvus atliekų rūšiavimas Eigulių ir Petrašiūnų viešosiose kapinėse (Eigulių viešosiose kapinėse žaliosioms atliekoms skirtų konteinerių skaičius – 30 , Petrašiūnų viešosiose kapinėse – 22) |
| **Finansinių lūkesčių vertinimo rodikliai:**  |
| 1 | EBITDA marža, proc.*((EBIT+Nusidėvėjimo ir amortizacijos sąnaudos )/ pardavimo pajamos) x 100* | > 12 | 15,4 |   |
| 2 | Ilgalaikių skolų ir nuosavybės rodiklis, koef.*(Po vienerių metų mokėtinos sumos ir kiti ilgalaikiai įsipareigojimai)/(Nuosavas kapitalas)* | < 0,5 | 0 |   |
| 3 | Nuosavo kapitalo pelningumas, siekiant užtikrinti pelno įmokos savininkui mokėjimą, proc.*(Grynasis pelnas (nuostoliai))/(Nuosavo kapitalo laikotarpio pradžioje ir pabaigoje vidurkis) × 100* | > 12 | 22,7 |   |
| 4 | Veiklos sąnaudų lygis, proc.*(Veiklos sąnaudos (Pardavimo sąn.+Bendrosios ir administracinės sąn.))/(Pardavimo pajamos)* | 29,4 | 29,2 |   |
| 5 | Pardavimų savikainos lygis, proc.*(Pardavimo savikaina )/(Pardavimo pajamos) x 100* | < 60 | 59,5 |   |

\* Nurodomos pagrindinės priežastys, dėl kurių rodiklio reikšmė nebuvo pasiekta.

**XII SKYRIUS**

**VIEŠŲJŲ ĮSTAIGŲ, KURIŲ FINANSINIŲ ATASKAITŲ AUDITĄ PRIVALOMA ATLIKTI PAGAL LIETUVOS RESPUBLIKOS VIEŠŲJŲ ĮSTAIGŲ ĮSTATYMĄ, VEIKLOS ATASKAITOS**

Vadovaujantis Viešojo sektoriaus subjekto metinės veiklos ataskaitos, viešojo sektoriaus subjektų grupės metinės veiklos ataskaitos ir valstybės pažangos ataskaitos rengimo tvarkos aprašo, patvirtinto Lietuvos Respublikos Vyriausybės 2019 m. vasario 13 d. nutarimu Nr. 135 „Dėl Viešojo sektoriaus subjekto metinės veiklos ataskaitos, viešojo sektoriaus subjektų grupės metinės veiklos ataskaitos ir valstybės pažangos ataskaitos rengimo tvarkos aprašo patvirtinimo“, 8 punktu, 5 priede pateikiamos viešųjų įstaigų, kurių finansinių ataskaitų auditą privaloma atlikti pagal Lietuvos Respublikos viešųjų įstaigų įstatymą, veiklos ataskaitos.

**XIII SKYRIUS**

**KITA SVARBI SU SAVIVALDYBĖS VEIKLA SUSIJUSI INFORMACIJA**

Pagal Lietuvos Respublikos viešojo sektoriaus atskaitomybės įstatymo 6 straipsnio 1 dalies 1–3 punktus[[1]](#endnote-1), Įstaigos 2024 metų metinių ataskaitų rinkinį sudaro ne tik ši ataskaita, bet ir biudžeto vykdymo ataskaitų rinkinys[[2]](#endnote-2) ir metinių finansinių ataskaitų rinkinys[[3]](#endnote-3), kuriuose pateikta detalesnė informacija apie Įstaigos finansinius duomenis.

|  |  |
| --- | --- |
| Savivaldybės meras | Visvaldas Matijošaitis |

|  |  |
| --- | --- |
| Kauno miesto savivaldybės administracijos Strateginio planavimo, analizės ir programų valdymo skyriaus vedėja | Rita Motiejūnienė |

1. Viešojo sektoriaus subjekto, išskyrus fondus, ir viešojo sektoriaus subjektų grupės metinių ataskaitų rinkinį sudaro:

metinė veiklos ataskaita, kurioje pateikiama informacija apie veiklos tikslų pasiekimą, arba, kai rengiamas valstybės metinių ataskaitų rinkinys, ‒ valstybės pažangos ataskaita;

metinių finansinių ataskaitų rinkinys, kuriame pateikiami finansiniai duomenys apie viešojo sektoriaus subjekto ar viešojo sektoriaus subjektų grupės finansinę būklę, veiklos rezultatus, pinigų srautus;

jeigu viešojo sektoriaus subjektas gauna biudžeto asignavimų, – metinių biudžeto vykdymo ataskaitų rinkinys, kuriame pateikiami išlaidų sąmatos vykdymo duomenys. [↑](#endnote-ref-1)
2. Prieiga per internetą: <https://www.kaunas.lt/administracija/administracine-informacija/biudzeto-vykdymo-ataskaitu-rinkiniai/>. [↑](#endnote-ref-2)
3. Prieiga per internetą: <https://www.kaunas.lt/administracija/administracine-informacija/finansiniu-ataskaitu-rinkiniai/>. [↑](#endnote-ref-3)